
Iets maak haar wakker en sy skreef haar oë versigtig oop. Hoewel die lig skerp is, dwing sy haar om in te neem wat sy sien.

’n Spierwit plafon en ’n langwerpige buislig kom in fokus.

Waar is sy? Die helder lig pynig haar sodat dit salig is om haar oë te sluit. Sy konsentreer liewer op geluide om sodoende haar omgewing te identifiseer. Sy hoor ’n irriterende suiggeluid en ’n masjien wat eentonig bliep-bliep. Die reuk van ontsmetmiddel hang verstikkend in die lug.

“Wêreld, jy kan slaap.”

Dadelik vlieg haar oë weer oop. ’n Gesig is so naby hare dat sy nie veel meer as die blou oë kan sien nie. Daar is belangstelling in die dieptes van die vriendelike oë en dit stel haar gerus. Hy lyk na iemand wat opreg omgee.

“Wie …” Sy lek oor haar lippe wat seer en styf is. Haar keel is droog sodat sy sukkel om te sluk. Sy probeer weer: “Waar …”

Die oë trek terug tot sy die persoon se hele gesig kan sien. Hy is baie aantreklik, maar onbekend, dring dit vaagweg tot haar deur. Is sy veronderstel om hom te ken?

Die gesig is onduidelik asof sy deur ’n mistigheid daarna kyk. Sy wil haar oë vryf om van die wasigheid ontslae te raak. Onthuts besef sy sy kan nie haar hande beweeg nie. Die inspanning om haar hand op te lig laat trane van uitputting in haar oë opwel.

Haar oë volg hom toe hy wegdraai, ’n glas optel en dit nader bring. Met sy arm onder haar kop help hy haar effens orent en druk die glas sorgsaam teen haar lippe.

Van die koel water rol teen haar ken af, nogtans beland druppels in haar mond en streel haar branderige keel. Sy sluk dorstig daaraan en wil sy hand gryp toe hy die glas wegtrek, maar vind weer dat sy nie kan beweeg nie. Iets hou haar hande vas.

Paniekerig ruk sy aan die bande waarmee hulle aan die kante van die bed vasgemaak is. ’n Pyn skiet deur haar kop. Sy hoor die kreun sonder om dadelik te besef dat dit van haar af kom.

“Moenie die pasiënt vermoei nie,” praat iemand kwaai met die man. “Ek het jou gewaarsku dat sy nog baie gedisoriënteer is.”

“Aangesien hier ’n kraffie water staan, het ek aangeneem sy mag water drink,” verduidelik die man kalm.

“Nietemin dink ek jy moet nou loop, meneer.”

“Goed dan.” Die man se gesig buk oor haar sodat hulle oogkontak kan maak. “Tot siens, Doringrosie.”

Sy hoor hom met ferm treë wegstap.

Moenie weggaan nie! wil sy na hom roep, maar die krag ontbreek haar sodat geen geluid oor haar lippe kom nie.

Uitgeput val haar oë toe. Trane biggel by die hoekies uit en loop in warm straaltjies weerskante van haar gesig af tot op die kussing. Meteens voel sy eensaam, verlore in ’n wit woestyn waar sy tussen bewussyn en sluimer dobber. Die pyn in haar kop vervaag.

Sal hy terugkom? wonder sy voor sy in ’n stil duisternis wegsink.

’n Hand streel versigtig oor haar wang.

“Dit lyk my sy slaap nog,” fluister iemand. “Dalk moet ons haar nie pla nie.”

Hoewel die woorde sag uitgespreek word, herken sy die stem. Baie effens maak sy haar oë oop en kyk in die dierbare gesig op.

“Mammie,” sukkel sy om haar hoorbaar te maak. En weer: “Mammie,” maar hierdie keer harder nadat sy met haar tong oor haar seer lippe gelek het.

“Lismari! Het jy gehoor, Janson? Sy het my herken. Dank die Vader! Sy het toe geen ernstige nagevolge oorgehou ná die stamp teen haar kop nie. Dis net ons arme kind se mooi gesig wat so erg deurgeloop het. Alles is reg, liefie. Ons is by jou.”

Stamp teen die kop? Haar gesig beseer? Hoe erg? Is sy geskend? Wat het met haar gebeur? Hoe het sy seergekry?

Met inspanning draai sy haar kop en haar geliefde pa se gesig kom in fokus. Hy lyk so bekommerd.

“Ek’s oukei,” stel sy hulle mompelend gerus. Haar stem is hees sodat sy nie seker is of hulle haar eens gehoor en verstaan het nie. Daar is so baie wat sy wil weet, maar die vrae bly vormlose woorde wat sy nie kan uitspreek nie.

Uitgeput maak sy haar oë toe. Sy slaap nie en kan hulle hoor fluister. Was sy nie so uitgeput nie, kon sy hulle gerusgestel het dat sy alles verstaan wat hulle praat. Tog het sy nie die krag om woorde te formuleer en uit te spreek nie.

“Sy slaap al weer,” hoor sy haar ma in die verte sê. “Wat gaan ons doen as sy nie heeltemal herstel nie?”

“Toe nou, my lief, moenie op hol gaan nie. Die dokter het gesê hulle sal eers seker wees nadat die drukking op die brein afgeneem het. Dit help nie om nou al die bobbejaan agter die bult te gaan haal nie.”

“Ek weet, ek weet,” snik haar ma. “Dis so moeilik om nie angstig te wonder hoe erg ons kind se beserings regtig is nie. As die dokter tog net nie so ontwykend was nie. Hoe kan hy nie weet of sy na dese heeltemal normaal sal wees nie? Ons is geregtig om te weet hoe dit met ons kind gaan en wat op haar wag.”

“Môre sal ons weet, Irma. Laat Lismari nou toe om te slaap, dan kom ons môre terug. In die daglig sal alles beter lyk.”

“Gaan rus jy, Janson. Ek wil liewer by my kind se bed waak. Ek wil hier wees as sy my nodig kry.”

Deur die suising in haar ore hoor sy dat die suster haar ma met ’n kalm stem teëgaan. “Jou dogter sal nie deur die nag wakker word nie, mevrou. Buitendien word niemand lang ure by die pasiënt toegelaat nie. Nie terwyl sy in die waakeenheid is nie. Indien dokter môre met haar vordering tevrede is, sal sy oorgeplaas word na ’n algemene saal en sal die besoektyd langer wees.”

Hoe lank sy geslaap het voor sy wakker geskrik het, weet sy nie. Tyd het geen betekenis in ’n omgewing waar dit nooit heeltemal donker is nie. Met haar gedagtes wat ná die helende slaap helder is, kan sy sonder moeite tot die gevolgtrekking kom dat sy haar in ’n hospitaalbed bevind. Gelukkig is haar hande nie meer vasgemaak nie.

Hoekom is sy hier? Is sy siek? Hoewel die ligte afgeskakel is, skyn die ganglig na binne sodat sy kan rondkyk. Iewers bliep ’n masjien eentonig en al die pype wat aan haar gekoppel is, bewys aan haar dat haar toestand taamlik ernstig is.

Waarom kan sy nie onthou hoekom sy haar in die hospitaal bevind nie? Ly sy aan amnesie? Wat weet sy van haarself?

My naam is Lismari Henkel en ek is vyf en twintig jaar oud, prewel sy geluidloos met bewende lippe. Sy beklee ’n pos as grafiese kunstenaar by die reklameagentskap Cock and Crow.

Dankbaar besef sy dat daar niks met haar geheue skort nie. Dan moet sy mos kan onthou waarom sy in die hospitaal is. Trane van hulpeloosheid brand agter haar ooglede. Hoekom is die onmiddellike verlede steeds ’n geslote boek?

Haar ouers was die vorige aand langs haar bed, onthou sy. Haar ma en pa was albei hier. Haar ma was emosioneel en het gewonder of sy permanente skade opgedoen het. ’n Besering aan haar kop dus. Dit glo sy, want haar hele gesig voel styf en seer, om nie eens te praat van die aanhoudende hoofpyn nie. ’n Besering as gevolg van ’n motorongeluk dalk?

Sy kreun sag. Daarvan kan sy niks onthou nie. Dan liewer terug tot waar sy kan onthou.

Haar ouers is Irma en Janson Henkel. Hulle besit ’n meubelfabriek waar hulle eksklusiewe meubels op aanvraag vervaardig. Haar pa is meer van ’n kunstenaar as ’n skrynwerker en ontwerp al die meubels self. Saam met die span werkers vervaardig en rond hulle elke stuk met liefde af. Haar ma hou toesig oor die vroue wat die bekleedsels maak en die stoffering doen. Sy is ook verantwoordelik vir die administrasie en boekhouding. Die fabriek is op hulle kleinhoewe tussen Brits en Hartbeespoortdam. Die werknemers is almal mense van die omgewing.

O ja, dan is daar nog Niek ook, skiet dit haar te binne. Niek is haar broer, drie jaar ouer as sy. Niek is die slim een van hulle twee wat haar ma se kop vir syfers geërf het. ’n Blink toekoms wag op hom by ’n bekende maatskappy. Nes sy, is hy steeds ongetroud.

As sy al hierdie feite kan onthou, waarom weet sy dan nie wat haar in die hospitaal laat beland het nie?

Al die gedagtes laat haar kop draai. Die enigste raad sal wees om haar ouers met hulle volgende besoek te vra wat met haar gebeur het. Hulle behoort te weet.

Slaapnewels omvou haar, maar voor sy insluimer, doem ’n aantreklike gesig met vriendelike blou oë voor haar op. Hy het haar Doringrosie genoem. Wie is hy? Is hy een van die belangrike feite wat sy vergeet het? Of was hy slegs deel van ’n droom?

“Jy het verskeie ernstige beserings tydens ’n motorongeluk opgedoen, juffrou Henkel,” verduidelik die dokter terwyl hy gedurende die roetineoggendbesoek na haar hartklop luister. “Jy was vir drie dae in ’n koma, maar noudat jy jou bewussyn herwin het, sal jy vinnig aansterk.”

Lismari frons. “Hoekom kan ek niks van die botsing onthou nie, dokter?”

“Waarskynlik word die geheueverlies deur die trauma van jou hoofbesering veroorsaak.”

Hy trek haar ooglede oop en lig beurtelings in albei haar oë. Die skerp liggie priem soos ’n naald tot in haar brein sodat sy haar oë wil toeknyp. Hy skakel die liggie af en knik tevrede.

“Jou reflekse is uitstekend. Wat kan jy alles aangaande jouself onthou?”

Terwyl hy met haar praat, beweeg hy na die onderpunt van haar bed. Iets skuur onderskeidelik teen haar voetsole en die prikkeling laat haar bene ruk. Hy knik tevrede vir die suster wat die beddegoed agterna regtrek.

“Ek weet wie my ouers is en kan alles omtrent myself onthou,” beantwoord sy die dokter se vraag toe hy weer in haar gesigveld kom. “Altans, ek dink ek kan alles onthou.”

“Jou huidige woon- en werkadres ook?” Sy knik en hy vervolg tevrede. “Dan het jy geen rede tot kommer nie. Alles sal mettertyd na jou toe terugkeer sodra jou liggaam herstel het. Volgens die x-straalplate het jy nie skedelbreuk opgedoen nie. Indien dit nodig is, sal ons ’n verdere breinskandering doen. Suster, sy kan na ’n algemene saal oorgeplaas word.”

Sy wil nog vrae aan hom stel, maar hy stap reeds weg om ’n volgende pasiënt te besoek. Verpleegsters woel om haar om haar voor te berei vir die groot skuif uit die waakeenheid met die baie monitors en masjiene.

Terloops sien sy iemand op die ander bed lê toe sy met bed en al uitgestoot word. Die pasiënt se gesig word verberg agter pypies wat by sy neus en mond uitkom. Sies tog, hy lyk soos ’n diepseeduiker of ’n ruimteman, dink sy onsamehangend en sonder dat sy wil, giggel sy.

Dadelik is sy vol berou. Dis hoe sy self ook tot onlangs gelyk het voor sy haar bewussyn herwin het.

Dit laat nuwe vrae by haar opwel. Was sy alleen in die motor toe dit gebots het? Was dit haar eie motor en het sy bestuur? Waarheen was sy op pad? Wanneer het die ongeluk plaasgevind? Het sy teen ’n ander voertuig gebots? Was daar ander mense wat in die botsing beseer of selfs dood is? Het sy bloed aan haar hande?

Die vrae en gedagtes is so ontstellend dat die fel pyne wat deur haar kop skiet haar laat kreun.

Die bed word staangemaak en ’n suster begin om die binneaarse drup op te stel en die vloei te reguleer. By die aanhoor van haar kreun sien Lismari dat sy bemoedigend glimlag terwyl sy met ’n naald ’n kleurlose vloeistof in die pypie spuit.

“Toemaar, juffrou, jy sal nou-nou beter voel,” word sy simpatiek getroos. “Maak jou oë toe en probeer gerus slaap.”

“Wag,” keer sy die suster voor sy kan wegstap. “Daar is soveel dinge wat ek van die ongeluk wil weet. Was daar mense saam met my wat ook seergekry het? Is daar iemand … dood?”

Die suster druk haar skouer bemoedigend. “Jammer, maar ek kan jou nie help nie, juffrou. Ek was nie aan diens toe jy ingebring is nie.”

Daarna stap sy beslis weg en laat Lismari alleen om met die vrae te worstel waarvoor sy geen antwoorde kan vind nie.

Gelukkig is sy alleen in die kamer en kort-kort sluimer sy in sodat sy nie tred hou met die tyd nie. Hoewel die personeel vriendelik en bekwaam is, wil of kan niemand haar vrae beantwoord nie. Sy berus daarby dat sy met haar onsekerheid moet wag tot haar ouers later opdaag.

Net voor besoektyd word haar bed reggetrek en haar kussings opgepof sodat sy met haar kop hoër kan lê. Haar oë bly op die deur gerig en sy glimlag verwelkomend toe haar ma die eerste persoon is wat die kamer binnestap.

“Ai, dit lyk sommer stukke beter,” groet haar ma opgewek en buk om haar te soengroet. Die bekende geur van haar ma se parfuum stem haar skielik weemoedig. Sy is so lief vir haar ouers.

“Ek voel beter,” bevestig sy, maar sy weet dat haar flou glimlag en die donker kringe onder haar oë ’n ander storie vertel. “Mammie moet my help,” pleit sy dan angstig. “Ek kan nie onthou nie. Nie van die ongeluk nie. Hoe lyk my motor? Lyk dit baie erg? Kan dit reggemaak word?”

Haar ma frons onbegrypend. “Jou motor is oukei.”

“Regtig? Hoe is dit moontlik? Dit voel dan asof ’n trein my getrap het. Was ek alleen toe …”

“Haai, stokkiesdraaier,” word sy in die rede geval. Iemand buk en gee haar ’n klapsoen. Dis haar tienerniggie. Skielik is die kamer vol mense. Sy knyp haar oë toe om die beweging uit te sluit, maar aan die roesemoes van stemme kan sy nie ontsnap nie.

Haar niggie gun haar nie rus of vrede nie. “Sjoe, maar jy lyk sleg. Was jy in ’n boksgeveg? Het jy al in ’n spieël gekyk? Dit lyk asof iemand jou met die vuis toegetakel het,” lig sy Lismari vrolik in asof die beserings ’n groot prestasie is.

“Willa, jy praat kaf.” Dis haar tannie wat nader staan en ’n piksoen op haar wang druk. “Dit kon baie erger gewees het. Aanvanklik was ons bang jy sou ’n parapleeg wees.”

Wat praat haar tannie tog nie alles nie!

“Hoekom?” verneem sy bewerig. Sy wens hulle wil loop sodat sy alleen met haar ma kan gesels. Sy sien nie kans vir die gedruis van stemme nie.

“Die dokter het ons gewaarsku dat jy dalk breinskade opgedoen het omdat jy aanvanklik nie kon bykom nie en …”

Breinskade, dink sy bedremmeld. Is dit waarom sy nie kan onthou nie? Hoe erg is sy beseer?

Daar is meer mense wat haar groet. Hulle bemoedig haar met die trooswoorde dat dit nie saak maak hoe sy lyk of wat haar toestand in die toekoms gaan wees nie, hulle sal altyd vir haar lief bly.

Al wat sy aan die einde van besoektyd sinvol kan onthou, is dat haar pa nie kon kom nie omdat hy te besig is met ’n nuwe bestelling meubels. Ook dat haar ma nie alleen in die aand wil ry nie en dus nie vir aandbesoektyd sal opdaag nie. Vrou-alleen op die pad in die aand is ’n ope uitnodiging aan skelms om haar aan te val. Nie een van die ander belangstellendes bied aan om haar ma in die aand te vergesel nie, elkeen het ander afsprake. ’n Hospitaalbesoek is duidelik nie alte hoog op hulle lys van prioriteite nie.

Lismari knik begrypend. Sy gee nie om nie. Sy wens hulle wil loop sodat die gekwetter kan ophou. Die hoofpyn laat dit voel asof haar are te klein is vir die bloed wat daardeur pols en dus enige oomblik sal oopbars.

Die klokkie se gelui kondig die einde van besoektyd aan. Dankbaar gedoog sy die vele soene terwyl welmenende vriende en familie uitstap om in die gang te vergader en hardop haar voorkoms en toekoms te bespreek. Haar ma groet laaste en Lismari hou haar hand angstig vas.

“Mammie, ek wil nog met jou oor die ongeluk praat,” pleit sy.

Haar ma kyk na die oop deur waar die ander vir haar wag en skud haar kop. “Dit sal moet wag tot ’n volgende keer, liefie. Môre sal ek alleen kom en as jy sterker is, kan ons lekker gesels. Probeer om te slaap en om nie so baie te dink nie.”

Skielik is almal weg en ’n neerdrukkende stilte omvou haar. Sy kan hier lê en vergaan en niemand gee regtig om nie, bejammer sy haarself. Hoekom kan haar pa dan nie haar ma vanaand vergesel nie? Hy werk mos nie in die aand nie. Gee hy regtig nie om hoe dit met haar gaan en of sy gaan herstel nie?

Sy voel lus om te huil. Is haar pa dan nie meer lief vir haar nie? Sy was nog nooit verlief nie en haar ouers is die belangrikste mense in haar lewe.

“Juffrou Henkel is uit die waakeenheid na ’n algemene saal oorgeplaas,” verduidelik die nagsuster aan Constant wat by haar navraag doen. “Iemand het die pasiënt gedurende besoektyd erg ontstel sodat sy koorsig geword en haar bloeddruk die hoogte in geskiet het. Die dokter het ’n kalmeermiddel voorgeskryf en sy slaap nou. Indien sy slaap, moet jy haar asseblief nie pla nie. Hoewel sy haar bewussyn herwin het, kan sy maklik ’n terugslag beleef. In haar huidige toestand sal dit haar herstel vertraag.”

Constant erken haar vermaning met ’n kopknik. “Ek sal uiters versigtig wees, suster. Terloops, noudat sy uit die waakeenheid is, mag ek seker hierdie blomme in haar kamer los?”

Die suster knik. Sy wink na ’n verpleegster en beveel haar om hom na Lismari Henkel se kamer te neem en om die groot bos wit rose in ’n vaas met water te sit.

Dat die verpleegster bewonderend na hom kyk omdat sy hom aantreklik vind, verbaas hom nie. Volgens sy vriendinne en vroulike familielede is sy donkerbruin hare, blou oë en atletiese liggaamsbou ’n wenkombinasie. Dit beteken egter nie dat hy daarvan hou om aangestaar te word nie en hy beantwoord haar blik met ’n geamuseerde glimlag. Blosend verberg sy haar rooi wange in die rose terwyl sy daaraan ruik voor sy haastig wegstap.

Aangesien Lismari net sluimer, word sy wakker toe iemand oor haar buk. Die rustige blik in sy oë laat haar ontspan sodat sy vergeet om te wonder wie hy is. Sy roer haar lippe effens omdat sy verwelkomend wil glimlag, maar dis styf en seer.

Simpatiek kyk hy na die blou kneusings en ander beserings aan haar pragtige gesig en ’n groot jammerte vul sy hart. Versigtig, asof sy van breekbare porselein gemaak is, tel hy haar vry hand op, vou dit in syne toe en druk dit sag teen sy lippe.

“Hoe gaan dit met jou, Doringrosie?” verneem hy fluisterend. Hy buk laag oor haar sodat sy gesig haar hele visie vul.

“Goed,” wil sy antwoord, maar geen geluid kom oor haar lippe nie. Sy wil nie huil nie, maar sy kan haar trane nie keer nie.

Vir hom lyk haar oë na twee groen juwele wat half versluier word agter lang wimpers wat traannat aan mekaar vasklou. “Moenie huil nie,” pleit hy. “As jy huil, gaan die kwaai suster my uitboender en belet om jou weer te besoek.”

Deur die tranewaas swem sy gesig voor haar. Sy stem is koesterend en sy hande teer.

Haar verwarring laat haar kreun. Hoekom kan sy nie onthou wie hy is nie? Haar hele wese reik uit na hom en sy vrees hy gaan haar verwerp indien hy moet agterkom dat sy hom nie eens kan onthou nie.

Haar ooglede word swaar en haar oë gaan toe. ’n Skaars hoorbare sug kom oor haar lippe. Sy het kort gelede ’n slaappil gedrink en sy laat die donker newels toe om haar na vergetelheid weg te voer.

“Slaap gerus, pragtige meisie.”

Hy lig haar hand op en kyk na die delikate vingers. Wat sou van haar verloofring geword het? Marius het hom tog vertel dat hy en ’n wonderlike meisie op die punt staan om verloof te raak. Sou die botsing hulle planne in die wiele gery het?

Sy arme neef, dink hy simpatiek. Marius het nie geweet wat die toekoms vir hom inhou toe hy en sy meisie daardie noodlottige aand in sy motor geklim het nie. Was dit nie vir die ongeluk nie, sou hy ook eindelik Marius se troumeisie ontmoet het.


[image: ] TWEE [image: ]

“Môre-môre!” word sy luidrugtig begroet deur ’n verpleegster wat ’n trollie die kamer binnestoot nadat sy die lig aangeskakel het. “Hoe gaan dit vanoggend met ons?”

Lismari voel lus om katterig te antwoord, maar sy het nie krag om opstandig te wees nie. Die arme mens doen net haar werk, kapituleer sy teen die onvermydelike. “Goed dankie,” mompel sy futloos.

“Dit klink mos goed om ons te hoor praat,” glimlag die rondegesigverpleegster opgewek. “Komaan, moenie al weer die ogies toemaak nie. Ons moet ’n behoorlike bedskrop kry sodra die koffietjies gedrink is. Kom-kom, laat ek jou regop help teen die kussings. Ons wil tog nie koffietjies op die beddegoed mors nie, nè? Dit sal ook nie regtig saak maak nie. Ons bedjie word sommer nou-nou skoon oorgetrek en dan kan ons rustig verder slapies.”

Gits, die vrou hoort in die kindersaal, dink Lismari vies. Nogtans laat sy gedwee die woorde oor haar spoel en reageer na die beste van haar vermoë.

Noudat die slaapnewels gewyk het, is haar brein helder. Nie ’n alte goeie ding nie, besef sy terneergedruk. Onbeantwoorde vrae storm op haar af sodat dit voel asof haar kop daarvan wil bars. Angstigheid pak haar beet, gee haar hartkloppings en laat sweet op haar uitslaan. Hoekom kan sy nie onthou nie?

Die verpleegster vul die blompot met vars water. Sy ruik aan die wit rose waarvan sommige begin oopgaan. “Wie het vir ons die mooi rosies gebring?” verneem sy en knipoog skalks.

Lismari haal haar skouers op. Sy ken die man nie en weet nie waarom hy vir haar blomme gebring het nie.

Die verpleegster ignoreer haar stilswye en vervolg opgewek: “Seker ons kêreltjie of verloofde, nè?”

Dit noop haar om aan die man te dink. Wie is hy? Waarom kan sy hom nie onthou nie? Hulle moet hegte vriende wees, anders sou hy mos nie vir haar rose gebring het nie. Noudat sy sterker voel, gaan sy hom konfronteer sodra hy haar weer besoek. Indien hy haar weer besoek.

Sy sug bedruk. Sê nou hy kom nooit weer hospitaal toe nie? Dalk is hy iemand wat haar net besoek het omdat hy haar jammer gekry het. Of nuuskierig was. Dalk het hy die ongeluk gesien gebeur en wou hy weet of sy oorleef het. Nou sal sy nooit weet wie hy is nie. Gaan sy hom ooit weer sien?

Sy sit op ’n leunstoel terwyl die bed skoon oorgetrek word. Noudat sy soveel beter is dat sy enkele treë op haar eie kan loop en nie langer pal bedlêend is nie, voel Lismari hoe sy langsamerhand haar kragte herwin.

Die dokter het haar gerusgestel dat sy geen permanente skade opgedoen het nie en dat die littekens in haar gesig mettertyd byna onsigbaar sal word. Al wat sy van haar nagmerrieondervinding oorhet, is haar korttermyngeheue wat weens die swelling van haar brein steeds nie herstel het nie. Hy het haar egter verseker dat die ongerieflike geheueverlies mettertyd sal verdwyn. Indien nie, sal sy ’n psigiater moet spreek om vas te stel of daar emosionele skade is, dink sy sinies.

Die kamer staan vol ruikers wat welmenende vriende en haar geliefdes aangedra het. Met intense genot drink sy die kleurespel in. Dis lekker om in hierdie tyd te weet dat mense aan haar dink en haar nie versaak het nie. Die bos spierwit rose hou haar blik lank gevange terwyl sy na elke volmaakte roos kyk. Omdat sy naby die rose sit, kan sy die soet geur inadem. Dis balsem vir haar deurmekaar gemoed.

Wie is die vreemdeling wat haar gereeld met sy besoeke vereer? Aanvanklik, toe sy soos ’n drenkeling tussen slaap en bewussyn rondgedobber het, het hy haar met sy glimlag bemoedig en het sy krag uit sy teenwoordigheid geput. Hy kuier nooit lank nie. Kom altyd as sy alleen is en verneem hoe dit met haar gaan.

Wie is hy? Niemand kon haar tot dusver vertel wat sy naam is nie omdat hy haar nooit besoek wanneer haar ouers of ander bekendes by haar is nie. Vir die personeel vra sy verniet. Hulle haal net hulle skouers op. Die pasiënte ontvang soveel besoekers dat hulle onmoontlik elkeen se identiteit kan vra.

Binnekort gaan sy huis toe en dan gaan sy hom waarskynlik nooit weer sien nie.

Die gedagte stem haar neerslagtig sodat haar hart onrustig klop. Dan pluk sy haar skouers vererg agteroor terwyl sy vasberade ’n besluit neem. Indien hy haar weer kom besoek, gaan sy hom nie laat loop voor hy haar vertel het wie hy is nie. Noudat sy soveel sterker voel, sien sy kans om soos voorheen beheer van haar lewe te neem.

Hoewel die verpleegsters haar bed reeds opgemaak het, besluit sy om in die stoel te bly sit. Sy verseker hulle dat sy sterk genoeg voel om die paar tree tot by die bed te loop. Hulle stap uit met die trollie skoon en gebruikte linne en sy leun met haar kop agteroor teen die leunstoel se rugleuning. Sy maak haar oë toe en wens sy kan ook haar ore sluit teen die voortdurende geluide van die bedrywige kom en gaan wat eie is aan die hospitaal.

Sodra sy ontslaan word, gaan sy terug na haar eie slaapkamer in haar ouerhuis. Dis voorwaar iets om na uit te sien. Die hospitaalpersoneel het haar baie goed behandel, maar sy verlang na die rustigheid van die kleinhoewe. Na die gekwetter van die voëls in die bome, die amper weemoedige gekoer van die duiwe. Selfs na die ontydige vroegoggendkraai van die haan. Die meubelfabriek is nie so naby die huis dat die werkery gehoor kan word nie. Sy verlang ook na haar ma se kos en die lekker bederfies tussenin.

“Hallo, Doringrosie. Ag nee, moenie sê jy slaap al weer nie.”

Haar oë vlieg oop en haar vreugde is duidelik op haar gesig te lees. Hy staan in die oop deur met ’n bos goudgeel rose in sy hand. Soos gewoonlik is hy geklee in ’n langbroek, hemp en das met sy bruin hare netjies gekam. Hy glimlag goedig, sy oë gevul met intense belangstelling.

“Nog rose vir my?” verneem sy gretig en steek haar hande uit. Opwinding stoot ’n warm gloed na haar wange. Sy voel soos ’n kind wat met ’n geskenk bederf word.

“Vir wie anders?” Hy gee die langsteelrose vir haar en behaaglik adem sy die onvergelyklike geur diep in. “Hoe voel jy?” wil hy dan belangstellend weet.

“Stukke beter noudat jy hier is,” antwoord sy sonder skroom.

Hy trek ’n stoel nader sodat hy naby haar kan sit. “Jy het soveel blomme dat ek dalk die rose vir die suster by die toonbank moet gee,” skerts hy. “Dan sal sy miskien minder kwaai frons indien ek weer te laat vir besoektyd opdaag.”

“Waag dit net!” Sy streel oor die fluweelsagte blare van die roosknoppe. “Ek is die pasiënt wat gepamperlang moet word.”

Hy sit met sy elmboë op sy knieë en leun vooroor sodat sy gesig naby hare is. Verwonderd kyk sy na die lagplooitjies langs sy oë, sy aantreklike gesig wat saamlag en die wit van sy tande. Haar hart begin onstuimig klop. Sy nabyheid omring haar met ’n magnetisme wat haar vasvang en byna ademloos laat. Sonder dat hy haar aanraak, is sy so bewus van hom dat haar bloed deur haar are bruis.

“Hoekom is jy laat? Kan jy nie vroeër by die kantoor wegkom nie?” Van sy kleredrag lei sy af dat hy iewers agter ’n lessenaar sy brood verdien.

“Ek was eers by Marius langs,” verduidelik hy. Sy blou oë verdonker somber. “Dit gaan nie so goed met hom nie. Hy is steeds in ’n koma. Die dokters wil nie voorspel hoe lank hy so gekoppel aan masjiene sal bly leef nie. Dit kan weke, maande of selfs jare voortduur. Of hy kan stil uit die lewe wegglip.”

“Ek is so vreeslik jammer om dit te hoor,” simpatiseer sy. Omdat die lot van die ander man hom raak, maak dit haar ook bedruk.

Ingedagte byt sy op haar onderlip. “Jy en Marius …”

Sy weet nie hoe om die vraag te voltooi nie. Hy praat asof sy moet weet wie Marius is. Sy weet nie eens wie hý is nie. Hoe moet sy verduidelik dat sy hom nie kan onthou nie sonder om aanstoot te gee? Sê nou hy verkwalik haar en besoek haar nie weer nie? Sy wil nie sy vriendskap verloor nie.

Constant kyk na die bewing van haar lippe en die frons op haar voorkop, die emosies wat haar groen oë van ongestorte trane laat blink. Hoe erg moet die nuus nie vir haar wees nie. Onlangs was sy self nog aan masjiene gekoppel, maar deur genade is haar kosbare lewe gespaar. Nou moet sy verneem dat die een mens met wie sy die res van haar lewe in liefde wou gedeel het, so ernstig beseer is dat hy in ’n koma verkeer en afhanklik is van masjiene om hom lewend te hou.

“Ekskuus, Doringrosie, ek het vergeet dat ons mekaar nog nie ontmoet het nie. Omdat Marius my van jou vertel het, het dit my ontgaan dat ons nog nie amptelik aan mekaar voorgestel is nie. Ek is Marius se neef, Constant Bothma.”

Constant Bothma, Marius se neef, mymer sy terwyl sy die name herhaal en tevergeefs in haar gedagtes na ’n herinnering soek om die name aan te koppel. Sy skud haar kop verdwaas.

“Ek kan nie onthou nie,” prewel sy met haar ken wat op haar bors rus sodat hy nie haar verwarring moet sien nie. “Van die ongeluk en wat daarna gebeur het, het ek geen herinnering nie.”

Met sy vingers onder haar ken, lig hy haar kop versigtig en die verwarring in haar blik laat hom verteder. Hoe pragtig is hierdie meisie tog nie. Ten spyte van die blou kneusings en die stekies wat die snye aan haar wange en voorkop moet heg, kan hy aan die beenstruktuur van haar gesig, die volheid van haar gevoelige lippe, die geboë wenkbroue en die lang wimpers wat haar helder oë omring, sien dat sy baie mooi is. Arme Marius, sug hy heimlik bedruk. Eindelik het sy neef ’n volmaakte meisie raakgeloop en het geluk hom toegelag, net om dit op hierdie wrede manier ontneem te word.

“Vertel my van die ongeluk,” dring sy ineens ernstig aan. “Is daar nog mense beseer? Hoe het dit gebeur?”

“Is jy seker jy wil dit hoor?” vra hy besorg, maar toe sy instemmend knik, gaan hy voort: “Dit het sag gereën en soos jy seker weet, is Pretoria se teerstrate dan uiters gevaarlik glad. Marius het blykbaar beheer verloor toe sy motor begin gly het. Dit het ek uit die polisieverslag afgelei omdat ek nie self met hom kon praat nie.”

“En toe het ons gebots,” voltooi sy amper gretig aangesien niemand die ongeluk nog met haar wou bespreek nie. “Was ons die enigste slagoffers?”

“Ja, net julle twee.” Hy vou haar een hand in syne toe. Bekommerd kyk hy na die twee rooi kolle op haar wange en haar oë wat koorsig blink. Het hy dalk te veel gesê? Dit het haar ontstel en hy wil nie daarvoor aanspreeklik wees dat sy ’n terugslag kry nie.

“Ek probeer so hard, maar die herinnering ontglip my telkens.”

’n Skerp pyn skiet deur haar kop en sy kreun sag in die hoop dat hy dit nie kan hoor nie. “Dit was aand en dit het gereën,” probeer sy om met woorde die beelde voor haar geestesoog op te roep. Wat het vooraf gebeur? Waarheen was hulle op pad? Sy en die onbekende Marius? Hy moes haar uitgeneem het aangesien hulle saam in een motor was.

“Hoekom kan ek nie onthou nie?” vra sy trietsig. “Was dit so erg dat my onderbewussyn my teen die gebeure beskerm?”

Onwillekeurig hamer sy gefrustreerd met haar gebalde vuiste teen haar slape.

“Moenie, Doringrosie, moenie,” pleit hy onthuts.

Hy vang haar hande en met sy vingers om haar polse hou hy hulle vas. Sy stoei om los te kom. Magtelose histerie bou in haar op. Hy hurk voor haar en druk haar gesig teen sy skouer vas, sus haar tot sy eindelik kalmeer en aan hom vasklou asof haar lewe daarvan afhang. Sy een arm is beskermend om haar en sy ander hand streel oor haar hare.

“Ek is jammer dat ek jou ontstel het, liewe Doringrosie. Vergewe my.”

“Ek wens ek kan onthou. Hoekom het die motor gegly? Het hy te vinnig gery? Het ek dalk iets gesê of gedoen om sy aandag af te lei? Is dit dalk waarom ek nie kan onthou nie? Omdat ek skuldig is?”

Hy hou haar effens weg sodat hy in haar betraande gesig kan kyk. Meewarig skud hy sy kop. “Nee, Doringrosie, jy moenie so dink nie. Luister na wat ek sê. Dit was nie jou skuld nie. Dit was niemand se skuld nie. Dit was ’n ongeluk. Glo my, toe?”

Sy blik is eerlik en sy glo dat hy dit opreg bedoel, maar sy kan die verwytende stemmetjie in haar nie ignoreer nie. Hoe gaan sy met haarself saamleef as dit moet uitkom dat sy roekeloos was? Dat sy ’n jong man se kosbare lewe vernietig het? En as dit so is, sal hierdie man, Constant, haar rots en tans die middelpunt van haar bestaan, dan steeds by haar staan en vriende met haar wil wees?

Die suster stoot die medisynetrollie die kamer binne sodat Constant verplig is om te groet. Lismari hoor hoe die suster haar tong ongeduldig klap toe sy haar betraande gesig sien.

“Kom klim dadelik terug in die bed,” word sy aangesê. Dis ’n bevel wat sy nie durf ignoreer nie. Met bewerige bene klim sy op die hoë bed, vee haar gesig met ’n snesie af en snuit haar neus.

“Het niemand jou gewaarsku dat trane onhigiënies is nie? Jy wil nie hê die snye op jou gesig moet ontsteek nie. As jou vriend jou elke keer so gaan ontstel, sal ek die dokter vra om te hom belet om jou weer te besoek.”

Lismari skud haar kop en dwing haar trane terug. “Dit was nie hy nie, suster. Ek het gehuil omdat … sommer.”

“Toe nou maar, niks kan so erg wees nie. Sluk hierdie pille. Ek sal ’n verpleegster stuur om die rose in ’n pot water te sit. Jy moet vir jou vriend sê hy moet volgende keer ’n blompot saambring vir die rose. Ons het net dié wat pasiënte hier los in voorraad.”

Moeg sak sy agteroor teen die kussings. Haar gedagtes bly by Constant en sy neef Marius. Sodra sy sterker is, gaan sy die ongelukkige man besoek. Sy weet nie hoekom sy haarself vir die ongeluk verantwoordelik hou nie. Hopelik was dit nie sy wat voorgestel het dat hulle in die reën moet uitgaan nie. Hy moes haar by haar woonstel gaan haal het en toe eindig hulle afspraak in ’n katastrofe. As die man eers bykom, sal hy haar kan vertel presies wat gebeur het.

Aarselend nader Lismari die bed waarop die man bewegingloos lê. Sy kyk verby die suurstofpypies in sy neus, die buis wat in sy mond is en daar vasgeheg is, die pypie in sy arm, die ander verbindings met die monitor wat eentonig die klop van sy hart volg en sy bloeddruk aandui. Dis ’n mens wat deur die moderne wetenskap teruggehou word uit die gulsige greep van die dood.

’n Naarheid stoot verstikkend in haar keel op en sy sluk swaar om dit terug te dwing. Sy begryp dat dit deur skok veroorsaak is. Skielik onthou sy dat sy enkele dae gelede ook so kunsmatig aan die lewe gehou is tot sy haar bewussyn herwin het.

Sy dwing haar om tot by die bed te stap, haar hand op te lig en aan die man te vat. Ondersoekend kyk sy na die aantreklike gesig wat rustig lyk asof hy slaap en verplig haarself om te onthou.

Sy en hierdie vreemdeling is saam deur die ambulans hierheen gebring en het die eerste ure saam geworstel om aan die lewe te bly. Sy het op hierdie bed langs hom gelê, maar het geen verbintenis met hom gevoel nie. Hulle kon gesterf het sonder om van mekaar te geweet het.

“Marius,” noem sy die naam wat sy by Constant gehoor het. “Marius, kan jy my hoor?”

Moenie belaglik wees nie, bestraf sy haarself sinies. Wat laat jou dink dat hy juis op jou stem sal reageer? As sy wat by haar volle positiewe is hom nie kan onthou nie, hoekom sal hy haar stem herken?

Impulsief buk sy vooroor en soen hom op sy voorkop. Was dit nie vir hom nie, sou sy Constant nooit ontmoet het nie. Constant het sy neef besoek, haar gesien lê en hom uit jammerte oor haar ontferm.

“Wie is jy?”

Sy ruk soos sy skrik en kyk om na die deftige vrou wat in die deur vasgesteek het. Langs haar staan die mooiste meisie wat Lismari nog gesien het. Slank, beeldskoon en sjiek, van die kroontjie van haar kort swart hare tot by haar swart toonnaels wat by die hoëhaksandale uitsteek. Daarby is sy duidelik in ontwerpersklere geklee, haar grimering perfek. Sy word omgewe deur die aura van iemand wat pas uit ’n luukseboetiek gestap het.

“Ek is Lismari Henkel,” stamel sy onseker.

Die twee vroue kyk vinnig na mekaar. Dis duidelik dat hulle haar naam herken het. Nie een van die twee wend egter ’n poging aan om ’n hand van vriendskap na haar uit te steek of om hulle aan haar voor te stel nie. Eindelik praat die ouer vrou.

“So, dan is jy die meisie wat Marius gaan haal het as metgesel vir die partytjie by Constant. Jy is regstreeks vir my seun se ongeluk verantwoordelik, Lismari Henkel.”

Die beskuldiging tref haar soos ’n fisieke vuishou. Sy voel asof sy gaan omval en gryp na die bed om staande te bly. Per ongeluk ruk sy aan een van die verbindings en die monitor begin hard raas. Dit laat die suster aan diens binnekom om te sien wat fout is.

Sy stoot die twee vroue opsy wat in die deur versteen het, vang Lismari voor sy afgly vloer toe en druk haar met haar lyf teen die bed vas om haar orent te hou terwyl sy die skade herstel. Daarna maak die suster haar sit op ’n stoel en lig haar ooglid om vas te stel wat fout is.

“Wat gaan hier aan?” hoor Lismari die suster ontevrede vra.

“Dit moet jy vir háár vra,” vaar die ouer vrou ontsteld uit. “Toe ons hier aangekom het, het sy langs die bed gestaan. Wat haar bedoelings was, is ’n ope vraag.”

Lismari sukkel om haar selfbeheersing te herwin. Sy bewe steeds so erg dat haar tande klap. “Ek wou sien … hoe dit … met hom gaan,” prewel sy.

“Terug bed toe met jou, juffrou Henkel,” beveel die suster streng. “Sit doodstil, ek kry ’n verpleegster om jou te help. Jy is nie veronderstel om nou al in die gange rond te loop nie.”

“Wat nou van my seun?” Ongeduldig hou die ouer vrou die suster terug wat die klokkie lui om hulp te ontbied. “Het haar inmengery nie my kind benadeel nie? As dit die geval is, sal julle met my man te doen kry. Hy is ’n bekende regsgeleerde, soos jy weet.”

“Dit was slegs ’n verbinding met die monitor wat losgegaan het en kon geen nadelige effek op die pasiënt hê nie. Vir die huidige kan ek niks meer vir jou seun doen nie, mevrou Maritz. Sy toestand is steeds onveranderd. Indien jy meer inligting wil hê, moet jy met die dokter praat.”

Daar is ’n gedruis in Lismari se ore sodat sy skaars die vrou se sarkastiese opmerking van “onbekwame, onwillige verpleegpersoneel” kan hoor. ’n Verpleegster sluit by hulle aan en help haar orent. Wat sy wel deeglik hoor, is die jonger meisie se neerhalende woorde.

“Foei, is sy tog nie die Aspoestertjie oor wie Constant hom ontferm het nie? Hy kry haar tog so vreeslik jammer. Elke keer nadat hy by haar was, kan hy nie ophou lag oor die arme pateet nie.”

Dis asof die meisie se snedige woorde haar krag gee. Sy wikkel haar uit die verpleegster se arm om haar lyf los en stap vinnig na die bed in haar kamer. Sy val daarop neer en met haar gesig in die kussing gee sy haar oor aan die stortvloed trane wat haar hele liggaam laat skud. Dit brand in die snye wat nog nie heeltemal genees het nie, maar sy gee nie om. Die vernedering om te hoor dat Constant haar agter haar rug met die ander meisie bespreek en neerhalend na haar as ’n pateet verwys het, maak seerder as wat enige uiterlike wond ooit kan doen.

“Hoe goed was jy met Marius bevriend, Niek?” verneem Lismari oënskynlik asof terloops by haar broer gedurende besoektyd.

“Net die een keer ontmoet toe ons mekaar toevallig in die eetplek raakgeloop het. Jy behoort tog te weet. Jy het hom nog aan my voorgestel, maar ons kon nie juis gesels nie omdat ek ’n afspraak gehad het. Hoekom vra jy?”

“Nee, man, jy praat nou van Markus, een van my kollegas.”

“O, jy wil weet van die ou saam met wie jy in die ongeluk was?” Hy skud sy kop. “Kan nie sê ek het hom al ontmoet nie. Hoekom?”

“Hy lê in ’n koma, weet jy. Ek het gehoop jy sal gaan hoor hoe ernstig sy beserings is. Niemand wil my sê nie.”

“Jy behoort dit te verwag het. Jy was self vir ’n paar dae op die kritieke lys. Jy het ons lelik laat skrik, Pampoentjie.”

Sy vererg haar nie omdat hy sy troetelnaam vir haar gebruik nie. As jong meisie wou sy hom omtrent vermoor wanneer hy tergend na haar ietwat plomp lyf verwys het, nou aanvaar sy die bynaam met liefde. Sy is immers lankal nie meer halfpad so breed soos wat sy lank is nie.

“Sal jy groot asseblief gaan vasstel hoe ernstig sy toestand regtig is?” pleit sy. “En, Niek,” voeg sy aarselend by. “Weet jy hoe die ongeluk gebeur het? Ek sukkel om daardie aand te onthou. En, Niek, moenie dat Ma en Pa hoor wat ek pas gesê het nie. Dat ek nie kan onthou nie. Ek wil hulle nie verder ontstel nie.”

“Toemaar, my mond is ge-zip,” skerts hy. Sy blik versag simpatiek. “Ek verstaan nie waarom die ongeluk met iemand so nice soos jy moes gebeur het nie. As die Marius nie so ernstig beseer was nie, sou ek sy nek omgedraai het. Toe nou, moenie so excited raak nie, ek grap sommer. Was jy baie erg oor die ou?”

Moedeloos haal sy haar skouers op. “Ek weet nie. Ek kan nie onthou nie. Dis die moeilikheid, Niekie. Ek weet nie eens hoe goed ek hom geken het nie. Ek weet nie of ons dalk ’n verhouding gehad het of net vriende was nie. Dis so simpel. Ek moes hom tog redelik goed geken het, anders sou ek mos nie in die aand saam met hom uitgegaan het nie. Dêmmit, hoe kan ek so stupid wees?”

“Kalmeer, Pampoentjie. Netnou bars jy oop en dan lê die hele vloer vol pitte. Sjuut nou. Ek gaan gou by jou vriendjie inloer en as ek terugkom, wil ek niks meer trane sien nie.”

“Ek is jammer dat ek so huilerig is. Ek weet nie wat dit met my is nie. Ek is mos nie die tranerige tipe nie.”

“Dis die nagevolge van die ongeluk en omdat jy steeds baie swak is. Toe-toe, jou ouboet se skouers is breed genoeg om al jou geite en nukke te kan verduur. Sommer binnekort is jy hier uit. By die huis sal ma se lekker kos jou gou-gou opfieks. Ek is nou terug.”

Lismari hou haar broer se rankerige gestalte dop tot hy by die deur uitstap. Sy is baie erg oor hom. As kinders het hulle baie gestry en sy was kort-kort die hoenders in vir hom, maar sy het altyd geweet dat sy veilig is met hom in die omtrek. Self kon hy haar ongenadig terg, nogtans het hy nooit toegelaat dat iemand ’n skewe woord vir haar sê of haar te na kom nie. Sy hoop wanneer hy eendag tot trou kom, sy en haar skoonsuster goed oor die weg sal kom. Sy sal dit haat indien iemand die broer-suster-verhouding tussen hulle versuur.

“Kyk wie loop ek in jou vriend Marius se siekekamer raak,” onderbreek hy haar gedagtes opgewek. “Volgens hom het julle mekaar al ontmoet.”

Haar oë vlieg oop en vir kort tellings vloei vreugde warm deur haar terwyl sy in Constant se glimlaggende gesig kyk. Hoe aantreklik is die man tog nie. Sy sien net eerlike belangstelling in sy blou kykers en warmte in sy glimlag.

Durf sy hoop dat sy die meisie die vorige dag verkeerd verstaan het? Dat haar kwetsende opmerking nie op haar wat Lismari is van toepassing was nie? Dan dreineer haar vreugde en onthou sy van die seerkry ná die mooi meisie se neerhalende woorde. Constant het beslis na haar verwys toe hy van die lagwekkende pateet gepraat het.

“Hallo, Doringrosie. Jy lyk vandag sommer stukke beter,” groet Constant haar opgewek. “Ek hoop jy voel so goed soos wat jy lyk.”

Hy stap tot langs haar, buk en lig sy hand op asof hy oor haar wang of hare wil streel. Vinnig draai sy haar kop weg. “Ek voel baie beter, dankie.”

Haar kortaf houding laat hom vraend frons. Gebelg dwing sy haar om hom reguit in die oë te kyk, al voel dit asof hy tot in die dieptes van haar siel kan sien.

Verbaas laat sak hy sy hand. “Wat het ek verkeerd gedoen?” Stram probeer hy haar openlike vyandigheid met ’n grappie wegpraat. “Is dit omdat ek met leë hande hier aangekom het? Ek het nie tyd gehad om blomme te koop nie, Doringrosie.”

“Doringrosie?” verneem Niek onbegrypend.

“Die slapende prinsessie.” Constant glimlag skeef in Niek se rigting hoewel sy oë vol vrae op Lismari se grimmige gesig gerig bly. “Aan die begin het sy net geslaap en ek het gewonder of ek haar ooit wakker sal sien.”

Ek moet sterk bly. Ek moet sterk bly, vermaan sy haarself voor sy neerhalend smaal. “Asof blomme so belangrik is. Ek is nie ’n kind wat met geskenke gepamperlang moet word nie. Laat ek jou sê wat my grief – ek hou nie daarvan dat mense agter my rug vir my lag en my as pateties beskryf nie. En ek sal dit verkies dat jy my voortaan Lismari noem. Dis my naam.”

Hy tree agteruit asof sy hom geklap het. Eers frons hy onbegrypend, dan verstrak sy gesig en die toegeneentheid in sy oë maak plek vir kil begrip en priemende spot. “Jy beplan dus om my steeds te sien?” vra hy sarkasties. “Mag ek weet waar en wanneer nogal?”

As hy geglo het dat sy vrae haar onverhoeds sou betrap, verras sy hom met haar antwoord. “As Marius se neef sal ons mekaar tog soms raakloop, nie waar nie?”

“Dis goed om te hoor dat jy nie jou plig teenoor Marius gaan versaak nie. Hy sal jou bystand voortaan baie nodig hê en ek sal persoonlik toesien dat jy nie jou verantwoordelikhede gaan ontduik nie.”

Sonder om te groet stap hy met besliste treë weg. Lismari sluk hard aan die trane wat agter haar ooglede opdam. Pas het hy sy ware kleure gewys en sy motiewe bekend gemaak. Nes Marius se ma hou hy haar vir die ongeluk verantwoordelik en hulle verwag dat sy hom moet bystaan en help indien hy genoegsaam herstel om ontslaan te word. Hulle glo dat sy ’n leëkop-mooiweersvriendin sonder integriteit is wat hom sal verstoot noudat hy hulpeloos is.

“Waaroor het dit gegaan?” vra Niek onthuts. “Jou gedrag was nie alte nice nie, om die minste te sê. Hy het hom as Marius se neef voorgestel en genoem dat hy jou ’n paar keer besoek het. Op die oog af het hy nogal aangenaam voorgekom. Wat het die arme man gesondig om die vyandigheid en afjakke te verdien?”

Sy byt die binnekant van haar wang tot sy ’n bloedsmaak in haar mond proe. Sy gaan nie voor Niek huil nie, neem sy haar voor. Dat haar neerhalende woorde haar dieper gekwets het as vir Constant, gaan sy nie maklik erken nie. Ook nie dat sy sarkasme en dreigement soos ’n swaard deur haar gepriem het nie.

“Ek het gedink hy het werklik in my as mens belang gestel, maar ek het my met hom misgis. Ek het agtergekom dat hy teenoor ander mense met my gespot het. Hy het my agter my rug ’n pateet genoem en vir my gelag.”

“Is jy seker jy het nie verkeerd gehoor nie?”

Sy skud haar kop beswaard en hy druk sy gebalde vuiste in sy sye. “Ek is lus en sit hom agterna en gee hom ’n opstopper.”

Sy erns laat haar effens beter voel en sy glimlag flou. “Ek glo nie hy sal daarvan hou nie, Niekie. Hy is nogal stewig gebou en kan dalk terugslaan, weet jy? Vergeet van hom, hy is nie belangrik nie. Vertel my liewer wat jy gehoor het.”

“Jammer, Lismari, maar ek kon ongelukkig nie veel wys word nie. Jou vriend is regtig baie ernstig beseer. Indien hy herstel, sal hy ’n parapleeg wees en minstens vir ses maande intensiewe fisioterapeutiese behandeling en rehabilitasie moet kry. Hoe erg sy rugmurg en senuwees beskadig is, kon nog nie met sekerheid vasgestel word nie. Sodra hy bykom, sal verdere toetse gedoen word.”

“Ek het so gehoop dit sal nie so erg wees nie,” sug sy bedruk. “Wat het jy oor die ongeluk gehoor?”

“Volgens Bothma het die motor op die nat teerpad gegly en Marius het beheer verloor. Ek sal later by die polisiekantoor gaan navraag doen en kyk of ek hulle verslag onder oë kan kry.”

Hy moes haar onsekerheid en wanhoop opgemerk het, want hy trek ’n stoel tot voor die bed en vou haar een hand in syne toe. “Toe nou maar, Pampoentjie, alles sal regkom. Moenie so bekommerd lyk nie. Jy is mos nie alleen nie. Ek is hier, én Pa en Ma. Ons sal by jou staan en ons sal sorg dat daardie suurknol nie jou lewe vergal nie. Groot of nie groot nie, ek sal hom sowaar daardie opstopper gee indien hy naby jou kom.”

Ná Niek se vertrek staar sy na die wit en geel rose. Waarom het Constant haar besoek en vir haar rose gebring as hy dit nie opreg bedoel het nie? Daar was nooit enige teken van bedrog in sy oë nie.

Lang oomblikke laat sy haarself die weelde toe om te onthou hoe dit was toe hy met innige simpatie na haar gekyk het, toe sy teenwoordigheid haar bemoedig het om sterk te staan sodat sy binnekort ten volle kan herstel. Die Constant wat sy leer ken het, kan mos nie ’n agterbakse tweegesig wees nie.

Omdat sy soveel beter voel, besluit sy om te gaan bad. Waarskynlik sal die steke in haar gesig die volgende dag verwyder word en dan kan sy huis toe gaan. By haar ouerhuis kan sy aansterk tot sy gesond genoeg is om terug te keer na haar kantoor waar sy as grafiese kunstenaar by die agentskap Cock and Crow werksaam is. Haar normale lewe kan voortgaan asof sy nooit vir Marius Maritz geken en die ongeluk gehad het nie.

Die kort tussenspel sal mettertyd vergete raak. Soos wat haar onderbewussyn haar reeds van iemand soos Marius laat vergeet het, so sal sy ook van Constant vergeet.

In die steriele wit badkamer sit sy haar smuktassie op ’n bankie neer, trek haar nagrok uit en draai die bad se krane oop. Eindelik kan sy die oomblik van waarheid nie langer uitstel nie.

Sy steek voor die spieël bokant die wasbak vas en staar geskok na haar gesig. Met bewende hande streel sy oor die snye waar die steke soos skerp swart hare bokant die rowe uitsteek. Die ergste bloupers kneusplekke is steeds geswel en haar vel vertoon tussendeur bleekwit in die buislig. Weens die wond teen haar kop, is haar hare happerig weggesny en die res klou in olierige slierte aan haar kopvel vas.

Ontredderd sak sy op die bad se rand neer, haar gesig in haar hande. Ek lyk soos ’n monster, skroei die skok deur haar. Naarheid laat haar maag krampagtig saamtrek. Hoe is dit moontlik dat enigiemand sonder afsku na haar kan kyk?

Dan is dit waarom Constant haar as ’n pateet aan Marius se ma en die beeldskone meisie met die vleklose vel beskryf het? Hoe kon hy dit verduur om enigsins na haar te kyk?

Was dit omdat hy haar bejammer het? Of was dit omdat hy dit geniet het om te weet dat sy nie ongeskonde van die ongelukstoneel weggestap het nie? Dat sy elke keer as sy in ’n spieël kyk, sal onthou sy was die oorsaak dat sy neef Marius hulpeloos van masjiene afhanklik is om hom lewend te hou?

“Sorry, sus, Ma en Pa kon nie vanaand kom nie, dus moet jy maar met my geselskap tevrede wees. Kom nou, moenie maak asof jy slaap nie, ek ken al jou tricks, onthou, en weet dat jy wakker is.”

“Gaan weg,” snou sy hom toe terwyl sy aan die laken vasklou sodat hy dit nie van haar kop kan aftrek nie.

“Hoekom sal ek?” daag hy haar uit. “Ek het al die moeite gedoen om hierheen te ry en gaan nie al die pad terugry sonder om te gesels nie. Ai, as jy maar kan weet hoeveel pragtige meisies betraand op ’n date van my kant af gewag het, sal jy begrip hê vir my groot, onselfsugtige opoffering.”

“Gaan kuier vir jou mooi meisies, ek sal jou nie verkwalik nie. Ek sal verstaan as jy nie in ’n mombakkies soos myne wil vaskyk nie.”

Sy voel hoe hy langs haar op die bed neersak en by voorbaat klou sy stywer aan die laken vas. Dis natuurlik waarom haar ouers nie die moeite wil doen om haar te besoek nie. Sy verkwalik hulle nie. Sy sal nooit weer dat iemand na haar kyk nie. Hoe het die arme Constant dit verduur om naby haar te wees?

“So, jy het eindelik die moed gehad om in ’n spieël te kyk. Ek moet toegee dat jy nogal oes lyk. Komaan, aan die begin het jy baie erger gelyk en dit het my nie afgeskrik nie. Ek ken jou immers van die tyd af toe jy met vlegsels, geroeste gesiggie en pampoenlyf my siel versondig het, nie waar nie? Ou Tobie, jy onthou hom mos, het selfs gespot dat jy oornag op ’n geroeste sinkplaat geslaap het omdat jy so vol sproete was.”

Vererg pluk sy die laken van haar kop af. “Het jy tog nie toegelaat dat Tobie, die hemelbesem met sy bakore en knopknieë, met my voorkoms gespot het nie? Hy was ’n mooi een om sy mond oor my uit te gespoel het. Hy met sy skewe voortande, koolblaarore en …”

Eers toe Niek hardop lag, besef sy dat hy haar uitgelok het. “Sies vir jou,” beskuldig sy hom soos toe sy klein was. “Jy is besig om my te verpes, nè?”

“Natuurlik. Arme ou Tobie het ’n heavy crush op jou gehad.” Dan word hy ernstig. Sy luister omdat sy sedert haar kinderdae geweet het dat Niek onder sy komiese voorgee ’n hart van goud het. “Jy mag dalk nou aaklig lyk, maar oor ’n week of twee sal alles oukei wees. Die dokter het ons verseker dat die letsels wat jy sal oorhou feitlik onsigbaar sal wees. Hy het werklik sy bes gedoen om jou vel vlekloos te laat.”

“Dankie, Niekie, jy is ’n ouboet duisend.” Sy uiter ’n sagte giggellaggie. “Dit was nogal benoud onder die laken.”

Onverwags raps hy haar gemeensaam op haar sitvlak.

“Waarvoor was dit?” vra sy vies.

“Omdat jy aan ons liefde vir jou getwyfel het, Pampoentjie. Kom ons raak ernstig. Ek het toe die verslag van die ongeluk onder oë gehad. Belowe my eers dat jy nie ’n tantrum gaan gooi nie.”

Sy versteek haar onrus onder onverskilligheid. “Vertel.”

“Dit lyk asof julle op die punt gestaan het om mekaar te soen terwyl Marius bestuur het. Jy het na hom oorgeleun en hy het sy kop na jou toe gedraai. Dit het veroorsaak dat hy te laat gesien het dat die verkeerslig oorgeslaan het na rooi en toe hy rem getrap het, het die motor gegly en teen ’n paal gebots.”

“Gesoen?” herhaal sy geskok. “Wou ons mekaar gesoen het terwyl dit gereën het en ons deel van die verkeer was? Ek glo dit nie. Ek sou mos nooit in my dag des lewens so onverskillig gewees het nie.”

Sy probeer ontsteld orent kom en Niek druk haar saggies terug. “Ek kan nie namens Marius praat nie, want ek kan hom nie eens onthou nie, dus weet ek nie watter stupid dinge hy sou aangevang het nie, maar ek sou dit mos nie gedoen het nie. Niekie, jy ken my. Ek is nie so onverantwoordelik nie. Ek is nie. Ek is sowaar nie.”

Daar kruip ’n histeriese klankie in haar stem. Niek trek haar nader en vertroos haar sussend. “Toemaar, dis gedane sake en kan nie verander word nie. Sjuut. Julle was verlief en dan doen ’n mens simpel dinge sonder om behoorlik te dink. Ek baklei mos nie met jou nie. Jy wou die waarheid weet, anders sou ek jou nie vertel het nie.”

Opstandig stoei sy teen sy vertroostende omarming en stoot hom weg. “Ek sê jou dat ek dit nie sou gedoen het nie, Niek Henkel! Die verslag was verkeerd. Hoe kan die polisie seker wees dis wat gebeur het?”

“Daar is ’n foto wat deur die kamera by die verkeerslig geneem is sekondes voor die ongeluk. Dis weliswaar nie so duidelik dat julle gelaatstrekke daarop geëien kan word nie, maar dit lyk nogtans asof die twee mense in die motor op die punt was om mekaar net voor die botsing te soen. Ongelukkig was daar nie ooggetuies nie, maar die foto is verdoemend genoeg. Kom nou, dis agterna onverskoonbare gedrag, maar tog verstaanbaar. As ’n mens jonk en verlief is, dink jy nie aan die gevolge van jou dade nie.”

Lismari kan net haar kop in ongeloof skud. Was sy so verlief op die, vir haar, onbekende man dat sy so ondeurdag sou opgetree het?

Nee, sy kan dit nie glo nie. Dit moet die foto van ’n ander paartjie wees.

Nogtans besef sy sy is besig om teen haar beterwete te baklei. As dit twee ander mense was wat mekaar gesoen het, sou sy mos nie met ’n gesig soos ’n padkaart in die hospitaal beland het nie. Sou Marius se lewe nie aan ’n draadjie gehang het nie. Sou sy nie skuldig gestaan het voor sy ouers, familie, vriende en die hele wêreld nie.

Sy moet aanvaar dat sy in ’n oomblik van euforie haar nugter oordeel kwyt was en nie tred gehou het met die gevolge van haar dade nie.

Dis dus waarom sy ma haar aandadig hou vir haar seun se ongeluk. Waarom Constant voel dat sy onder ’n verpligting staan om sy neef by te staan indien hy soveel herstel dat hy sy bewussyn herwin.

“Niekie, wat het ek gedoen?” vra sy verslae. “Hoe gaan ek met myself saamleef indien die man nooit weer herstel nie?”

Met simpatie in sy oë haal haar broer sy skouers op. “Los dit vir ’n ander dag, Lismari. Eers moet jy huis toe kom en daarop konsentreer om gesond te word. Agterna kan ons besluit wat om te doen. Vir die huidige hanteer ons elke dag soos dit kom. Onthou, Pampoentjie, jy is nie alleen nie. Solank jy ouers het en jou ouboet jou fights vir jou kan fight, sal jy oukei wees.”

“Dankie, Niek. Wat sou ek sonder jou en Ma-hulle gedoen het?”

Dis ’n troos om te weet dat sy op hulle ondersteunende liefde kan staatmaak. Tog bly dit so hartseer om te weet dat Constant teen haar gedraai het. Deur haar eie toedoen het hy sy ware kleure gewys en het sy hom as steunpilaar en vriend verloor.

Ai, Constant, as jy aan my sy gestaan het, sou ek vir die toekoms kans gesien het, weeklaag haar verwarde gemoed.

Nadat die steke die volgende dag uit haar gesig verwyder is en die dokter haar vlugtig ondersoek het, ontslaan hy haar en kan sy haar tas pak om huis toe te gaan.

Niek het die vorige aand aangebied om haar by die hospitaal te kry. Hy sal haar na haar woonstel toe neem om die nodige in te pak en reëlings te tref met dié dat sy tydelik uitstedig sal wees, daarna sal hy haar na hulle ouers se kleinhoewe neem. Sy bel dus na sy kantoor toe om hom aan sy aanbod te herinner. Sy assistent sê Niek is in ’n vergadering, maar sy sal hom dadelik die boodskap gee.

Om die tyd te verwyl besluit sy wat om met die ruikers te doen. Aangesien dit nie meer heeltemal vars is nie, gaan sy dit los sodat die personeel later daarvan kan ontslae raak. Met ’n swaar gemoed sien sy van die geel en wit rose af. Daar is nog rose wat ’n paar dae sal hou, maar wat sal sy tog daarmee doen? In haar ma se roostuin staan die roosbome in volle blom sodat daar nie ’n skaarste aan rose is nie.

Sy sluk haar melancholie weg. Wat help dit om verknog te bly aan die beeld van ’n deernisvolle Constant terwyl hy die teendeel van sy karakter aan haar bewys het en dus vir haar verlore geraak het?

Met haar selfoon byderhand in die sak van haar langbroek, stap sy na die afdeling waar Marius Maritz lê. Die ander bed word beset, maar sy ignoreer die onbekende pasiënt. Die suster aan diens het haar toestemming gegee om ’n wyle langs Marius se bed te vertoef. Met haar hande in haar sakke gebal, staar sy na die aantreklike skraal gesig. Hoe jammer kry sy hom nie. Hy lê roerloos, verdwaal in die newels van sy onderbewussyn, sonder die wete van die lewe wat onverpoos voortgaan buite die dooie dop wat sy liggaam is.

As sy vir hom lief was, hoekom voel sy dan geen aangetrokkenheid tot hom nie? Selfs al kan sy hom nie onthou nie, moet daar tog ’n roering in haar gemoed agtergebly het, moet haar liggaam op sy nabyheid reageer. Wat het haar oorspronklik tot hom aangetrokke laat voel?

Sy sluit haar oë en bid innig vir sy herstel. Hy moet weer mens word, lag, gesels en die lewe onbevange geniet. Asseblief, hy moenie sommerso stil-stil uit die lewe wegglip sonder om een keer sy oë oop te maak nie.

Langsamerhand word sy bewus dat sy nie langer alleen langs die bed staan nie. Sy voel sy teenwoordigheid aan sonder dat hy aan haar raak of met haar praat. Constant. Is dit regtig hy, of is dit haar hunkering na sy teenwoordigheid wat haar siel laat tril soos die vlerke van ’n klein voëltjie?

“Lismari, hoe gaan dit met jou?” vra hy. Sy stem is warm en intiem soos aan die begin toe sy nog aan sy eerbaarheid geglo het. “Ek verneem dat jy kan huis toe gaan.”

“Ja.” Sy sukkel om nie haar vreugde te wys of hom te laat sien hoe sy bewe van onderdrukte opwinding nie. Dan onthou sy hoe haar gesig lyk en draai haar kop skugter weg. “Moenie na my kyk nie,” pleit sy gesmoord.

Sy hand vou versigtig om haar ken en hy dwing haar gesig na hom toe sodat sy hom in die oë kan kyk. Sy versluier haar blik agter haar wimpers omdat sy nie die bejammering in sy blou oë wil sien nie. Of gaan hy agterna vir die beeldskone swartkopmeisie met die modellyf en pragtige vel in detail vertel hoe sy nou lyk sodat hulle saam oor haar voorkoms kan lag? Paniekerig stoei sy om los te kom en draai haar rug na hom. Sy wil summier wegstap, maar met sy hand op haar arm hou hy haar teë.

“Jy lyk nie so sleg soos wat jy dink nie,” troos hy kalm. “Noudat die steke uit is en die kneusplekke besig is om te verdwyn …”

“Lyk ek minder na die pateet agter wie se rug jy vir haar voorkoms gelag het!” snou sy hom toe as enigste verweer om nie haar seer voor sy indringende blik te ontbloot nie.

Constant frons omdat hy nie haar aanval begryp nie. “Doringrosie,” probeer hy deur haar woede breek, maar die lui van haar selfoon onderbreek hulle gesprek.

“Jy neem ook maar jou tyd om my terug te bel,” haal sy haar frustrasie op Niek uit. “Ek wag vir jou by ontvangs.”

“Nee wag,” keer hy haastig, “ek het gou weggeglip om jou bel. Ek kan jou nie kom haal nie. Die vergadering gaan langer aanhou as wat ek verwag het. Het jy geld by jou vir ’n taxi? Ek sal jou later by jou woonstel kry.”

“Ag nee, man, jy kan dit nie aan my doen nie, Niekie, man,” soebat sy. Om haar trane terug te hou baklei sy des te meer ontstoke. “Ek wil juis nie graag my gesig in die openbaar wys nie.”

“Ek het gevra of jy geld het, Lismari.”

“Ja, ek het, maar dis nie my probleem nie.”

“Dan sien ek jou later by jou woonstel. Ek sal dan verduidelik.”

Hy sit die foon neer en sy bly verslae met haar selfoon in haar hand staan. Hoe gaan die taxibestuurder reageer wanneer hy haar sien? Sal hy sy gesig uitdrukkingloos kan hou, of sal sy nuuskierigheid gemeng met bejammering en afsku openlik sigbaar wees?

“Wat is fout?”

Sy beantwoord Constant se vraag werktuiglik sonder om te dink. “Dit was my broer. Hy kan my nie kom haal nie. Hy wil hê ek moet met ’n taxi na my woonstel toe ry.”

“Jy sien nie daarvoor kans nie, nè?” Sy knik en hy vervolg. “Ek sal jou na jou woonstel toe neem. Ek is nou hier en is nie haastig terug kantoor toe nie.”

Sy skud haar kop beslis. “Dan wag ek liewer hier tot Niek tyd het om my te kom haal. Al is dit ook vanaand. Ek is ook nie haastig nie.”

Haar moedswilligheid laat hom sy lippe saampers. “Moenie belaglik wees nie, Lismari. Kom ons gaan kry jou tas en dan ry ons.”

“Ek sal sonder jou hulp regkom, dankie,” hou sy voet by stuk.

Dit lyk asof hy uit radeloosheid in die rondte wil draai, maar dan kners hy op sy tande en die strengheid in sy oë wys haar dat hy nie vir haar onsin lus is nie. Hy ignoreer haar en stap voor haar uit na die kamer waar haar tas op die bankie staan. Sy volg hom noodgedwonge sleepvoetend.

Die blomme is reeds verwyder en die bed is gestroop. Oorbluf staar sy na die ongenaakbaarheid van die onpersoonlike vertrek. Dis asof sy nooit hier was nie. Asof sy nooit soveel vreugde en hartseer hier geken het nie. Haar kom en gaan en toekoms met ’n geskende gesig raak die personeel nie persoonlik nie.

Agterna weet sy nie of Constant iets van haar verslaentheid opgemerk het nie. Sy stem was emosieloos en sy hand op haar arm soos dié van ’n vreemdeling. Nogtans laat sy hom sonder opstandigheid toe om haar uit die hospitaal die verblindende sonlig in te lei na waar sy motor warm gebak op die parkeerterrein staan.

Eers nadat hy in die straat uitgery het, verstrek sy haar adres, laat sak dan haar gesig in haar hande en wieg gelate om elke draai tot hy op ’n parkeerplek in die straat voor die woonstelblok stilhou. Hy haal haar tas uit die bagasiebak en maak die deur vir haar oop. Met sy arm om haar skouers onderskraag hy haar tot binne die gebou.

“Dankie, ek sal nou oukei wees,” bedank sy hom nadat hy haar woonsteldeur oopgesluit en haar na binne vergesel het.

“Jy kan gaan lê as jy wil. Ek gaan vir ons koffie maak. Toemaar, ek sal regkom.”

“Ek weet nie eens of hier melk is nie,” stribbel sy teë.

“Dan gaan koop ek.”

Uitgeput na liggaam en gees val sy op haar bed neer. Sy het nie besef sy is steeds so swak nie. Haar bekende reuk kleef gerusstellend aan die beddegoed en sy sluimer in. Toe sy eindelik wakker skrik, is die woonstel stil. Haar skoene is uitgetrek, ’n ligte kombers is oor haar gegooi en knus om haar ingedruk. Sy sug tevrede. Eindelik is sy tuis in haar eie bed.

“Dankie, Mammie,” prewel sy ingedagte voor dit haar soos ’n beker koue water tref – haar ma is op die kleinhoewe en die enigste mens wat by haar was, was Constant.

Eers wil sy vervaard opvlieg, maar dan sluit sy haar oë en voor sy weer indommel, verbeel sy haar hy buk oor haar en fluister saggies in haar oor: “Slaap gerus, my Doringrosie. Ek sal ’n wakende oog oor jou hou.”

Natuurlik was Constant se fluistering slegs ’n vlug van haar verbeelding, besef sy dromerig. Nogtans voer die woorde haar weg na ’n land van fantasie waar ’n prins op sy wit perd haar kom red uit ’n tronk van dorings en ellende.

Sy word ru gewek deur harde stemme. Half deur die wind slinger sy die kombers weg en spring uit die bed. Nog voor sy die kamerdeur bereik, oorval ’n duiseligheid haar en moet sy teen die muur leun om haar ewewig te behou. Die teëls van die kort gang wat die slaapkamer met die sitkamer verbind, is koel onder haar kaal voete en verdryf die slaapnewels. Haar kop is dus helder toe sy die sitkamer bereik waar die twee mans mekaar aangluur.

“Wie gee jou die reg om ongenooi in my suster se woonstel rond te hang terwyl sy slaap?” tier Niek onredelik. Hoewel hy nie dieselfde breedgeskouerde, gespierde liggaamsbou as Constant het nie, vergoed sy lengte vir die rankerigheid van sy postuur sodat die twee mans mekaar reguit in die oë kan kyk.

“Die reg het ek verkry toe jy haar in die hospitaal aan haar lot oorgelaat en van haar verwag het om in haar toestand self oor die weg te kom.” Constant se oë blits en daar is ’n verbete trek om sy mond. “Sy was bereid om in die wagkamer regop te sit en vir jou te wag. Asof sy die krag daarvoor gehad het. So moenie praat van regte en voorgee dat ek my ongenooi aan haar opgedring het nie.”

“Ek het voorgestel dat sy ’n taxi moet kry.”

“’n Taxi? Het jy mooi gekyk hoe jou suster lyk, Niek Henkel? Opgelet hoe erg haar gesig geskend is? Dink jy sy sou dit kon verduur dat vreemdelinge na haar gestaar het?”

Meer kan Lismari nie hanteer nie. Dan was sy tog reg – Constant vind haar voorkoms afstootlik. Met haar hande oor haar ore draai sy om en strompel terug na haar bed waar sy snikkend met ’n kussing oor haar kop neerval.

“Dit het jy nou daarvan, idioot!” vaar Niek kwaad uit.

Constant hurk langs haar bed en probeer om die kussing van haar kop af te trek. “Ek is jammer, Lismari. Dit het verkeerd uitgekom. Ek het dit nie bedoel soos wat dit geklink het nie. Gee my kans om te verduidelik. Ek wou dit by jou broer tuisbring …”

“Loop!” gil Lismari na aan histerie. “Loop!”

“Asseblief, laat ek verduidelik.”

“Ek wil nie hoor nie. Loop net. Ek wil jou nooit weer sien nie.”

“Luister na rede …”

Constant kry nie kans om meer te sê nie. Niek kry hom met sy een hand agter aan sy kraag en die ander aan sy broek se sitvlak beet met die doel om hom by die woonstel se deur uit te smyt. Hy vorder egter nie ver nie aangesien hy nie bestand is teen Constant se krag nie. Constant stamp hom weg en draai terug na Lismari, wat met groot, verskrikte oë na hom staar. Hy skud sy skouers vererg.

“Ek sal loop as dit is wat jy wil hê.” Hy kyk stip na haar en sien hoe sy skaars merkbaar knik. Hy haal sy skouers traak-my-nieagtig op, draai om en stap vasberade weg. Hy trek die deur met ’n gebaar van finaliteit sagkens agter hom op knip.

Lismari wil agter hom aanroep dat dit nie is wat sy wil hê nie, maar sy weet dat dit in die omstandighede goed is as hy loop. Dit maak seer, maar dis beter om nou van hom afstand te doen as om verder deur hom verneder te word.

Sy moet leer om sonder hom te oorleef en sy sal dit mettertyd vermag. Sy gaan nie langer hartseer wees oor ’n man wat haar oënskynlik jammer kry, maar agter haar rug met haar voorkoms die spot dryf nie.

Met haar aankoms by haar ouerhuis op die kleinhoewe wag ’n wonderlike verwelkoming op Lismari. Sy het pas uit die motor geklim toe die groepie vroue wat in haar ouers se diens is, ’n halfmaan voor haar vorm. Hulle is geklee in kleurryke tradisionele rokke met bypassende kopdoeke. Hulle begin ritmies hande klap, voete stamp en sing vir haar ’n volkseie verwelkomingslied. Hulle lywe wieg uitbundig saam op die ritme en die eerlike glimlagte op hulle gesigte laat haar glo dat hulle opreg bly is om haar terug in hulle midde te hê.

Tydelik vergeet sy van haar mismoedigheid, strek haar arms dankbaar na hulle uit en kry by elkeen ’n gemoedelike drukkie. “Dankie, dankie, dankie, ek is lief vir julle almal,” jubel sy. Trane loop oor haar wange en sy vee dit met die rugkant van haar hande af.

“Ons was so bekommerd oor jou,” vertel Maria met wie sy sedert haar kinderdae ’n spesiale vriendskap het. “Elke môre as ons hier gekom het, het ons hande gevat en gebid dat die Here jou moet spaar. Toe ons hoor dat jy huis toe kom, het ons weer gebid om dankie te sê. Ek het jou ma gehelp om die jêmtertjies te bak waarvoor jy so lief is. Ai, Lismari, vanaand sal ek met ’n lekker hart my oë kan toemaak as ek gaan slaap.”

“Dankie, Maria, nou weet ek waarom my lewe gespaar is. Dit was julle gebede wat my gedra het.”

Sy is te aangedaan om meer te sê en wyslik tree haar ouers tussenbeide, omhels haar. Met hulle arms liefdevol om haar, volg hulle Niek met haar koffer na binne. Dis asof haar ouerhuis haar gul tuis verwelkom. Dis lekker om te wees waar sy hoort. Elke meubelstuk, skildery en ornament is presies soos dit was sedert haar vroegste kinderdae.

Haar slaapkamer sal altyd haar spesiale klein koninkrykie bly. Die meubels het haar pa self volgens haar aanwysings ontwerp en vervaardig. Die gordyne en beddegoed is in die kleurskema wat sy uitgekies het en deur haar ma en die vroue gemaak.

’n Nostalgiese glimlag pluk aan haar mondhoeke. Sy besef nou eers watter eiewys blikskottel sy was. Teen die mure lag haar geliefkoosde plakkate van popgroepe en filmhelde haar toe. Die rak met al haar teddiebere en sagte speelgoed daarop is onveranderd. Net die pragtige bos rose kom vars uit haar ma se tuin.

Gefassineer stap sy nader, buk en druk haar gesig tussen die lieflike knoppe terwyl sy die delikate geur inadem. Voor haar geestesoog verskyn Constant se gesig. Die verlies wat sy ervaar, is byna soos ’n fisieke pyn. Sal sy ooit weer na rose kan kyk sonder om na sy sterk nabyheid te verlang? Die begrip in sy oë, die bemoedigende glimlag om sy sterk lippe en die teer aanraking van sy vingerpunte op haar wange sal sy nooit vergeet nie. Hoekom het alles so drasties skeefgeloop?

“Trek uit en klim in die bed,” beveel haar ma en sy laat gedwee toe dat haar ma haar boelie. Dis lekker om net vir vandag soos ’n klein voëltjie in ’n snoesige nessie gepamperlang te word. “Ek gaan kry vir jou tee en van die konfyttertjies. Maria het daarop aangedring dat ons moet bak. Daarna sal ek jou tas uitpak en kyk wat gewas en gestryk moet word.”

“Ag, Mammie, al die moeite is onnodig. Dit kan mos bly tot môre. Dan sal ek sterker voel en dit self doen.”

“Onsin. Die dokter het voorgeskryf dat jy moet rus en ek gaan sy voorskrifte tot die letter uitvoer. Vandag bly jy in die bed en indien jy môre nie beter lyk nie, nog ’n dag of twee langer.”

“Goed, Mammie. Dankie, Mammie.” Hoekom teen die prikkels skop? Sy weet mos haar ma is nie regtig so kwaai soos wat sy klink nie.

Haar ma kyk op ’n eienaardig intense manier na haar omdat sy so inskiklik is. Dan verskyn blink trane in haar oë.

“Ons is so lief vir jou, Lismari. So amper het ons jou verloor. Ek weet nie wat jou pa sou gedoen het as die ongeluk noodlottig was nie. Hy sou dit nie oorleef het nie.” Met haar kop half weggedraai, voeg sy hees by: “Ek ook nie.” Sy snuif. “Ek gaan jou tee haal.”

Nadat Constant uit sy motor geklim het, haal hy ’n slag diep asem en laat sy blik behaaglik oor die uitgestrekte tuin dwaal. Dis midsomer en die groen skaduwees onder die bome lok hom om daar skuiling teen die hitte te vind. Die grasperk is goed versorg sodat dit soos ’n vloeiende tapyt die kleurryke blombeddings met mekaar verbind om ’n aanskoulike tapisserie van kleur te skep. Silwer waterstrale spuit in die lug op en val in die poel waar vissies soos klein juweeltjies tussen die waterplante deur swem.

In hierdie tuin het hy en Marius as kinders hulle verbeelding vrye teuels gegee en baie ure van seunspret en -drome beleef. Dit was kort nadat sy ouers noodgedwonge hulle grond in Zimbabwe ontruim het en hulle hier in Suid-Afrika kom vestig het. Wat het hy as seun tog begryp van hulle hartseer om hulle grond te verloor en hulle in ’n nuwe vaderland te hervestig? Gelukkig het sy oom Raymond Maritz en tannie Elise hulle met ope arms ontvang en hulle gehelp om hulle voete te vind. Vir hom en Marius was dit alte lekker om as enigste kinders skielik soos broers alles saam te kon doen en ’n hegte band het tussen hulle ontwikkel.

Nou verkeer Marius in ’n koma. Selfs al herwin hy sy bewussyn, sal hy voortaan waarskynlik as ’n parapleeg die lewe moet aandurf. Dis moeilik om te aanvaar. Marius, ’n jaar of wat jonger as hy, was so lief vir die lewe en gevul met spontane lewensdrif en energie. Hoe gaan hy reageer wanneer hy agterkom hy kan nooit weer tennis speel, swem of dans nie? Sal hy hom daarby kan berus, of sal hy in verbittering sy lewe agter toe deure wil slyt en vir sy medemens wegkruip?

Sy morbiede gedagtes laat die mooi uit die dag verdwyn. Met ’n sug stap hy na die imposante huis waar hy die voordeur oopstoot nadat hy geklop het. Selfs ná al die jare dat hy weg was, is hy steeds tuis hier. Hy hoef nie vir ’n uitnodiging te wag om die huis van sy pa se jonger suster te besoek nie.

Soos hy vermoed het, vind hy sy tante besig om te lees in die gesellige woonkamer wat op die patio en swembad uitloop.

“Hallo, Constant,” groet sy tante nadat hy haar op haar wang gesoen het. “Jy loop mos lekker rond. Werk jy nie meer nie?”

Al glimlag sy, kan hy die skaduwees in haar blou oë sien. Marius se ongeluk het sy ouers diep getref. “Ek kom van die hospitaal af,” vertel hy en vervolg voor sy kan vra: “Sy toestand is onveranderd.”

“Ek weet. Ek en Adéle was vroeër vandag daar. Sy is so dierbaar bedagsaam.” Haar vingers vroetel deur die boek op haar skoot se blaaie. “Telkens as sy ’n paar minute van haar besige program kan afknyp, kom haal sy my sodat ons hospitaal toe kan gaan. Sy begryp hoe traumaties dit vir my is om alleen langs Marius se bed te staan en tevergeefs na ’n teken van bewussyn by my kind te soek.”

Skielik pers sy haar lippe saam. “Hoekom het Marius haar nie liewer die aand uitgeneem nie, dan sou die ongeluk nooit gebeur het nie.”

Hy voel byna skuldig omdat Marius op pad na hom toe was die aand toe die botsing plaasgevind het. Die geselligheid was juis ter ere van Marius gehou om Lismari aan Constant voor te stel. Simpatiek vou hy sy hand om hare. “Ai, tannie Elise, die hart laat hom mos nie voorskryf nie.”

Noudat sy uit haar eie van Lismari gepraat het, sien hy sy weg oop om versigtig te vra: “Hoe goed het julle die meisie geken? Met dié dat ek pas terug is van Kanada, het ek half uit voeling geraak met Marius se liefdeslewe.”

“Dis wat my so bitter maak, Constant. Ek ken haar nie. Marius het vertel dat hy ’n meisie ontmoet het wat hy aan ons wil voorstel, maar hy het nog nie daarby uitgekom nie. Raymond het die afgelope tyd baie sosiale verpligtinge gehad en soos gewoonlik moes ek pal aan sy sy wees. Met dié dat Marius sy eie woonstel het, het ons mekaar buitendien nie so gereeld soos voorheen gesien nie. Het jy haar al ontmoet?”

“In die hospitaal terwyl sy daar was. Aanvanklik was sy mos in dieselfde eenheid as Marius voor sy haar bewussyn herwin het en na ’n algemene saal oorgeskuif is. Ek weet nie of julle weet nie, maar die aand van die ongeluk was Marius juis op pad na my toe om haar aan my voor te stel.”

Hy aarsel omdat hy nie weet hoe sy op sy volgende woorde gaan reageer nie. “Ek hoop nie dit kom as ’n skok nie, maar hy het terloops genoem dat Lismari Henkel sy troumeisie is.”

Ontsteld staan sy op en stap ’n draai voor sy omdraai en na hom staar. “Daardie … daardie pateet? Onmoontlik!”

“Het tannie haar in die hospitaal besoek?”

“Nee, ek wou haar nie sien nie. Sy het bly leef terwyl my seun moet veg vir elke asemteug en elke hartklop.”

Sy swyg terwyl sy haar tot kalmte dwing, gaan dan voort: “Sy was die een oggend langs Marius se bed toe ek en Adéle daar aangekom het. Sy het jammerlik pateties probeer verduidelik dat sy kom kyk het hoe dit met hom gaan. Ek sou nie eens geweet het wie sy was nie, was dit nie vir Adéle wat verduidelik het dat jy haar van die miserabele meisiekind vertel het nie.”

Elise Maritz bly ’n rukkie stil en haar oë blits toe sy voortgaan: “Sy moenie dink sy kon my flous met haar kastige swak toestand nie. Ek het dwarsdeur die fortuinsoeker gesien. Sy is natuurlik armlastig en hoop om ons later uit te buit.”

Constant skud sy kop in ongeloof. Wat het sy tannie in haar drif alles kwytgeraak terwyl sy met Lismari gepraat het? “Tannie Elise, ek is jammer dat julle mekaar in sulke omstandighede ontmoet het. Lismari Henkel het self baie seergekry in die ongeluk. Haar gesig is …”

“Moenie van my verwag om vir haar jammer te wees nie, Constant. Nie ná wat sy aan Marius gedoen het nie. Marius was ’n verantwoordelike bestuurder. As sy nie sy aandag afgelei het nie, sou die ongeluk nie gebeur het nie.”

Met haar hande teen haar bors vasgedruk staar sy stip na hom. Die woede in haar oë laat hom skrik. “Sy is regstreeks vir my kind se toestand verantwoordelik. Sy sal daarvoor boet. Ek sal toesien dat sy nie skotvry wegkom nie. Sy sal die dag berou dat sy my seun verlei het. Ek sweer ek sal nie rus voor sy betaal het vir wat sy aan Marius gedoen het nie.”

Lismari voel vandag soveel beter dat sy besluit om haar pa by die fabriek te besoek. Met ’n breërandstrooihoed op haar kop om haar gesig teen die skerp strale van die son te beskerm, hou sy soveel moontlik in die skaduwees van die doringbome terwyl sy met die grondpad langs loop.

Dit het die vorige middag gereën en plasse water weerkaats die blou lug met die wit wolke wat soos groot malvalekkers daarin dryf. Sonbesies skril oorverdowend.

Sommer gou is sy natgesweet en haar bene word bewerig. Dalk moes sy na haar ma geluister het en liefs nog ’n dag of wat gewag het voor sy die hobbelrige grondpad te voet aangedurf het.

Nog voor sy die werkwinkel bereik, hoor sy al die gekerm van elektriese saag- en skaafmasjiene. Ja-nee, hulle is hard aan die werk.

Verlig betree sy die koel ruimte van die groot lokaal en asem die geur van hout genoeglik in. Dis ’n bekende reuk wat sy sedert haar vroegste kinderjare met haar pa vereenselwig. As klein meisietjie het sy graag in die skaafsels gespeel en met die stukkies afvalhout allerhande patrone gebou. Sy kon haar verbeelding vrye teuels gee en het daarmee enigiets van kastele tot skewe huisies gebou waarin sy kabouters en feetjies laat bly het.

“Hallo, Liesie,” verwelkom haar pa haar met ’n breë glimlag. Nadat hy met ’n sakdoek die sweet van sy gesig afgevee het, buk hy vooroor en soen haar op haar wang. Haar rooi, beswete gesig stem hom bekommerd.

“Jy moes nie nou al in die warm son geloop het nie.”

Sy haal die strooihoed af, skud haar hare los en kam met haar vingers daardeur. Sy is steeds hartseer omdat haar lang rooiblonde hare so erg versnipper was dat haar ma die skêr ingelê en dit korter afgesny het om dit ’n fatsoen te gee. Haar enigste troos is dat dit gou weer sal uitgroei. Noudat sy dit met ’n goeie sjampoe en opknapper gewas het, vertoon dit glansend en dik soos heuning.

“Nee wat, dit was nie te erg nie,” weerspreek sy die lamheid in haar bene. Sy stap na die waterverkoeler en drink dorstig sommer twee glase van die helder vog.

“Sjoe, ek moet toegee dat ek half en half vergeet het hoe warm dit hierlangs word. Waarmee is Paps-hulle so druk besig?”

“’n Meevaller het uit die bloute in my skoot geval. Ek het ’n kontrak gekry om die lang tafel, stoele en kabinette vir ’n raadsaal te maak volgens die ontwerp wat die koper voorgelê het. Hy het onlangs ’n gevestigde argitekspraktyk gekoop en is besig om dit in nuwe kantore te hervestig. Eintlik het hy net die spesifikasies voorgelê en moes ek hom van my verskillende ontwerpe wys. Daaruit het hy toe een gekies. Boonop het hy my die vryheid vergun om die ontwerp aan te pas en te verander om die meubels uniek te maak. Dit was nou vir jou ’n uitstekende uitdaging wat ek nie van die hand kon of wou wys nie.”

“Geluk, Paps!” Sy gee haar pa ’n lekker druk. Haar pa is ’n lang man met deurmekaar blonde krulhare en groen oë wat blink van entoesiasme. Dat sy nou ook besmeer is met fyn houtpoeier, skeel haar nie ’n snars nie. Sy sal gaan stort sodra sy by die huis kom. “Gaan julle dit betyds klaarkry, of is daar nie ’n sperdatum nie?”

“Ongelukkig is daar. Dis waarom ek jou nie so dikwels in die hospitaal kon besoek het as wat ek wou nie. Ai, Liesietjie, my hart het met ’n punt na jou toe getrek, maar ek was seker jy sou verstaan.”

“Natuurlik, Papsie. Dan is dit waarmee Mammie en die vroue so besig is. Ek hoor hoe dreun die masjiene aanmekaar.”

“Ja. Sy het ook die kontrak gekry om al die gordyne vir die lang vensters te maak. Sy was nogal benoud, want sy het pas maar die materiaal vir die gordyne en die stoele se bekleedsels van die fabriek af gekry. Daar was glo ’n staking wat aflewering vertraag het. Hulle moet wikkel om alles betyds klaar te kry, hoewel ek seker is die man sal verstaan dat dit nie hulle fout is as dit nie betyds gelewer kan word nie. Die Bothma is ’n gawe kêreltjie. Hy gaan later vanmiddag ’n draai kom maak om na ons vordering te kyk, dan sal ek hom huis toe nooi om kennis te maak.”

“Ai, ek weet nie of ek al gereed is om vreemde mense in die oë te kyk nie, Pa,” stribbel sy onwillig teë.

“Moenie onsin praat nie, Liesie. Die merke en littekens op jou fraai gesiggie behoort binnekort tot die verlede. Solank jy jou net oppas en uit die son bly.”

“Nou klink Papsie nes Mams wat nie kan ophou om vir my te preek nie.” Sy blaas haar wange op om kamma vies te lyk, maar lag dan lekker vir die besorgdheid op haar pa se dierbare gesig. “Ek moet spore maak. Ek wil Pa nie uit die werk hou nie.”

Opgewek stap sy terug huis toe. Haar pa wou haar rondwys, maar sy wou nie daarvan weet om sy kosbare tyd in beslag te neem nie. Buitendien is daar iets wat haar pla en waaroor sy wil helderheid kry. Haar pa het vertel dat die jong argitek wat die meubels bestel het, se van Bothma is. Dit laat haar dadelik aan Constant dink. Sy kan nie mooi onthou of sy van Bothma is en of hy ooit genoem het wat sy beroep is nie, maar dit klink nogal bekend.

Dis waarskynlik heeltemal toevallig, nogtans onthou sy skielik hoe blou sy oë, aantreklik sy gesig, teer sy aanraking en groot sy gestalte is. Ten spyte van die wrewel wat sy teenoor hom koester, verlang sy na hom. Dit was wonderlik om hom as vriend te hê voor sy agtergekom het hy is ’n tweegatjakkals.

“Meneer Henkel, julle vorder fluks. Ek sal die bouers moet aansê om hulle sokkies op te trek, anders is die meubels gereed voor die gebou voltooi is.”

Constant streel oor die satyngladde afwerking van ’n stoel se armleuning. Dis reeds gepoleer en wag vir die opgestopte sitplek wat met dieselfde materiaal as dié van die gordyne oorgetrek word. Dit voel koel onder sy aanraking en die vlamme in die hout maak dit besonders.

Tevrede kyk hy na die sierlike letters C B met gekrulde blaarpatrone weerskante wat handgekerf bo in die breë rugleuning aangebring is. Beter kon hy dit nie self beplan het nie. Voor sy geestesoog sien hy al die raadsaal met die lang gordyne en die pragtige meubels. Dis wel nie goedkoop nie, maar die stewige meubelstukke is beslis elke rand werd wat dit hom kos om dit te laat maak.

“Ek is bly dit dra jou goedkeuring weg, meneer Bothma. Terloops, jy kan my gerus oom Janson noem, as jy nie voel dis te voorbarig van my om dit voor te stel nie. Ek is tog net ’n skrynwerker wat so gelukkig is om my passie uit te leef.”

“Dis meer as wat die meeste mense kan sê, oom,” glimlag Constant. Hy het uit die staanspoor van die gawe man gehou. Hoe langer hy hom ken hoe meer word hy getref deur die innerlike krag wat uit die ouer man se groen oë straal.

Onverwags tref dit hom – waar het hy voorheen sulke eerlike groen kykers gesien? Hy skud sy kop toe dit hom byval. Dit kan tog nie wees nie. Die toeval sal net te groot wees. Sal hy dit waag om te vra? “Oom het nie dalk ’n dogter nie?”

“Ek het, maar ek moet jou betyds waarsku, ek het ook ’n haelgeweer wat ek sal gebruik wanneer sy eendag begin kêrels aanbring huis toe.”

Constant glimlag geamuseerd. Asof Janson Henkel hom kan bluf. Hierdie man kan waarskynlik nie ’n vlieg seermaak nie. “Ek sal onthou, oom. Dan ry ek maar weer. Tot siens.”

Dus kan die skrynwerker se dogter nie Lismari wees nie, peins hy terwyl hy in sy motor klim. Sy is lankal volwasse genoeg om op haar eie in die stad te bly en sal sekerlik nie toelaat dat haar pa haar vriende verwilder nie.

Die uitstappie na haar pa se fabriek het Lismari meer uitgeput as wat sy aan haar ma wil erken. Om van die houtstof en sweet ontslae te raak het sy haastig gestort en skoon aangetrek. Daarna het sy met die verskoning dat sy wil lees op haar bed gaan lê. Die oop boek rus op haar bors terwyl sy na die plafon staar.

Gelukkig het sy nog twee weke siekteverlof oor voor sy haar by Cock and Crow moet aanmeld.

Afgetrokke wonder sy of iemand die projek waarmee sy besig was, voltooi het en of dit terughou word vir haar om af te handel. Dis jammer dat Belinda Crous, die nuwe meisie wat ’n oorplasing van die tak in Kaapstad aangevra het, juis nou, voor sy met ’n nuwe projek kon begin, met verlof iewers tussen die Griekse eilande lanterfanter. Belinda weet waarskynlik nie eens van die ongeluk nie.

Ag, dis nou tot daarnatoe. Terwyl sy kwalifiseer as te onwel om te werk, gaan sy haar nie oor uitstaande kontrakte bekommer nie.

Die klank van stemme laat haar opstaan. Sommer kaalvoet stap sy kombuis toe waar haar ouers besig is om mekaar te omhels. Selfs ná meer as dertig jaar van getroude lewe soengroet hulle gereeld soos twee verliefdes wat mekaar lank laas gesien het.

Omdat sy grootgeword het met die visuele liefdesbetuiging tussen haar ouers, pla dit haar nie. Toe sy eenkeer as tiener kapsie daarteen gemaak het omdat dit haar in die verleentheid voor haar vriendin gebring het, het haar ma verduidelik: “Opregte liefde tussen ’n man en sy vrou taan nie met die verloop van jare nie. Dit verinnig eerder, en ons is nie skaam om te wys wat ons vir mekaar voel nie.”

As sy eendag liefde vind, wil sy soos hulle nie skaam wees om dit openlik te wys nie. Ware liefde is te kosbaar om agter toe deure weg te steek.

Die ketel wat kook, laat haar ma wegdraai om koppies uit die rak te haal vir koffie. Haar pa sak op ’n stoel neer, gewaar haar in die binnedeur en wink vir haar om langs hom te kom sit.

“Was die man wie se meubels Pa-hulle maak toe daar om inspeksie te doen?” verneem sy belangstellend.

“Ja, en hy is baie tevrede met ons vordering.”

“Ek sou so dink,” kom dit van haar ma af. “Julle werk julle oor ’n mik om betyds klaar te wees. Bowendien is dit stewige, goeie gehaltemeubels wat julle vervaardig. Die hout alleen het ’n fortuin gekos. Die materiaal vir die gordyne en bekleedsels ook. Dié Bothma is beslis nie suinig nie en verkies blykbaar net die beste.”

“So het ek agtergekom.” Haar pa glimlag skielik ondeund. “Hy’t sowaar die vermetelheid gehad om te vra of ek ’n dogter het. Toe ek hom dreig met ’n haelgeweer indien hy of enige ander kêreltjie naby haar kom, toe blaas hy vinnig die aftog.”

“Dit was lelik van Pappie,” pruil Lismari kamma ontevrede. “Ek is mos groot genoeg om my eie vriende te kies.”

“Mag wees, Liesie, maar hy’t mos nie geweet nie.”

Haar pa lyk so afgehaal deur haar teregwysing dat sy hom vinnig gerusstel. “Ek terg sommer, Papsie. Ek stel buitendien nie belang in ’n man wat hom so maklik laat afskrik nie.” Ingedagte byt sy op haar onderlip. “Van kêrels gepraat, hoe goed het julle Marius geken?”

Die gemoedelike atmosfeer in die gesellige kombuis maak plek vir ’n ligte spanning sodat sy jammer is dat sy die onderwerp aangeroer het. Nogtans bly haar verhouding met die onbekende Marius voorop in haar gedagtes sodat sy naarstig na uitsluitsel soek. Hoe kon sy so geheel en al vergeet het van iemand vir wie sy lief was?

“Marius Maritz? Die man wat die ongeluk gemaak het waarin jy amper dood is?” vra haar pa om tyd te wen, asof daar meer as een Marius is. “Ek weet nie of ek hom maklik gaan vergewe vir wat hy aan jou gedoen het nie.”

Haar ma frons waarskuwend in haar pa se rigting voor sy hom in die rede val: “Ons ken nie al jou stadsvriende nie, Lismari. Jy sou hom seker nog aan ons kom voorstel het as hy vir jou belangrik was. Indien hy … sodra hy herstel, moet jy hom saambring sodat ons hom kan ontmoet.”

Dus het sy Marius nog nie lank geken nie en was hulle verhouding nie te ernstig nie. Deur die jare was haar ouers die maatstaf waaraan sy alle voornemende mansvriende gemeet het. Indien daar ’n wedersydse gemaklikheid tussen hom en haar ouers was, het sy haar die vrymoedigheid toegeëien om ’n vriendskap tussen hulle aan te moedig. Eers dan sou sy vasstel of hulle dalk meer as vriende sou word.

Gewoonlik het die vriendskap nie tot ’n liefdesverhouding verinnig nie. Daarna kon sy gemaklik met hom vriende bly sonder enige verwagting van intimiteit van watter aard ook al.

Aan liefde met die eerste oogopslag en vlammende hartstog tussen vreemdelinge glo sy nie. Dis die soort onwaarskynlikheid waarop liefdesverhale berus. Tot dusver het geen man dit reggekry om haar knieë lam te maak of haar hart in besit te neem nie en kon sy rustig sonder komplikasie met haar lewe voortgaan.

Tot sy in die hospitaal haar oë oopgemaak het en deur ’n baie besonderse man as Doringrosie aangespreek is. Constant. Is die gevoelens wat in haar ontwaak het nie dalk net ’n uitreiking na iemand aan wie sy kon vashou om haar terug te lei na die lig en die lewe nie? Ingedagte skud sy haar kop. Dis nie al wat sy vir Constant voel nie.

Sonder om verskoning te vra, staan sy op.

“Lismari, is daar iets wat jou pla? Jy weet jy kan met ons praat, nè?” vra haar ma besorg.

“Ek is oukei,” antwoord sy ontwykend, maar sien die kommer in hulle oë voor sy omdraai en na haar kamer toe loop.

Sy vly haar op die bed neer en dadelik is haar gedagtes terug by Constant. Hy is meer as ’n reddingsboei waaraan sy vasgeklou het om haar uit die golwe van beswyming te red. Hy was haar ridder. Die prins wat die prinses in die sprokie uit ’n lang slaap gewek het. Die man aan wie sy haar hart onvoorwaardelik verpand het.

Constant wat spottend teenoor Marius se ma en die ander meisie na haar as ’n pateet verwys het. Wat vasbeslote is dat sy nie haar plig teenoor die beseerde Marius durf versaak nie. Constant wat tegelykertyd teer bedagsaam en onbuigsaam vasberade teenoor haar optree omdat hy glo sy is die vrou wat sy neef se toekoms verwoes het. Indien Marius sy stryd teen die dood gaan wen en oorleef, sal hy waarskynlik as ’n hulpelose parapleeg aan ’n rystoel of bed vasgekluister wees. En Constant verwag dat sy pal aan sy sy moet wees.

Ongedurig staan sy op en trek haar tekkies aan. Sy het genoeg gehad van rondlê en ledig wees. Sy moet beweeg sodat sy haar krag kan herwin.

Buite kies haar voete vanself die voetpad langs die groentetuin en hoenderhokke verby na die riviertjie toe. Hoewel die son skerp oorhel na die weste, is dit steeds warm. Te laat onthou sy dat sy nie haar hoed gevat het nie. Sal sy omdraai? Aikôna, die skaduwees rek langer en weldra sal sy onder die treurwilgers beskutting vind.

’n Uitbundige geblaf laat haar vassteek en omdraai. Kollie kom stertswaaiend agter haar aangedraf. Net betyds stoot sy haar hande uit om Kollie te keer, anders sou hy teen haar opgespring en haar gesig gelek het. Sy druk sy groot, harige lyf teen haar vas en frommel sy fluweelsagte ore liefderik. Sy tong hang by sy laggende oop bek uit en sy bruin oë blink van lewensvreugde.

“Ekskuus, man,” gesels sy met hom terwyl hy skewekop luister asof hy kan verstaan wat sy sê. “Ek het skoon vergeet om jou saam te nooi.”

Opgewek volg sy die voetpad met die kolliehond wat in klein kringetjies om haar bokspring. Hoe kon sy vergeet het om hom saam te nooi? Hy is al soveel jare deel van die gesin en is alte dankbaar as sy of Niek by die huis is sodat hulle met hom kan speel. Haar ouers is albei verby die jare dat hulle saam met ’n lewenslustige hond deur die veld hardloop terwyl hy verbeelhase of voëls jaag.

By die riviertjie skop sy haar tekkies uit en koel haar voete in die verkwikkende water af. Dit spoel om en oor klippe voor dit met ’n sagte geruis soos ’n miniatuurwatervalletjie oor ’n keerwal stort.

Ontspanne luister sy na die geluide van die natuur en geniet die vrede en rustigheid wat haar omring. Met Kollie wat tot rus gekom het en met sy kop op sy voorpote lê, voel sy gerus. Hy sal haar waarsku sodra ’n ongewenste persoon in die omtrek is.

Ná ’n paar minute strek sy haar op die geil kweek uit en staar tussen die laaghangende takke en groen blare van die treurwilger na die helderblou van die hemel. Dis so skoon en helder hier, ver van die lugbesoedeling van die stad af. Aan die punte van die takke wieg vinknessies in die wind en die vrolike gekwetter van die geel voëltjies vul haar gees met vernuwing. Sonder dat sy wou, val haar oë toe en sluimer sy in.

Haar middagslapie word versteur deur ’n insek wat oor haar lippe kriewel. Sonder om haar oë oop te maak waai sy dit slaperig weg. Dit hou egter aan met kielie en sy klap ongeduldig daarna. Nou kriewel dit onder haar neus en ergerlik vryf sy die prikkeling op haar bolip om daarvan ontslae te raak.

Eindelik kan sy nie langer doodstil lê nie en haar oë vlieg oop. Die steurnis hou op en verras kyk sy na die aantreklike gesig en blou oë met die vonkeling daarin. Droom sy?

“Ai, Doringrosie, is jy steeds vaak ná die lang slaap?” terg ’n dierbaar bekende stem haar.

“Haai, jy!” Sy wil regop sit, maar sy hand op haar skouer druk haar liggies plat. Vreugde laat die bloed deur haar are bruis, tot sy van die skerp afskeidswoorde tussen hulle onthou. Het hy gekom om haar verder te kapittel?

“Waarom is jy hier?”

“Nie om te baklei nie,” skerts hy. Tog bly sy blik behoedsaam.

“Jy beter in jou spore trap. As my hond jou gewaar, vreet hy jou op.” Sy kyk triomfantelik na Kollie wat belangstellend een oor lig en die moeite doen om een oog oop te maak.

“Praat jy van Kollie?” Constant kyk na Kollie wat met sy stert lui heen en weer oor die gras vee. “Ek en Kollie is goeie vriende. Ons het maats geword met dié dat ek al ’n paar keer hier was om met jou pa sake te doen.”

“Dan is hulle met jou meubels besig? Hoe het jy geweet Janson Henkel is my pa? Wie het vir jou gesê waar om my te kry?”

“Dit was blote toeval. Jou pa is bekend vir die gehaltemeubels wat hy maak. Hoe ek jou gekry het? Jou pa het my met ’n kluitjie om die bos probeer lei, tot ek besef het hy het my been getrek. Ek het besluit om om te draai. Hier aangekom, het een van die werkers my vertel sy het gesien jy het afgestap rivier toe. Dis blykbaar ’n ou gewoonte van jou om met Kollie hierheen te loop.”

Terwyl hy gesels, gaan hy op sy sy langs haar lê met sy elmboog wat op die grond druk, sy kop gestut op sy oop hand. Skynbaar afgetrokke streel sy vingerpunte oor haar gesig. Dit volg die kontoere van haar ken tot by haar oor, raak verlore in die warm weelde van haar hare voor dit terugkeer om oor haar wangbeen tot by haar neus te gly. Hy omlyn haar lippe, ooglopend gefassineer deur die sensuele volheid daarvan.

Haar lippe gaan in afwagting oop en sy lek met die punt van haar tong daaroor. Sonder om op die uitnodiging te reageer volg hy die lyn teen haar ken af tot in haar kuiltjie, waar sy streling tergend verstil. Lang oomblikke rus sy vingers daar, gly dan af tot in die klofie tussen haar borste voor dit elkeen in ’n sirkelbeweging omkring. So asof hy die omtrek daarvan wil bepaal.

Haar hart gaan wild aan die klop. Sy wil hom keer, maar asof onder hipnose bly sy bewegingloos lê en volg die vurige pad wat sy vingers oor haar vel trek. Haar asemhaling versnel. Wat hy aan haar doen, begryp sy nie, maar wilde passie neem skielik van haar liggaam besit sodat sy willoos toelaat dat sy hand voortgaan met die ontdekkingstog oor haar ferm, jong liggaam.

Eindelik buig sy kop vooroor en huiwer sy lippe rakelings bokant hare. Dit kos inspanning om haar arms nie om sy nek te gooi en sy kop nader te trek nie. Hunkering laat haar liggaam dwingend na sy aanraking smag. Sy ervaar dit in haar borste wat verstyf tot dit puntig teen die syerige materiaal van haar bloes druk. Heerlike ekstase laat haar duisel. Sy wil haar lyf oplig en teen hom aandruk om te wys dat sy gewillig is om onder sy leiding saam met hom die spel van liefde te speel.

Hoekom huiwer hy? Hoekom vat hy nie wat sy hom sonder terughouding aanbied nie? Hoekom ontsluit sy lippe hare nie en ontdek hy met sy tong die verruklikheid aan die binnekant van haar mond nie? Is dit net sy wat hunker na meer as die streling van sy hande? Vind hy haar nie begeerlik genoeg nie? Wat veroorsaak sy terughouding?

Meteens onthou sy van die afstootlike rou letsels op haar gesig. Al het die wonde geheel, is dit steeds opgehewe en rooi.

’n Gesmoorde snik ontsnap oor haar lippe voor sy haar gesig onder sy hand wegdraai en in ’n ander rigting kyk.

“Lismari?” vra hy onthuts. “Wat is fout?”

“Moenie na my kyk nie,” keer sy skor. “Ek lyk afstootlik.”

Met sy hand onder haar ken dwing hy haar om na hom te kyk. Hy sien die traandruppels soos blink kristalle aan haar lang wimpers hang; bemerk haar angstigheid aan die swart pupille van haar groen oë wat groot gerek is; sien die gespanne lyne om haar mond.

“Jy is verkeerd,” fluister hy skor. “Jy kan nooit anders as lieflik lyk nie.”

“Die dag in my woonstel het jy nie so gedink nie,” stry sy opstandig. “Jy het teenoor Niek geïmpliseer dat my gesig weersinwekkend is.”

“Nee tog, Lismari, jy het my verkeerd verstaan.”

“Moenie dit probeer wegpraat nie. Ek het gehoor toe jy na my gesig verwys het.” Ontsteld beur sy orent, maar hy druk haar ferm plat. “Wat wil jy van my hê, Constant Bothma?”

“Net dat jy my sal toelaat om te verduidelik. Ek wil die misverstand tussen ons opklaar.”

Ontsteld byt sy op haar lip. Amper het sy geglo dat hy haar as vrou prikkelend sensueel vind. Bedwelm deur passie, was sy bereid om sy toenadering te beantwoord met alles waartoe haar liggaam in staat is. Sy wou graag glo dat hy dieselfde hartstog as sy ervaar het.

“Ek stel nie belang nie. Los my net uit en loop.”

“Nie voor jy na my geluister het nie, Lismari.”

Die erns in sy oë en stem ontstel haar meer as die hand op haar skouer. Sy het niks meer as dit nodig om te besef dat sy hom koud laat nie. Hoe dwaas van haar om vir een oomblik te dink dat hy aan haar as begeerlik kon dink. Hy bejammer haar en was bereid om haar met krummels tevrede te stel.

Haar gesig gloei van vernedering. Hoe maklik het sy hom toegelaat om haar te oorrompel. Weer eens was sy die pateet en kan hy en sy vriendin agterna oor haar naïewe gewilligheid lag.

Hy trek sy hand terug en sit orent, sy voorarms rustend op sy opgetrekte knieë. Nou kan sy opstaan en wegloop, maar sy doen dit nie. Haar verstand por haar aan om te vlug, maar haar hart wen die stryd. Sy bly lê met haar arms beskermend oor haar bors gevou. Sy kyk teen sy breë rug en agterkop vas.

Impulsief wil sy tot teen hom skuif en haar arms om sy groot lyf vou, met haar wang teen sy rug gedruk, maar die klein bietjie selfbeheersing waaroor sy beskik, weerhou haar daarvan.

“Goed, ek luister.” Klink sy so koel soos wat sy graag wil?

Hy roer sy skouers. Waar sal hy begin? Hoe oortuig hy haar dat hy dit nie as ’n belediging bedoel het nie terwyl sy vooraf besluit het om hom nie te glo nie? Is dit die moeite werd om hom te probeer vergoeilik terwyl daar nooit enigiets anders as verdraagsaamheid tussen hulle kan wees nie?

Hy durf nie op meer hoop nie. Hy weet mos van die begin af dat sy Marius se geliefde troumeisie is en solank sy neef leef, mag hy niks meer as vriende met haar wees nie. Hy is dit aan Marius verskuldig om sy belange te beskerm terwyl hy dit nie self kan doen nie.

“Juffrou Lismari, hier is iemand wat jou wil sien.”

Sy lê op haar maag op die swembad se rand, haar kop op haar voorarms. Die son het haar lomerig gebak en sy kyk net skrams na Maria, wat haar ontevrede hande in die sye aangluur.

Sy weet waarom die liewe Maria so vies is. Sy glo nie daaraan dat ’n meisiekind halfkaal in die son moet lê en haar verbrand nie. Dit help ook nie om Maria te probeer oortuig dat sy ’n goeie sonblok aangewend het nie.

“Toe-toe, lig jou sterre,” word sy aangepor omdat sy nie na wense reageer nie. “’n Meisiekind ontvang nie kêreltjies so kaalbas nie. Buitendien is die son giftig vir jou. Kyk hoe rooi is jou rug en bene al. Alla, as jy my meisiekind was, het ek die haarborsel ingelê.”

“Hou op brom, Maria, en bring vir my koue vrugtesap. Toe, groot asseblief? En as daar nog van jou lekker jêmtertjies is, sal dit welkom wees.”

“Goeiste, soos jy darem kan eet. ’n Mens sal sweerlik dink jy’t ’n wurm.” Maria se stem kloek nou moederlik en Lismari weet sy het die stryd gewen. “Wat nou van die kêreltjie”

“Nooi hom in en beduie hom die pad na die swembad toe.” Lismari staan traag op en knoop die handdoek om haar heupe vas. “Wie is hy, Maria?”

“Hoe sal ek nou weet? Ek vra nie al jou kêrels se name nie.”

Sonder meer draai Maria om en stap die huis met wiegende heupe binne. Lismari strek haar luilekker op een van die dekstoele uit. Sy tel die bottel sonbrandroom op om haar maag te smeer, maar dan verstil haar hand. Sê nou dis Constant?

Haar eerste impuls is om te vlug, maar sy verander van plan. Hoekom sal sy wegkruip? Dis haar ouerhuis en as hy kom om haar te beledig of te intimideer, wys sy hom die deur. Sy gaan beslis nie ter wille van die kontrak tussen hom en haar pa haar mond hou nie. Noudat sy byna heeltemal herstel het, sien sy kans om haar man te staan. Sy is op háár tuisveld.

Snags wanneer sy wakker lê en deur die oopgetrekte gordyne na die sterrehemel kyk, onthou sy hoe haar liggaam op sy aanraking gereageer het, dan verlang sy na hom. Dan wonder sy wat sou tussen hulle gebeur het as sy nie haar kop weggedraai en die bedwelming tussen hulle verbreek het nie.

Was hy ook betower soos sy, of was dit vir hom net ’n spel om aan homself te bewys dat hy haar kan besit indien hy sou belang stel? Nou sal sy nooit weet nie.

“Hallo, Pampoentjie. Mensig, maar jy het mooi grootgeword.”

Die vreemde manstem laat haar vinnig omkyk. In die oop deur het ’n stewige Tobie Swanepoel vasgesteek om haar glimlaggend te betrag. Nou onthou sy dat hy ’n bekende rugbyspeler is. Niek praat altyd met trots van hom. Aangesien sy nie eintlik rugbymal is nie, het sy hom uit haar gedagtes gestoot nadat hy en Niek uit die skool is om elkeen sy eie koers in te slaan.

“Sprinkaan!” Sy staan impulsief op en gee hom ’n hartlike druk. “Net nou die dag het ek en Niek van jou gepraat, maar ek dag jy is iewers oorsee. Staan ’n bietjie hier sodat ek kan sien of jou bene nog so dun en jou ore nog so bak is.”

“Haai, jy het nie juis respek vir ’n man se image nie,” spot hy, trek haar nader en soen haar heel eie kaplaks op haar mond. “Ek verstout my om te sê dat ek lankal nie meer dun bene het nie.”

“En ek is lankal nie meer so rond soos ’n pampoen nie.”

“Dan is ons kiets,” antwoord hy en word ernstig. “Ek het van jou ongeluk gehoor, maar toe ek jou besoek het, was jy in ’n koma. Agterna het ek by my ouers gehoor dat jy by die huis is. Ek sou dadelik gekom het, veral omdat jy nog nie my verloofring dra nie, maar was op ’n rugbykamp en die afrigter wou my nie los nie. Wanneer maak ons dit amptelik?” terg hy weer.

“In your dreams! Ek is nie een van jou rugby-fans nie.”

Maria onderbreek hulle vrolike geskerts deur die skinkbord by hulle neer te sit. In sy teenwoordigheid vergeet Lismari van die letsels aan haar gesig en hulle kuier saam tot haar ouers by hulle aansluit.

Toe haar pa en Tobie begin rugby gesels, maak sy haar uit die voete om te stort en aan te trek. Sy kan sommer sien haar pa is baie ingenome om Niek se maat by hulle aan huis te verwelkom. Toe sy agterna hoor dat hy Tobie genooi het om Saterdagaand by hulle te kom braai, is sy nie verbaas nie. Niek sal dan seker ook by die huis wees.

Haar pa is te naïef om te besef dat Tobie eintlik spesiaal vir haar kom kuier het, maar dit pla haar nie. Sy hou van Tobie en sien uit na die vrolikheid wanneer hy en Niek albei hier sal wees. Eers agterna onthou sy dat sy Tobie nie eens gevra het of hy dalk verlief, verloof of getroud is nie.

Niek hou Saterdagmiddag langs die huis onder die prieel stil. Lismari, wat op die uitkyk vir hom was, drafstap hom tegemoet. Sy steek verras vas – Niek het ’n meisie saamgebring. Dis nie dat sy omgee nie, maar dis die eerste keer dat hy ’n vriendin huis toe bring sonder dat hy vooraf met hulle ma afgespreek het.

Nuuskierig stap sy nader en word verras deur die mooi blondine met die babablou oë en wulpse lyfie, geklee in ’n skraps pienk toppie en kortbroek. Sou Niek nou heeltemal die kluts kwyt wees? wonder sy onthuts. Sy het nooit gedink haar slim ouboet sou ’n blonde bimbo huis toe bring nie.

Sy kan sommer sien hoe Niek hom verlekker toe hy die blondine sedig voorstel. “Pampoen, ontmoet suster Sarabel Loots. Sarabel, my sussie, Lismari.”

Lismari se mond wat oopval, laat hom skaterlag. “Of nee, hoe kort van gedagte kan ’n man wees, julle ken mekaar mos.”

Die blondine lyk vaagweg bekend, maar Lismari sukkel om die fraai gesiggie te plaas toe die meisie haar hand uitsteek en groet.

“Hallo, juffrou Henkel, ek is bly om te sien jy is soveel beter. Jy het ons op ’n kol regtig bekommerd gehad. Die merke in jou gesig het ook byna heeltemal verdwyn.”

“Suster Loots,” herken Lismari die blonde meisie oorbluf. Dan sien sy die komiese van die situasie in en lag. “Griet, ek het jou glad nie herken nie, suster. Dis lekker om jou buite die hospitaal te leer ken.”

Sy wend haar tot Niek wat hulle met ’n ondeunde glimlag dophou. “So dis waarom jy my skielik so baie besoek het. Ek moes geweet het dis om die hondjie en nie om die halsbandjie nie.”

“Die suster het in die hospitaal agtergebly, Lismari, as ek jou so mag noem. Ek sal dit verkies dat jy my Sarabel noem.”

Noudat Lismari besef sy het die blondine verkeerd opgesom, kry sy skaam oor haar vooroordeel. Sy haak spontaan by Sarabel in en saam stap hulle na waar haar ma hulle inwag terwyl Niek die kattebak oopsluit om hulle naweektasse uit te haal.

Nadat almal gegroet het, drink hulle koffie. Tobie daag ook op en die drie mans stap uit om die vuur aan te steek. Lismari vergesel Sarabel na die gastekamer waarna hulle na die kombuis terugkeer om haar ma met die voorbereiding van die bykosse te help.

Voor die vuur gereed is vir die vleis, stap hulle uit in die koel skemering om vir ’n glas wyn by die mans aan te sluit. ’n Vrolike geskerts laat die minute verbyglip. Niek en Tobie gedra hulle asof hulle steeds skoolseuns is en hulle grappies laat almal lag.

Om haar ma ’n blaaskans te gee bied Lismari aan om die skinkbord met peuselhappies aan te vul terwyl die vleis op die rooster gepak word en sissend oor die warm kole begin braai. Sy is skaars in die kombuis doenig of sy hoor ’n motordeur toeklap, daarna lui die voordeurklokkie.

Wie kan tog nou so ontydig wees? wonder sy terwyl sy haar met ’n nat vadoek in die hand daarheen haas om oop te maak. Sy skakel die buitelig aan en maak die deur oop. Dan versteen sy terwyl sy na die man kyk wat haar met ’n glimlag groet.

“Naand, Lismari.”

Asof botter nie in sy dêm mond kan smelt nie, dink sy vies. “Naand,” groet sy kortaf.

Meer kan sy in elk geval nie uitkry nie. As sy haar mond te groot oopmaak, gaan haar hart uitspring en ’n lawwe riel by hulle voete dans. Sy sluk. Constant in kantoordrag is aantreklik, maar die man in die T-hemp en gemaklike jeans wat styf om sy bobene span en sy smal heupe beklemtoon, is asemrowend. Sy donker hare wat altyd netjies gekam is, tuimel in ’n kuif oor sy voorkop tot kort bokant sy uitdagende blou oë. Haar bene word lam en haar asem stok in haar keel.

“Wil jy my pa sien?” Sy is seker haar stem kwaak soos dié van ’n padda. “Ek sal hom gaan roep.”

Hy vou sy arms en haar blik bly vasgenael op die spiere wat in sy boarms bult. Hy trek sy wenkbroue geamuseerd op. “Nie spesifiek nie. Hy het my genooi om vanaand by julle te eet. Ek is jammer dat ek ’n bietjie laat is. Ek kan ruik dat die vleis al op die kole is. O ja, ek het ’n vriendin saamgebring soos wat jou pa voorgestel het.”

Hy tree opsy sodat Lismari die modelmooi swartkop kan sien. Haar bloed kook onmiddellik. Hoe kon haar pa dit aan haar gedoen het? Hy het haar nie eens in die saak geken nie.

Maar sy moet in alle eerlikheid toegee dat haar pa nie eens weet sy en Constant ken mekaar nie. Ook nie naastenby ’n vermoede het oor hoe sy oor Constant voel nie.

Met moeite plak sy ’n stywe glimlag op haar gesig. “Ons het mekaar al so half en half ontmoet.”

“Ek onthou nou, juffrou Henkel. Dit was in die hospitaal. Jy was in Marius se kamer toe ek en tannie Elise daar ingestap het,” beaam die swartkop met ’n sensuele hees stem.

Hoe anders? vervies Lismari haar vir die voorbarige vroumens. Nietemin steek sy haar hand hoflik na die meisie uit wat haar hooghartig opsom voor sy ’n koel hand in hare sit.

Die meisie se blik gly opsommend oor haar gesig. “Jy lyk darem asof jy die ordeal min of meer ongeskonde sal oorleef. Dis meer as wat ek van arme Marius kan sê.”

Lismari byt op haar tong om nie bitsig te antwoord nie.

Gelukkig daag haar pa op en word hy deur Constant aan Adéle Meiring voorgestel. Haar pa groet hulle vriendelik en bedank hulle omdat hulle die moeite gedoen het om sy uitnodiging te aanvaar. Sonder skroom komplimenteer hy Adéle op haar voorkoms en lei haar vrypostig weg om aan die ander voor te stel. Constant bly staan.

“Ek het wyn vir die gasheer en sjokolade vir die gasvrou saamgebring,” sê hy, tel dit van die tafeltjie af op waar hy dit neergesit het en hou dit na haar uit.

Ten spyte van vlietende gedagtes aan maanligaande, wit strande en satynlakens hou sy haar hardekwas. “Dan moet jy dit vir hulle gaan gee. Ek moet jou waarsku dat my pa eintlik ’n bierdrinker is, maar my ma sal die sjokolade met dank aanvaar. As jy by daardie deur uitstap, kan jy hulle nie misloop nie.”

“En jy dan?”

“Sodra ek in die kombuis klaar is, sal ek by julle aansluit.”

“Dan wag ek maar vir jou.”

Is die vervlakste man moedswillig?

In die kombuis bly so bewus van sy teenwoordigheid dat haar hande lomp word. Haastig om uit sy onmiddellike nabyheid weg te kom, tel sy die skinkbord op om uit te stap, maar kom agter dat hy haar deurgang netjies en skynbaar toevallig blokkeer. Sy blou oë daag haar uit om by hom verby te skuur. Die enigste verweer wat sy teen sy aantrekkingskrag het, is nydigheid.

“Het jy en jou vriendin nog eens lekker gelag omdat die pateet haar nou die dag so maklik laat verlei het?” vra sy liefies met ’n ondertoon van bitsigheid in haar stem.

Constant frons vererg. “Ek weet nie waarvan jy praat nie, Lismari. Ek bespreek nie my elke doen en late met Adéle nie. As jy ons nie hier wil hê nie, moet jy dit in soveel woorde sê sodat ons kan ry. Ek wil nie jou aand of dié van Adéle bederf nie.”

Dit laat haar besef dat sy te ver gegaan het. Constant en sy metgesel is haar pa se gaste en sy moet hulle hoflik behandel.

Sy gee met ’n sug bes. “Oukei, jammer dat ek my swak gedra het. Ek belowe ek sal nie die aand vir julle onaangenaam maak nie. Net ter wille van my pa, hoor?” kry sy darem ’n laaste stekie in.

Constant ontwapen haar met sy spottende glimlag. “Die rosie is nie bang om haar dorings te wys nie.” Dan versober sy gesig. “Ek is jammer indien ek jou daar langs die rivier onder die verkeerde indruk gebring het. Ek moet verskoning maak vir my onvergeeflike gedrag. Dit sal nie weer gebeur nie. Ek weet mos jy is eintlik Marius se meisie en dat jy vir hom lief is. Gee die skinkbord dat ek dit vir jou dra.”

Sy volg hom sleepvoetend na waar die ander vrolik lag en gesels. Hoe moet sy dit by hom tuisbring dat sy niks vir Marius voel nie?

Ag, wat help dit in elk geval tog? Met die pragtige Adéle met haar vleklose, roomgladde vel kan sy in elk geval nie meeding nie.

Die geurige, bruingebraaide tjoppies en boerewors smaak na saagsels. Die potbrood met botter en vyekonfyt smaak na saagsels. Die vars mengelslaai met olywe en fetakaas smaak na saagsels. Die kaaswiggies, uitjies en kraakbeskuitjies smaak na saagsels. Die wyn smaak na …

Nee, darem nie na saagsels nie, gee sy sinies toe. Dit gly smaakloos soos suur druiwe in haar keel af en gaan reguit na haar kop toe. Sy drink te veel, lag te uitbundig vir Tobie se simpel sêgoed en flankeer openlik met hom. Later voer sy sigeunerdanspassies op die plaveisel om die swembad uit. Dis dus voorspelbaar soos winterreën in die Kaap dat sy haar ewewig sal verloor en in die swembad beland.

Gelukkig is dit aan die vlak kant. Sy waad deur die water tot by die trappies en gaan sit op die swembadrand met haar voete op die boonste trappie. Water loop in stroompies uit haar hare oor haar gesig en niemand kan die trane op haar wange sien nie. Almal staar na haar. Sy weet sy lyk soos ’n spektakel, maar dis asof sy afgestomp is en nie omgee nie.

Haar ma is eerste by haar en vou ’n handdoek om haar skouers. “Kom, Lismari, dis tyd om binnetoe te gaan. Jy kan nie in die nat klere sit nie.”

Sy ruk haar los. “Ek wil nie ingaan nie. Moenie vir my preek nie. Ek is nie ’n kind nie.”

Tobie snel haar te hulp. “Tannie, los vir Pampoentjie. Sy het die regte idee,” roep hy uit. Hy pluk sy hemp oor sy kop en spring soos toe hulle kinders was met opgetrekte bene in die swembad sodat water na alle kante spat.

“Nou praat jy, bru,” beaam Niek. “Kom, bokkie.” Sonder om na Sarabel se besware te luister tel hy haar op en spring met haar in sy arms in die water. Haar gil word gesmoor toe haar kop onder die water verdwyn.

“As jy dink ek gaan my ook soos ’n agtertangse pleb gedra, maak jy ’n groot fout,” waarsku Adéle ysig toe Constant sy skoene en kouse uittrek en sy broekspype oprol.

Lismari hoor haar opmerking en hou hom onderlangs dop. Verbaas sien sy dat hy sy skouers onverskillig ophaal en dan by haar op die trap kom aansluit. Hy gaan langs haar sit met sy voete in die water.

“Wat is fout, Doringrosie?” vra hy sag sodat die ander hom nie bo die spelery en lawaai in die water kan hoor nie.

Sy kyk bedremmeld na hom. Hoewel haar tong sukkel om die woorde uit te spreek, is haar verstand helder genoeg om die simpatie in sy oë te sien. Miskien is dit die wyn wat haar moed gee om uitdagend te antwoord.

“’n Klomp goed, Constant Bothma. Byvoorbeeld, jy met jou baasspelerige, beterweterige houding. Jou neus-in-die-lug-vriendin wat neersien op my pa se Klipwerf-boeremusiek. Die ongeluk wat my hele lewe omvergegooi het. Marius wat my, volgens jou, so vreeslik liefgehad het terwyl ek hom nie eens kan onthou nie. Daar, ek het dit eindelik hardop gesê. Ek kan nie glo daar was ooit ’n verhouding tussen ons nie.”

Verdwaas kelk hy sy hande om haar gesig en soek in haar helder oë na bedrog. Die skynsel van die swembad se onderwaterlig laat hulle egter donker en onpeilbaar lyk. Haar lippe bewe. Straaltjies water loop steeds oor haar gesig uit haar nat hare wat aan haar voorkop en wange vaskleef.

“Jy weet nie wat jy sê nie, Lismari,” praat hy simpatiek met haar soos toe sy in die hospitaal was. Met sy duime vee hy die druppels van haar wange af. Haar bewende lippe betower hom en hy wil haar soen, maar hou sy emosies in toom. “Jy dink nie nugter nie.”

Dis meteens vir haar uiters belangrik om hom te oortuig. “Ek is nie dronk nie, Constant,” pleit sy dringend. “Altans nie so dronk dat ek nie weet wat ek praat nie.” Haar hande druk angstig teen sy bors. Sy voel sy hartklop en sy liggaamshitte deur die dun materiaal. “Ek weet wat ek gesê het en ek het elke woord bedoel.”

“Maar hoe kan jy Marius nie onthou nie? Julle sou dan verloof geraak het. Julle was op die punt om mekaar te soen. Die foto wat deur die straatkamera afgeneem is, is bewys daarvan.”

“Ek weet. Ek weet, maar jy moet my glo. Ek kan niks daarvan of van die ongeluk onthou nie.”

Sy sien die twyfel op sy gesig. “Die dokter dink dis as gevolg van die ongeluk. Hy het gesê alles sal mettertyd na my toe terugkom. My brein sukkel nog om die skok van wat met my gebeur het te verwerk. Hy het my oortuig dat ek met berading mettertyd sal onthou. Dis so … so frustrerend.” Haar sleeptong sukkel om die laaste woord korrek uit te spreek.

Of hy haar geglo het, of wat hy sou geantwoord het, sal sy nooit weet nie. Haar pa hurk by haar en trek haar liefderik regop.

“Kom, Liesie, jy kan nie hier bly sit nie. Jy gaan van voor af siek word,” praat hy Constant se woorde dood. “Kom in sodat jy kan droog aantrek. Verskoon ons, Constant.”

“Natuurlik, oom.” Constant klim uit die water en kyk Lismari peinsend agterna. Haar ma sluit by haar en haar pa aan en saam stap die drie na binne.

“Wat ’n fiasko,” spreek Adéle haar misnoeë uit. “Wat Marius in haar gesien het, gaan my verstand te bowe. Sy is werklik ’n groter pateet as wat jy vertel het. Ek wonder wat sal tannie Elise sê as sy van die episode hoor. Meng jou met die semels …”

Constant byt ’n ergerlike antwoord terug voor dit by sy mond uitglip. Laat hy liewer swyg. Hy weet hoe dit vir Adéle moet lyk. Lismari het haar werklik nie alte goed gedra nie. Kan hy die uitlating glo dat sy Marius nie kan onthou nie? Dit klink baie na ’n verskoning om haar verantwoordelikheid teenoor Marius te ontduik.

“Eina, eina, eina.”

Lismari hou haar kop tussen haar hande vas. Sy sit orent in haar bed en luister na die kabaal wat die haan buite opskop.

Hoe kon sy ooit gedink het dit maak deel uit van die oggendsimfonie? Die voëltjies se vrolike gekwetter tril deur haar brein soos haar pa se elektriese gereedskap. Iewers klap ’n deur dawerend toe en voetstappe kom soos ritmiese tromslae nader gestap. Iemand skuif die gordyne oop. Die geluid van die wieletjies op die staaf klink soos ’n trein wat met slepende ysterwiele op ’n treinspoor tot stilstand kom.

“Kom, drink hierdie bruisdrankie,” beveel haar ma sonder veel simpatie. “Ek het geweet jy sal vanoggend met ’n kopseer sit. Skaam jou, Lismari, om ons so in die skande te steek. En dit voor die gaste. Gelukkig het Sarabel verduidelik dis die kombinasie van jou medikasie en die wyn se skuld dat jy so uitgehaak het. Dit nogal terwyl Constant Bothma en Adéle Meiring hier by ons aan huis was.”

“Praat sagter, Mammie,” kreun Lismari. Sy sluk die bruisdrankie, val agteroor, knyp haar oë toe en druk haar vingers in haar ore. Sy wil nie herinner word aan wat die vorige aand alles gebeur het nie. Sy wat nooit meer as een glas wyn drink nie, het haar sowaar swak gedra.

“Ek het ook vir jou koffie gebring,” hou haar ma harteloos vol om haar te treiter. “Hoekom het jy my nooit vertel dat jy Constant en Adéle ken nie?”

“Gisteraand was die eerste keer dat ek die vroumens ontmoet het,” kreun sy. “Ek ken haar nie en wil haar ook nie ken nie. Ook nie vir Constant nie. Hy is ’n pyn in die … dinges.”

“Dis nie wat Constant te kenne gegee het nie. Volgens hom het hy jou gereeld in die hospitaal besoek.”

“Nie dat ek toe ’n keuse gehad het wie ek wil sien en wie nie,” stry sy teen haar beterwete. Was dit nie vir hom en sy rose nie, sou sy baie diep in die donker moeras van depressie weggesink het.

“Sy vriendin Adéle Meiring is ’n baie aangename mens. Glad nie aanstellerig nie. Om te dink ek het al soveel van haar modeartikels gelees sonder om te weet dat ek haar eendag in lewende lywe sal ontmoet.”

“Mammie, ek wil nog slaap,” pleit sy. Sy draai op haar sy en trek ’n kussing oor haar kop.

“Jy weet natuurlik dat sy die redakteur van een van die bekendste vrouetydskrifte is, nè? Vroeër het sy as model en moderedakteur al die wêreld vol gereis. Sy het my vertel dat Marius Maritz ’n prokureur in sy pa se regsfirma is en dat hulle welgestelde, vooraanstaande mense is. Volgens haar kan enige meisie haar ou skoene agternagooi om iemand soos Marius as metgesel te hê.”

“Ek stel nie belang nie, Ma. Sy kan hom vat as sy hom so graag wil hê.” Solank sy net haar rooi kloue van Constant afhou, treiter ’n moedswillige stemmetjie iewers in een van haar verskuilde hartkamers haar.

“Maar jy en Marius was saam toe julle die ongeluk gehad het.”

Meer kan Lismari nie verduur. Sy wil nie na ’n lofsang oor die hooghartige, modelmooi Adéle Meiring luister nie. Terstond vlieg sy orent, gryp gepynig na haar kop, maar storm nietemin by haar kamerdeur uit om te gaan stort. As sy na nog een lofuiting oor Constant en sy wonderlike vriendin moet luister, gaan sy histeries begin gil.

Terwyl die stort se strale haar piets, verdamp haar ergernis en is sy jammer omdat sy op haar ma gegil het. Hoe gaan sy aan haar ma verduidelik dat nie eens ’n prinses haar sou beïndruk het nie? Nie solank sy Constant se metgesel, vriendin en waarskynlike geliefde is nie.

“Ek weet nie waarom jy vandag al wil teruggaan stad toe nie,” mor haar ma steeds ongelukkig oor haar besluit. “Jy het nog ’n hele week siekteverlof oor voor jy by die werk moet wees.”

“Ek weet, Mammie, maar ek was so lank van my woonstel af weg dat ek regtig moet gaan kyk hoe dit daar lyk. Alles is seker toe onder die stof. Buitendien kry ek nou die geleentheid om saam met Niek en Sarabel te ry sodat dit nie vir julle nodig sal wees om spesiaal in te ry stad toe om my weg te vat nie.”

“Dis waar, maar ek het so daarna uitgesien om jou nog ’n hele week onder my vlerk te hê,” neul haar ma tranerig voort asof sy op reis na die Suidpool is.

Lismari onderdruk haar irritasie omdat haar ma net nie wil ophou pruttel nie. Sy loop na haar toe waar sy by die kombuistafel vir Lismari toebroodjies maak vir vanaand wanneer sy by die leë woonstel aankom en omhels haar liefdevol. Sy moet dankbaar wees dat sy sulke dierbare ouers het. Hier is haar ma besig om vir haar genoeg kos vir ’n week of langer in te pak terwyl haar woonstel naby ’n winkelsentrum is met verskeie restaurante wat wegneemetes verkoop.

“Moet tog nie die houer met jêmtertjies vergeet nie,” herinner haar ma haar glimlaggend. “Maria sal seker nog lank mor omdat sy nie genoeg tyd gehad het vir ’n vars baksel nie.”

“Wat is dit met Maria en jêmtertjies? Waar kom sy daaraan dat ek omtrent van jêmtertjies leef?”

“Seker omdat jy as kind so lief daarvoor was. Jy is mos haar oogappel en dis haar manier om te wys dat sy vir jou lief is. As jy dit nie wil hê nie, sal jy haar dit self moet vertel.”

“Asof ek die hart daarvoor het.” Sy het op die tafel gaan sit en swaai haar voete heen en weer soos toe sy ’n kind was. “Maar dit kom nogal goed te pas wanneer Niek by my inval. Hy snuffel gewoonlik deur my kaste op soek na lekkernye en pak die tertjies dan weg asof hy pas van een of ander Afrikaland teruggekeer het.”

Onverwags skiet ’n herinnering haar te binne en sy glimlag opgewek. “Selfs Marius het daarvan geëet. Hy was vroeg vir ons afspraak. Terwyl hy in die kombuis gaan water drink het, het hy die deurskynende houer met tertjies op die toonbank gesien staan en het gevra of hy daarvan kan kry. Volgens hom bak sy ma nie self nie … en …” Haar stem verstil van skok.

Haar ma snap wat pas gebeur het. “Marius Maritz, die man …”

Grootoog geskok slaan Lismari haar hand oor haar mond. “Het ek van Marius gepraat?” vra sy ontsteld. Hoewel haar ma nie antwoord nie, kan sy aan die erns op die ouer vrou se gesig sien dat sy dit beaam. “Mammie, ek het iets van Marius onthou.” Weer knik haar ma swyend. “Dan het ek hom mos voor die ongeluk geken?”

Haar ma stap na haar toe, vou haar arms om haar en druk haar vas. “Jy het dan gesê jy kan nie onthou nie.”

“Ek weet, Mammie, en ek het nie. Wat het gebeur, Mamsie? Wat beteken dit?”

Lismari lig haar gesig op en kyk vraend na die ma wat sedert haar vroegste onthoudae altyd al die antwoorde geken het.

Haar ma streel oor haar hare. “Dit beteken dat jy besig is om te herstel, my dogtertjie.” Is daar ’n snik in haar stem toe sy vervolg, of is dit ’n onderdrukte laggie? sukkel sy om haar ma se emosies te onderskei. “Om te dink dat Maria se jêmtertjies die deurbraak gemaak het.”

“Wat is hier aan die gang?” onderbreek Niek die intense oomblik. “Is jy hartseer om weg te gaan, Pampoen? In daardie geval moet jy liefs nog ’n paar dae langer hier bly en jou verder vergryp aan Ma en Maria se lekker kos, tot jy weer soos ’n pampoen lyk.”

“Nie nou nie, Niek,” probeer haar ma hom keer en sein ’n boodskap na hom met haar oë dat hy moet padgee, maar hy begryp dit nie. Lismari sug. Waarom probeer haar ma nog? Nie hy of hulle pa kon ooit die woordelose boodskappe verstaan wat aan hulle gestuur is nie. Ook nie Constant nie.

Ná twee dae van uitvee, afstof en kaste regpak, besef Lismari sy het geen verskoning meer oor om haar in haar woonstel af te sonder nie. Intussen moes sy natuurlik haar ouers, wat al om die ander uur wil weet hoe dit met haar gaan, per SMS verseker dat alles wel is. Dis tyd vir uitgaan en inkopies doen. Haar ma se toebroodjies is lankal nie meer baie vars nie.

Sy ontspan in ’n bad vol louwarm water bedek met weelderige skuim en oortuig haarself sy kan dit doen – sy kan uit haar woonstel stap en mense vierkant in die oë kyk. Een of ander tyd moet sy dit doen. Hoe wil sy terugkeer na Cock and Crow sonder dat iemand haar sien? Dalk versluier soos die Oosterse vroue? dink sy spottend.

Met die sagte badhanddoek om haar lyf gedraai, gaan sy voor die spieël staan en bekyk haar gesig objektief. Die kneusplekke het verdwyn en van die snye het slegs fyn wit lyntjies oorgebly. Noudat daar geen oop wonde meer is wat kan ontsteek nie, kan sy dit met ’n dun lagie grimering verbloem sonder om te vrees dat haar gesig weens swaar grimering na ’n uitdrukkinglose masker sal lyk.

Voor haar moed haar kan begewe, trek sy vinnig aan, blaas haar hare droog en wend grimering aan. Vir die eerste keer voel sy weer soos ’n ware vrou en glimlag tevrede vir haar spieëlbeeld. Haar kort rooiblonde hare blink in die strepie sonlig wat daarop val en krul inwaarts op haar skouers. Lang, donker wimpers omraam haar groen oë. Haar lippe het hulle verleidelike volheid behou en vir ’n vlietende oomblik onthou sy hoe byna Constant haar gesoen het.

Ekstase skiet verlammend deur al die geheime plekkies van haar liggaam en sy smag intens na sy teenwoordigheid. Na sy hande wat die honger in haar ontsluit het tot sy hom wou vasgryp en dwing om vir haar lief te wees.

Hoe sal dit wees as hy haar werklik in sy arms neem en haar mond met dringende hartstog opeis? Sal sy die ondervinding kan oorleef sonder om hom meer aan te bied as wat hy dalk van haar verwag? Om sonder liefde deur hom in besit geneem te word? Is dit wat sy wil hê? Nooit! Dit mag nie gebeur nie. Daardie soort vernedering sal sy nooit oorleef nie.

Sy skud haar kop beslis om haar gedagtes terug te dwing na dit wat sy voor haar sien. Sy lyk darem nie te veel na ’n voëlverskrikker nie.

Sy raap haar handsak en motorsleutels op en stap met die trappe af na waar haar motor in die kelder geparkeer staan. Sies tog, dalk moet sy haar gedienstige motortjie laat was.

In die winkelsentrum staar niemand haar met buitengewone nuuskierigheid aan nie en allengs herwin sy haar selfvertroue. Sy handel haar inkopies met ’n ligte hart af, drink koue vrugtesap by ’n tafeltjie onder ’n kleurryke sambreel, kyk op haar horlosie en besluit op die ingewing van die oomblik om hospitaal toe te ry.

Indien Sarabel aan diens is, sal sy haar dalk toelaat om Marius te besoek. Dis nie omdat sy haarself wil kasty nie, maar die ding dat sy hom steeds nie regtig kan onthou nie, vreet aan haar. Sy het selfs deur haar klerekas gegaan in die hoop dat sy daar ’n assosiasie sal vind. As sy en Marius gereeld uitgegaan het, moes sy tog van haar klere na die afsprake toe aangehad het. Sy het gehoop dit sou ’n herinnering na vore bring soos met die konfyttertjies.

Sarabel het pas oorgeslaan na die nagskof, word sy meegedeel, maar die suster aan diens onthou haar en laat haar toe om die kamer met die stil figuur tussen die wit beddegoed binne te gaan. Angstig steek sy in die oop deur vas. Paniek wil haar oorval terwyl sy na die toestelle kyk wat sy enigste verbinding met die werklikheid is. Huiwerig stap sy tot langs die man en staar op die vreemde gesig af.

“Ag, Marius, waarom keer jy nie terug na die lewe nie?” vra sy saggies. “Is jy bang vir wat hier op jou wag? Word wakker, asseblief? Ek het jou so nodig. Jy is die enigste mens wat my geheue kan ontsluit. Om nie te weet wat werklik tussen ons was of wat daardie aand gebeur het nie, dryf my van my sinne af.”

Verbeel sy haar, of het sy ooglede beweeg?

Sy buk oor hom en bestudeer sy gesig. Dan sit sy haar hand oor syne, asof haar lewenskrag na hom kan deursypel om hom wakker te maak. Is sy beserings dan so ernstig dat hy steeds nie kan bewus word van die lewe om hom nie? Sy senuweepunte en spiere moet tog ’n klein bietjie van haar aanraking na sy brein kan deurvoer. Selfs al is dit so min dat dit niks sterker as die trilling van ’n vlinder se vlerke is nie.

“Kom nou, Marius,” pleit sy selfs intenser. “Kom aan en veg terug. Wys vir die wêreld en al die mense dat jy kan. Asseblief, Marius, jy kan. Regtig, jy kan!”

Sy hoor sagte voetstappe agter haar en neem aan dis een van die verpleegpersoneel. Afgetrokke kyk sy om, vas in twee koue blou oë. Die woede en haat daarin laat haar skrik.

“Dink jy regtig my seun sal op jou stem reageer, juffrou Henkel? Ek wat sy eie ma is en hom die liefste op aarde het, kan nie eens tot hom deurdring nie. Hoe durf jy met mooi woorde hier na hom toe kom? Jy is die oorsaak dat hy soos ’n dooie lappop hier lê sonder enige gevoel of lewensdrif. As hy sterf, sal jy sy moordenaar wees.”

Soos die eerste keer toe sy die vrou gesien het, voel Lismari hoe haar bloed uit haar gesig dreineer en haar krag haar verlaat. Om soveel gehaat te word is meer as wat sy met haar wankelrige selfbeeld kan verduur. Sy kan haar nie verdedig nie. Die vrou is reg, skiet die besef soos ’n weerligstraal deur haar – sy het die ongeluk veroorsaak asof sy self die motor bestuur het.

“Ekskuus tog, tannie. Dit was iemand by die tydskrif wat my gesoek het,” ruk ’n ander stem Lismari terug uit die ongelukkigheid waarin sy weggesink het.

Dis Adéle wat van haar handsak opkyk nadat sy haar selfoon daarin gesit het. Vlugtig is daar verbasing in haar swart oë, maar dit word vinnig vervang deur spot.

“O, ek sien tannie is nie alleen nie. Het jy toe agterna ’n kwaai babbelas oorgehou ná Saterdagaand se jolyt, juffrou Henkel?”

Omdat Lismari stom van woede nie ’n woord kan uitkry nie, vervolg die swartkop snedig: “Jy het nogal baie wyn gedrink vir iemand wat veronderstel is om ná ’n byna noodlottige ongeluk te herstel.”

“Adéle!” word sy deur Constant stilgemaak wat kort op haar hakke die hospitaalkamer binnekom.

Lismari se kop draai. Om hom weer eens saam met Adéle te sien en dit in die teenwoordigheid van Marius se ma, is meer as wat sy in staat is om te hanteer. Al drie kyk veroordelend na haar asof sy op ’n klag van strafbare manslag in die beskuldigdebank staan. Sy is die oorsaak dat Marius in ’n koma lê en hulle het haar klaar skuldig bevind.

“Mevrou Maritz, ek het julle reeds voorheen gewaarsku dat julle nooit meer as twee mense gelyktydig by die pasiënt mag wees nie.”

Lismari blaas haar asem langsaam uit, dankbaar toe sy die suster se vermaning hoor. “Juffrou Henkel, jy was eerste hier en moet asseblief buite wag.”

“Goed, suster,” willig sy dadelik in en stap met wankelrige treë by die benouende kamer met die bliepende elektroniese monitors uit.

Dit voel asof sy enige oomblik gaan inmekaarsyg, maar sy hou haar kop hoog. Sy groet nie een van die ander drie nie, marsjeer net half duiselig soos ’n robot in die lang gang af. Sy bid vir genoeg krag om haar motor te bereik. Eindelik trek sy verlig die motordeur langs haar toe en laat rus haar voorkop op die stuurwiel.

Die deur langs haar word oopgemaak. Deur die wind kyk sy na Constant wat vooroor leun om met haar te praat. Sy kan nie dadelik begryp wat hy sê nie. Dis asof sy woorde voor sy mond weggeraap word en ’n ewigheid lank deur die eter trek voor dit haar ore bereik. Dan duur dit nog ’n ewigheid voor sy dit verstaan.

“Skuif oor, ek sal jou na jou woonstel toe vat.” Sy staar stom na hom. Blykbaar irriteer haar stilswye hom en beskou hy dit as steeksheid. “Maggies, Lismari, jy kan nie in jou toestand bestuur nie,” raas hy skerp met haar.

Sy stemtoon skok haar tot nugterheid. “Los my uit, ek het niks van jou nodig nie.”

“O nie? Jy is so wit soos ’n laken.”

Bewerig kyk sy in die truspieëltjie. Haar oë vertoon groot in haar bleek gesig. Nou ervaar sy ook die bewing wat haar hele lyf skud. Constant is reg, as sy dit in haar huidige toestand van skok sou waag om te bestuur, stel sy haar medepadgebruikers in gevaar. Nogtans is dit nie maklik om bes te gee nie.

“Ek sal nou-nou oukei wees.”

Constant argumenteer nie verder nie. Hy trek haar agter die stuurwiel uit en met sy arm om haar stap hy om haar motor, maak die deur aan die passasierskant oop en sit haar op die sitplek neer. Daarna maak hy die veiligheidsgordel vas asof sy ’n kind is. Voor sy kan kapsie maak, haas hy hom terug en skuif agter die stuurwiel in.

“Het jy al vandag geëet?” vra hy voor hy wegtrek. “Jy is so lig soos ’n veertjie.” Dat hy onthuts was toe hy haar ribbes deur die dun materiaal van haar toppie kon voel, voeg hy nie by nie.

Sy onthou dat sy van plan was om vir haar tweeminuutnoedels te maak sodra sy by haar woonstel aanland. Ná haar besluit om Marius te besoek het dit agterweë gebly.

“Nog nie daarby uitgekom nie,” antwoord sy ongeërg.

Wat traak dit hom of sy eet of nie? Sy hoef nie aan hom verslag te doen nie. Aan haarself erken sy dat sy Sondag by haar ouerhuis laas ’n ordentlike maaltyd genuttig het. Nie dat sy te veel aan haar ma se lekker kos weggelê het nie, sy was nog te olik ná die vorige aand se moleste.

Die afgelope twee dae het sy van die toebroodjies geleef wat haar ma ingepak het. Sy was egter nie seker of die vleis en tamaties nog eetbaar is nie en het die res van die toebroodjies weggegooi as voorsorg teen voedselvergiftiging.

“Waarheen gaan ons? Dis nie die pad na my woonstel toe nie.”

“Ek gaan vir jou ’n bord kos koop en by jou sit tot jy alles opgeëet het.”

“Moenie simpel wees nie,” baklei sy. “Ek kan na myself omsien. Ry terug hospitaal toe waar die twee hekse … waar Adéle en mevrou Maritz seker al wonder wat van jou geword het. Ek voel nou oukei. Ek sal self kan bestuur.”

“Ek het vir hulle gesê ek gaan na jou omsien. Ek sal later by hulle aansluit. Ontspan, Doringrosie, ek het ook nog nie vandag geëet nie.”

Die warmte in sy stem maak haar opnuut droefgeestig. Waarom kan hy nie vir altyd en altyd by haar bly en haar beskerm teen die seerkry van elke dag soos in die storieboeke nie? Hoekom moet sy met krummels tevrede wees terwyl hy moontlik nie kan wag om hom terug te haas na die mooie Adéle nie?

Eers toe hy by ’n veiligheidshek indraai, kyk sy verras na die gholflandgoed met die uitgestrekte groen grasperke, die wit sandgate en die poele water.

“Gaan ons by die klubhuisrestaurant eet? Asseblief, ons kan nie. Kyk hoe lyk ek,” keer sy onthuts, gedagtig aan haar verbleikte jeans met die skeure daarin en die toppie met die spaghettibandjies. Nie dat die informele ontspanningsdrag saak maak nie, maar dié is werklik van haar oudste huisskoonmaakklere in die kas. Sy het dit aangetrek omdat sy van plan was om net vinnig by die winkelsentrum in en uit te glip.

“Daar is niks fout met jou voorkoms nie,” weerspreek hy haar. “Vir my lyk jy heeltemal goed.”

Voor sy verder kan protesteer, draai hy in ’n systraat in die woongebied in. Sy kyk belangstellend na die moderne huise, elk met ’n eie stukkie erf en tuin. Hy parkeer voor ’n motorhuis en skakel haar motor af. Die lappie tuin met die blommende struike en die pers bougainvilleablomme wat oor ’n stellasie rank, lyk mooi en die grasperkie is goed versorg.

“Dis baie mooi, Constant,” spreek sy haar waardering uit toe sy uitklim. Dan draai sy om en staar oor die gholfbaan uit wat onderbreek word deur rye bome soos marsjerende soldate.

Intussen het hy die deur oopgesluit en nooi haar in. Die oopplanruimte loop van die sitkamer af aaneen met die kombuisgedeelte en word deur ’n toonbank met kroegstoele geskei. Dis oop en lig en vriendelik. Hy stap na ’n dubbele glasdeur en skuif dit oop. Dadelik word die breë stoep met swembad en braaihoekie deel van die huis.

“My tuiste,” sê hy met ’n teatrale armswaai. “Welkom, prinses Doringrosie. Dis nie ’n regte kasteel nie, maar ek is tevrede daarmee.”

“I like,” glimlag sy vir die eerste keer in ’n lang tyd spontaan. “Dit lyk presies soos ek my die kasteel van ’n byderwetse prins sonder ’n wit perd voorgestel het.”

“Dankie. Maak jou tuis terwyl ek kyk wat ek vir ons kan saamslaan vir ete. Jy kan musiek in die speler sit as jy wil. Die verskeidenheid is power – my ander musiek is nog in bokse gestoor. Verskoon die skamele meubilering. Ek het nog nie daarby uitgekom om meer as die noodsaaklike te koop nie.”

Vlugtig kyk sy na die titels van die CD’s en nog eens verras hy haar. Theuns, Kurt, Juanita, Steve – noem op en hy het dit. Eindelik kies sy een van Laurika Rauch se ouer opnames. Terwyl die nostalgiese klanke opklink, sluit sy by hom aan.

“Ek hou van jou musieksmaak,” terg sy. “Hou prinse nie gewoonlik van opera, simfoniekonserte of klassieke musiek nie?”

“Ek is ’n moderne prins, ingeval jy nog nie opgelet het nie.” Hy lag haar onbevange toe en haar hart slaan bolmakiesie van opwinding. Sjoe, dis nie regverdig dat ’n man so aantreklik is nie.

“Ek was so lank landuit, toe ek teruggekom het, kon ek myself nie keer nie. Tannie Elise en Adéle trek hulle neuse op omdat ek nie verfynder opgevoed is nie, maar dit pla my min.”

Moes hy nou hulle heerlike samesyn bederf met die verwysing na daai twee hekse? Vasberade byt sy op haar tande. Hierdie pasella-uurtjie van samesyn met Constant gaan sy vir haarself toe-eien en sy gaan maak asof sy nie sy laaste opmerking gehoor het nie.

“Wat maak jy? Kan ek help?”

“Skink vir ons vrugtesap. Daar in die yskas. Soek maar na die glase, hulle is in een van die kaste. Die skoonmaker pak dit elke keer op ’n ander plek. Sy geniet dit blykbaar om my vir die gek te hou.”

Die ruimte is nie baie groot nie en sy moet letterlik by hom verbyskuur om by die yskas te kom. Sy snak hoorbaar na haar asem toe hulle lywe aan mekaar raak. Constant laat niks blyk nie en sy hoop hy het nie opgemerk watter uitwerking dit op haar het nie.

Sy haal die houer met vrugtesap uit die yskas en sit dit op die toonbank neer. Nou die soektog na die glase. Eindelik spoor sy dit in die heel boonste kas op.

Sy moet haar strek om by te kom en staan op haar tone. Onverwags vou sy hande om haar middel en lig hy haar moeiteloos op. Met die glase in haar hande wag sy dat hy haar op die vloer moet neersit. Haar hart tamboer in haar ore. Haar toppie het opgeskuif en sy hande rus op haar kaal vel. Stadig laat sak hy haar. Sy staan met haar rug teen hom vasgedruk en wag gespanne op wat gaan kom.

Eindelik raak haar voete grond, maar hy los haar nie. Sy ferm lyf is teen haar rug. Sy hande op haar heupe trek haar stywer teen hom vas tot hulle kontoere saamsmelt. Die oomblik toe sy lippe aan haar skouer raak, is dit asof vuurwerke om haar ontplof. Enersyds is dit vernietigend, maar ook onbeskryflik heerlik. Sy ken haar eie liggaam nie meer nie. Die reaksie wat sy lippe op haar skouer ontketen, is so oorweldigend dat elke senuweepunt in haar lyf van elektrisiteit vibreer. Sy lippe verskuif tot hy aan haar oor knabbel.

Juis dan ruik hulle gelyktydig dat die kos brand.

“Deksels!” brom hy ontevrede, los haar en gryp na die pan om dit van die warm stoofplaat af te trek.

Dit bied haar die geleentheid om weg te glip tot buite sy bereik. Nog ’n paar tellings later so naby hom en sy sou omgedraai en haar arms om sy nek gesit het. Sy sou van die wêreld buite hulle kokon van passie vergeet het en sou hom slaafs toegelaat het om haar te omhels.

Baie stadig ontspan sy doelbewus en reguleer haar asemhaling. Hoekom is haar hart en liggaam so verraderlik? Haar verstand maak dit duidelik dat sy geen verwagtinge moet koester nie, maar ten spyte van die gevaarseine loop sy telkens oopoë in die strik in.

Sy dwing haar tot kalmte, skink vir hulle van die sap en neem aan die ander kant van die toonbank plaas sodat sy hom kan dophou. Sy weet nie wanneer hy sy baadjie uitgetrek het nie, maar sy hemp se moue is nou opgestoot tot onder sy elmboë. Hy het ’n vadoek oor sy skouer geslinger terwyl hy aan die brousel in die pan roer. Blykbaar het dit nog nie te veel aangebrand nie, want hy sit ’n deksel op en sluit dan by haar aan.

“Vertel my van jouself,” soek sy na ’n veilige onderwerp.

Hy haal sy skouers op. “Waar sal ek begin? Ek is in Zimbabwe gebore. My ouers het daar ’n tabakplaas besit. Ongelukkig het die politiek my ouers genoop om van die grond pad te gee en ons het in Pretoria beland. Tannie Elise en my pa is broer en suster. Ek was nog te jonk om die volle impak van die situasie te besef en ek en Marius was in die wolke omdat ons elke dag saam kon wees.

“My pa het met oom Raymond se hulp grond bekom en met ’n wildplaas begin, maar dit het hom lank geneem om op sy voete te kom en gevestig te raak. Intussen het ek by tannie Elise en oom Raymond gebly en dieselfde skool as Marius bygewoon. Later het ek my as argitek bekwaam en was ek gelukkig om deur ’n firma in Toronto genader te word. Ek was meer as vyf jaar weg voor ek teruggekom het om my eie praktyk te begin.”

“Jy en Marius was … is dus baie geheg aan mekaar.”

“Soos twee broers.”

Hy snap wat sy eintlik bedoel, strek sy arm en tel haar hand op wat langs die leë glas lê. “Hoewel my lojaliteit by hom lê, is ek nie blind vir sy foute nie, Lismari.”

Hy speel met haar vingers en vryf oor haar handpalm. “Hy is ietwat van ’n losbol wat meisies betref. Ek bedoel dit nie lelik nie. Wat ek eintlik wil sê, is dat hy van die een verhouding na die ander rondgeval het. Ek was dus eerlik verras toe hy my gebel en vertel het dat hy eindelik sy troumeisie ontmoet het en haar aan my wil voorstel.”

Sy wil haar hand uit syne bevry, maar hy verstewig sy greep. Of hy die paniek in haar blik gesien het, weet sy nie, maar hy glimlag bemoedigend. “Toemaar, ek vertel jou nie hierdie dinge om druk op jou te plaas nie.” Hy los haar hand en staan op. “Kom ons eet.”

Hy gee die eetgerei en borde aan en sy dek vir hulle op plekmatjies. Dit word gevolg deur brood en smeergoed terwyl hy die pan sommerso op ’n houtplank tussen hulle neersit met ’n opskeplepel daarin.

Vlugtig wonder sy wat haar ma daarvan sal dink en glimlag heimlik. Tipies man glo hy nie aan opskepskottels en allerlei fieterjasies nie. Nogtans smaak die brousel lekker. Sy probeer identifiseer wat hy alles in die pan bymekaargeroer het, maar gee moed op. Al die bestanddele kom uit blikkies met worsies wat daarin opgesny is. Selfs nie haar ma of Maria sou beter kon vaar nie.

“Los die skottelgoed,” keer hy toe sy praat van opwas. “Die skoonmaker kom elke oggend opruim en hier is juis nie eintlik werk vir haar nie. Koffie?”

Sy gaan op die rusbank sit tot hy ’n beker sterk koffie na haar uithou. Sy blaas die dik laag room weg en proe versigtig aan die warm koffie. Heeltemal te sterk na haar smaak, maar sy lewer nie kommentaar nie. Aangesien die bank die enigste sitplek is, kom hy langs haar sit.

“Lismari, het jy dit bedoel toe jy vertel het dat jy Marius nie kan onthou nie?” Hy wag tot sy knik voor hy vervolg: “Sal jy omgee as ek jou grepe uit ons kinderdae wys? Dit was meestal video’s wat ek op ’n DVD laat oorsit het.”

Weer skud sy haar kop. Sy kan nie praat nie aangesien ’n benoudheid haar keel toedruk. Sal hy omgee as sy opstaan en weghol? Hy wat soveel begrip vir ander het, wil maar nie verstaan dat dit beter vir haar gemoedsrus is om nie met ’n gesonde, lewenslustige Marius gekonfronteer te word nie.

Hy plaas die DVD in die speler en skakel die televisie aan. Die beelde van twee jong seuns wat rondhardloop en op die gras stoei, verskyn op die skerm. Gefassineer kyk sy daarna. Sy herken Constant dadelik, maar die ander kind bly vir haar onbekend. Die kamera volg die grootwordjare van die twee seuns tot hulle universiteit toe gaan. Later sien sy hoe Constant sy graad behaal. Sy ouers is by hom sowel as ’n vrolike jong man wat sy weet Marius moet wees.

Daarna volg meer oor Marius se studentedae, die verskillende meisies met wie hy gereeld uitgegaan het en dit sluit af op die dag toe hy sy graad behaal het. Daar is ’n greep van sy ouers by hom en hulle is sigbaar trots. Veral die vreugde en liefde op sy ma se gesig gryp Lismari aan die hart en maak haar bewoë.

Constant wat haar dopgehou het, hoor die snik wat sy probeer onderdruk en bied haar sy sakdoek en skouer aan. Daar is geen ander gevoelens as simpatie by die daad betrokke nie en sy aanvaar dit so. Haar hart is in elk geval te seer. Die aantreklike jong man in die fleur van sy lewe lê nou roerloos in die waakeenheid. Dis hartseer om te sien en onmoontlik om steeds onbetrokke te bly.

“Is jy oukei, Doringrosie?” verneem Constant besorg.

Woordeloos knik sy, leun dan teen hom aan tot sy seker is sy het haar gevoelens in toom. “Dis so treurig, Constant. Vergewe my omdat ek na jou tannie as ’n heks verwys het. As dit ek was wat in ’n koma gelê het, sou my ouers seker nes sy gevoel en opgetree het.”

Dis nie wat hy wil hoor nie. Deur haar sprekende groen oë kan hy tot diep in haar siel kyk. Hy kan sien dat daar nog steeds geen herkenning van Marius as mens, vriend of geliefde is nie. Dat geen herinneringe aan hulle twee saam van agter die swaar gordyn van geheueverlies na vore getree het nie.

Hy twyfel nie meer aan haar eerlikheid nie. Hoekom moes haar geheue haar juis nou in die steek gelaat het? Noudat Marius haar so nodig het? Hoe kan hy van haar verwag om Marius getrou by te staan terwyl hy vir haar ’n vreemdeling is?

Wat gaan hy doen? Hy het die eerste keer toe hy na haar in die waakeenheid gekyk het, geweet dat sy spesiaal is. Die hulpelose meisie met haar flentergesig wat verbete geveg het om nie haar houvas op die lewe te verloor nie, het toe al diep in sy hart gekruip.

Namate sy sterker geword het, het sy gevoel vir haar verinnig tot hy homself nie langer kon bluf nie. Hy is lief vir haar. Maar hy mag nie aanspraak op haar maak nie, want Marius het haar eerste liefgekry.

Sal hy enduit kan sterk wees? Kan volhou om sy eie gevoelens te onderdruk ter wille van sy lojaliteit aan sy neef, wat hy soos ’n eie broer liefhet en aan wie hy so baie verskuldig is?

Terug in haar woonstel onthou Lismari dat sy haar selfoon in die hospitaal afgeskakel het. Die water in die ketel kook en sy maak vir haar tee terwyl sy na die boodskappe luister wat op haar stempos deurgekom het.

Die eerste een is van haar ma wat wil weet waar sy is, wat sy doen en hoe dit met haar gaan. Sy neem ’n slukkie warm tee wat al die pad tot in haar maag brand en besluit om met ’n SMS te antwoord: “Het inkopies gedoen. Gaan goed. Lief julle.”

Dis naby genoeg aan die waarheid. Indien sy noem dat sy hospitaal toe was, sal dit weer ’n hele polemiek veroorsaak en vir ’n inkwisisie is sy nie lus nie.

Die volgende boodskap is van Niek. Sarabel het by die suster van die waakeenheid verneem dat sy Marius besoek het en dat sy in ’n onaangenaamheid betrokke was. Hy vra haar om hom dringend te bel sodat hy kan hoor wat haar storie is.

Vies trek sy skewemond. Dit kom daarvan as ’n mens se broer betrokke is by die suster van die hospitaal waar jy ’n pasiënt was. Haar kom en gaan is glad nie meer privaat nie. Moet sy haar vererg, of moet sy dankbaar wees omdat Niek soos ’n regte ouboet vir haar omgee?

Sy besluit om hom later te bel wanneer hy by sy woonstel is. Dalk sal hy haar kan raad gee.

Die derde boodskap laat haar frons. Die ontvangs is nie baie goed nie en die roesemoes van klank op die agtergrond maak die vrou se stem selfs onduideliker.

“Lismari, dis ek, Belinda. Ek het pas eers van jou ongeluk gehoor. Hoop dit was nie te erg nie en dat jy vinnig herstel. Dit was indirek my skuld en ek voel baie sleg daaroor. Ekskuus, man, vergewe my. Geniet dit baie hier in Mikonos. Tatta.”

Ingedagte drink sy die res van haar tee voor sy weer na die boodskap luister. Belinda is die laaste mens van wie sy ’n oproep verwag het. Hulle ken mekaar nog nie lank nie en is nie regtig vriendinne nie. Was dit nie dat Belinda met haar terugkeer van Griekeland saam met haar sal werk nie, sou hulle mekaar seker net terloops in die kantore van Cock and Crow ontmoet het.

Weer luister sy na die boodskap. Wat bedoel Belinda daarmee dat sy indirek vir die ongeluk verantwoordelik voel? Sy was ten tyde van die ongeluk waarskynlik al klaar in Griekeland.

Die kriptiese boodskap bly in haar kop maal terwyl sy daaroor tob. Het daar iets tussen haar en Belinda gebeur wat sy ook vergeet het? Soos wat sy die ongeluk en die voorafgaande verlede vergeet het? Nee, tog, sy kan haar ontmoeting met die nuwe assistent wat van die Kaap af oorgeplaas is, onthou. Sy het nog gedink dat Belinda Crous uiters bekwaam is en haar verkneukel by die gedagte dat sy sal moet uithaal en wys as sy nie haar plek as die senior in hulle afdeling wil verloor nie. Belinda sou eers amptelik ná haar jaarlikse verlof begin werk het, wat toegestaan is nadat haar dienstydperk in die Kaap verstreke was.

Wat kan sy nog onthou? Dalk dat hulle Belinda na die lughawe geneem en die ongeluk op pad daarheen gebeur het?

Tog nie, dis heeltemal onmoontlik. Sy en Marius was die enigste twee mense in die motor toe dit op die nat teerstraat gegly en teen die paal gebots het. Daar was niemand anders by hulle in die motor nie.

Die enigste skuldige persoon is sy, sy kan nie daarby verbykom nie. Dit was sy wat Marius wou gesoen het. Hy het bestuur en sy het sy aandag afgelei sodat hy nie betyds die rooi verkeerslig gesien het nie en beheer oor sy motor verloor het.

Nee, dit help nie eens om langer oor Belinda se boodskap te peins nie. Sy het waarskynlik die boodskap inderhaas verkeerd bewoord sonder om te besef dat dit vrae kan laat ontstaan.

Maar sy kan dit nie keer nie. Weer en weer luister sy na Belinda se stem in die hoop dat daar meer in die boodskap steek as wat sy kan hoor, en keer op keer steek sy by dié woorde vas: “Dit was indirek my skuld en ek voel baie sleg daaroor.”

Moeg gesukkel sit sy haar selfoon eindelik op die koffietafeltjie neer. Sy het ’n hoofpyn ontwikkel en drink pille. Die enigste oplossing sal wees om te wag tot Belinda terug is sodat sy uit haar eie mond kan hoor wat sy bedoel het. Bygesê, indien Belinda teen daardie tyd ooit nog kan onthou hoe sy die stemposboodskap bewoord het.

“Eindelik! Jy het omtrent jou tyd gevat om op my boodskap te reageer. Moenie vir my sê jy het nou eers na jou boodskap geluister nie.”

“Ek wou jou nie by jou kantoor pla nie, Niek. Wat ek jou wil vertel, kan nie sommer in ’n eenminuutsinnetjie gesê word nie. Wil jy nie asseblief hierheen kom nie? Ek het heelwat om met jou te bespreek. Seblief, man, ouboet?”

Gewoonlik werk haar sagmaakpleitrede, maar nie vanaand nie. Op die agtergrond kan sy iemand hoor praat en moedeloos gee sy toe. Sy is nie so selfsugtig dat sy van Niek verwag hy moet sy vriende afskeep en na haar toe kom elke keer as sy haar vingers klap nie.

“Sê jou wat, Pampoentjie, Tobie is hier en ek het met Sarabel afgespreek om haar te gaan haal om in ’n fênsie restaurant te gaan eet. Ons wou juis by jou hoor of jy nie wil saamgaan nie.”

“Ag, ek weet nie,” aarsel sy. “Ek weet nie of ek lus is vir ’n klomp vreemde mense nie. Wat ek met jou wil bespreek, is buitendien persoonlik.”

Weer word daar op die agtergrond gesels voor Niek met haar praat. “Onsin. Tobie dring daarop aan dat jy moet saamkom, anders moet hy derdemannetjie speel. Moenie protesteer nie, Pampoen. Tobie dreig om jou te gaan haal en soos ’n grotman van ouds oor sy skouer te gooi en tot by die motor te dra as jy nie vrywillig wil saamkom nie. Hy is baie groter en sterker as ek en ek sal hom dus nie kan keer en jou beskerm nie.”

Toe sy wil protesteer, praat Niek haar dood. “Komaan, moenie ’n drip wees nie. Tobie toer binnekort saam met die span Frankryk toe. Hy verdien ’n aandjie uit saam met die meisie op wie hy sedert ons skooldae ’n crush het. Eina! Dis Tobie wat my pas bygedam het omdat ek al sy geheime goedsmoeds uitlap. Ons kry jou binne die volgende uur.”

Niek druk sy foon dood en hulle harde gelag en gestoei word kortgeknip toe die foon in Lismari se oor doodgaan. Voor haar geestesoog sien sy die twee vriende soos kinders baldadig te kere gaan en glimlag onwillekeurig. Dalk sal dit tog goed wees om vir ’n paar uur te ontsnap aan die spoke wat haar jaag. Haar rondomtaliegedagtes is besig om haar teen die mure uit te dryf terwyl sy op die aarde niks kan doen om die verlede te verander nie.

Agterna is Lismari bly sy het moeite met haar hare en grimering gedoen toe hulle by die deftige restaurant instap en deur ’n kelner na ’n tafel vir vier gelei word. By voorbaat het sy geweet sy kan nie by die sprankelende blonde Sarabel kers vashou nie, maar sy voel tevrede dat sy in die donkerbruin rok op haar beste lyk. Dit verdiep die groen van haar oë en kontrasteer met die rooiblond van haar hare, wat in sagte krulle op haar skouers rus. In die sagte beligting is nie een van die littekens op haar gesig sigbaar nie.

Dat Niek nie oordryf het toe hy skertsend verwys het na Tobie wat steeds ’n crush op haar het nie, kom sy gou agter. Hy kan sy hande nie van haar afhou nie. Sy moet hom kort-kort keer. Dan wil hy haar hand vashou, of oor haar kaal skouer en boarm streel, hy waag selfs ’n kans deur sy hand op haar knie te sit.

So onopsigtelik moontlik stoot sy hom weg en stuur tevergeefs noodseine in Niek se rigting. Hy is self so verlief dat hy net oë vir Sarabel het. Gelukkig daag die voorgereg op en word hulle aandag afgelei.

“Sê my, Sprinkaan, is daar nie meisies in Frankryk nie?” vra sy om Niek bewus te maak van sy vriend se onwelkome vatterigheid.

“Daar is baie, maar nie een so mooi soos jy nie,” systap hy haar opmerking soos wat ’n ervare rugbyspeler met die bal onder sy arm sy opponent fnuik.

“Jy sal darem seker ’n vat of twee inkry terwyl julle daar toer,” spot sy kamma sonder om haar ergernis te wys. “Jy moenie al jou vatte op my mors nie.”

Goedgeaard soos hy is, snap hy nie haar skimp nie, klap net op die tafel en lag luidrugtig. “Goeie een, Pampoen, goeie een,” bulder hy sonder om agter te kom dat sy omtrent in die grond wil wegsink van skaamte omdat baie koppe in hulle rigting draai.

“Stadig, bru, die mense kyk na ons,” word Niek tot Lismari se verligting eindelik bewus van wat onder sy neus aan die gang is. “Kom ons vat ’n smoke break. Verskoon ons, dames.”

Nadat die twee mans uitgestap het, kyk Sarabel fronsend na Lismari. Sy snap nie waarom die twee mans skielik nodig het om lug te skep nie. Nie een van hulle is immers rokers nie. Lismari vertel haar dus kortliks van Tobie se vatterigheid. Sarabel glimlag teregwysend asof sy al die wysheid van Salomo in pag het.

“Wat verwag jy ná die manier waarop jy jou Saterdagaand gedra het?”

Lismari frons omdat sy nie verstaan wat Sarabel bedoel nie.

“Volgens jou gedrag sou ’n mens sweer jy is meer as beenaf op Tobie. Jy het letterlik aan sy lippe gehang en selfs vir die simpelste grappie gelag, asof hy die grootste komediant ter wêreld is.”

Eers wil sy haar vir Sarabel vererg, maar moet dan toegee dat die ander meisie nie te ver van die kol af is nie.

“Het ek?” vra sy nietemin oorbluf. Ná die glase wyn wat sy gedrink het, kan sy nie veel van Saterdagaand onthou nie. “Ek het,” gee sy dan traag toe. “Dit was Constant en sy beeldskone vriendin se skuld dat ek my so swak gedra het. Hulle teenwoordigheid het my behoorlik ontsenu.” Sy kon dit nie verdra om daardie meisie by hom te sien nie.

“So dit was nie omdat jy beenaf op Tobie is nie? Jy het al die tyd vir Constant Bothma in jou visier,” terg Sarabel laggend. Sy leun vooroor sodat net Lismari kan hoor wat sy fluister. “Moenie kyk nie, maar die einste Constant en Adéle sit by ’n tafel nie ver van ons af nie.”

’n Mens is van nature ’n agie, besef Lismari omdat sy dadelik in die rigting wil kyk waar Constant en Adéle sit. Die drang word so erg dat sy die vurk laat val, dadelik haar stoel skuif en half onder die tafel inkruip om dit op te tel. Goeie maniere vereis dat sy dit moet ignoreer sodat die kelner dit deur ’n skone kan vervang, maar haar nuuskierigheid jaag goeie maniere by die venster uit. Sy draai haar kop en kyk na die twee, wat openlik terugstaar.

Sy ruk haar kop so vinnig op dat dit teen die tafelblad klap. Sterre ontplof voor haar oë en sy onderdruk die impuls om die seerplek te vryf. Haar verleentheid is erg genoeg.

“Het jy seergekry?” wil haar vriendin besorg weet.

“Net my ego lê aan skerwe,” erken sy met ’n skewe glimlag. En my hart is finaal onherstelbaar in stukke gebreek. Die dekselse Don Juan. Net vanoggend nog het hy haar laat glo hy vind haar onweerstaanbaar. Of moet sy bes gee en aanvaar dat hy met haar gevoelens kat en muis gespeel het?

“Het jy gesien?”

Constant kyk vraend na Adéle wat Lismari steeds openlik dophou.

“Ek wonder of sy seergekry het,” veins sy kommer. Sy flous hom egter nie – hy glo dat sy haar in Lismari se verleentheid verlustig. “Dit bewys wat die gebrek aan goeie opvoeding kan meebring. Weet sy nie dat dit die kelner se plig is om die eetgerei wat val te vervang nie? Kyk, daar kom die rugbyspeler en haar broer terug. Ek wonder waarom hy netnou so luidrugtig gelag het. Seker weer een van sy flou domblondgrappe vertel.”

Constant antwoord nie, kyk net afkerig na haar. Wat kry sy daaruit om Lismari so af te kraak? Jaloesie kan dit nie wees nie. Daar is geen rede vir haar om jaloers op Lismari te wees nie.

Afgetrokke dwaal sy blik na Lismari – net betyds om te sien hoe Tobie buk en haar op haar kop soen. Sy kyk met ’n glimlag op na hom. Wat hulle gesels, kan nie gehoor word nie, nogtans wonder hy of Adéle korrek is in haar veronderstelling dat Tobie haar met sy skatkis vol grappe amuseer.

Die drang om die fris rugbyspeler met die vuis by te dam, wel pynlik in hom op. Wat sien Lismari in die man? Dit terwyl hy, nee, Marius haar liefhet en haar toewyding nodig het.

Adéle blyk nog glad nie klaar met Lismari te wees nie. “Kom ons gaan groet hulle.”

“Nee,” weier hy beslis.

“Hulle weet ons het hulle gesien en sal van ons verwag om te gaan groet. Haar ouers het ons Saterdagaand getrakteer en dit sal net goeie maniere wees om te groet.”

Halfhartig laat hy toe dat Adéle hom aan sy hand optrek. Koketterig glimlag sy op in sy streng gesig. Dis vir hom duidelik dat sy kortaf houding haar koud laat. Sy wil en sal oorstap na die tafel waar die viertal hulle koms wantrouig dophou. Hy vermoed hy en Adéle word nie juis met ’n oordaad van vriendelikheid ingewag nie en dit maak hom ongemaklik. Hy dring hom nie gewoonlik op waar hy nie welkom is nie.

“Hallo, hoe gaaf om julle te sien,” groet Adéle vroom. “Niek, ek wou nog jou ouers bedank vir die entertaining aand wat ons by hulle aan huis deurgebring het. Dra my groete aan hulle oor.”

“Sal so maak, dankie.”

Lismari kry haar broer jammer omdat hy duidelik nie weet hoe om die situasie te hanteer nie. Om die ongemaklike stilte te verbreek groet almal oor en weer en dan duur die stilte voort. Constant maak keelskoon en voeg by dat Niek ook sy bedanking by dié van Adéle moet voeg.

Lismari hou haar blik afgewend en kyk liefs nie na hom nie. Tog is sy bewus van sy blik wat op haar rus. Sy voel die hitte in haar wange opstoot en tot by haar haarwortels versprei. Met ’n sug van verligting knik sy net toe hy voorstel dat hy en Adéle moet terugkeer na hulle tafel waar die kelner wag om hulle bestelling te neem.

Adéle is egter nog glad nie klaar met haar nie. “Sies tog,” word sy stroopsoet aangespreek, “was dit baie seer toe jy netnou jou kop gestamp het? Volgende keer moet jy enigiets wat van die tafel af val vir die kelner los om op te tel. Dis hulle werk. Ek het asem opgehou dat jy tog nie moet huil nie. Trane sou jou grimering bederf het en dan sou almal die littekens op jou gesig gesien het. Met dié dat jy onder die tafel ingekruip het, was alle oë op jou gerig. Foei tog, dit moet erg wees om as jong meisie met ’n geskende gesig agter grimering weg te kruip.”

Lismari kan haar nie langer in toom hou nie. Sy het breekpunt bereik. Driftig staan sy op en voor iemand besef wat sy gaan doen, klap sy Adéle deur haar gesig. Asems word ingetrek en dan vul ’n doodse stilte die restaurant. Sy weet dat sy te ver gegaan het en sy wil wegvlug, maar Tobie sit sy arms beskermend om haar en kyk uitdagend na die aanwesiges.

Constant vat ’n snikkende Adéle se boarm ferm vas en stap met lang treë terug na hulle tafel. Sy gesig is wit van woede.

Lismari kyk hulle verslae agterna. Wat het haar besiel? vra sy haarself af. Sy kan nie glo dat sy dit gedoen het nie. Sy wil in die grond wegsink van skaamte en wil agter Adéle aangaan om verskoning vir haar gedrag te vra, maar Tobie hou haar vas.

“Nou toe, wat ’n aand,” merk Niek droog op.

’n Groter verleentheid wag op hulle besef Lismari toe die bestuurder en die hoofkelner hulle kalm versoek om die restaurant te verlaat. Hy voeg neerhalend by dat hulle nie nodig het om die rekening te vereffen nie en dat hulle asseblief nooit weer hulle voete in die restaurant moet sit nie.

Sy wil protesteer, verskoning vra, haar verontskuldig, maar Niek skud sy kop. So kwaad het sy hom nog nooit gesien nie. Hy kners op sy tande en sy oë blits. Sarabel sit haar arm om sy lyf en dwing hom kalm na buite.

Net voor hulle by die deur uitstap, kyk Lismari om, net betyds om te sien hoe Adéle triomfantelik glimlag. Sy is baie tevrede met die welslae van haar sluwe plannetjie.

Dan kyk sy na Constant en die woede wat sy ervaar, grens byna aan haat. Die gedagte skok haar, maar vasberade lig sy haar ken. Sy haat hom omdat hy haar nie teen Adéle se skerp tong beskerm het nie. Wat sy voel, is ongetwyfeld haat, oortuig sy haarself. Haat en liefde is immers soos die twee kante van ’n muntstuk.

“Dis nie al nie, die oggendkoerant het ’n sappige storie van die petalje gemaak. Wie die koerant se informant was, word nie geskryf nie, maar dit verg nie veel verbeelding om te raai wie dit was nie.”

Al weet Lismari Marius kan haar nie hoor nie, stort sy haar hart uit. “Tobie is ’n bekende rugbyspeler en hy word onskuldig bygesleep. Dit was sý vriendin wat haar ten aanskoue van al die aanwesiges soos ’n viswyf gedra het. Meer nog, selfs die ongeluk waarin Marius Maritz – ’n prokureur met ’n belowende toekoms en seun van die bekende advokaat Raymond Maritz – en sy minnares, dis nou ek, betrokke was, word bygesleep. Natuurlik met die nodige bewys dat ek vir die ongeluk verantwoordelik was. Volgens die berig verkeer die arme slagoffer van die ongeluk steeds in ’n koma terwyl ek reeds ’n ander bekende in my web vasgetrek het.”

Sy kyk moedeloos na hom. “Nêrens word gemeld dat ek ook in die ongeluk beseer is en steeds die littekens met my saamdra nie. Daardie klein detail word verswyg. O ja, en die berig word vergesel van foto’s. Een wat iemand in die restaurant met ’n selfoon geneem en anoniem aan die koerant verskaf het toe die bestuurder ons die restaurant belet het. Saam met die foto wat net voor die ongeluk geneem is toe ek en my arme vriend mekaar so onverantwoordelik wou soen.”

Sy vee die hare uit haar gesig. “Ek ken myself nie meer nie, Marius. Ek het in ’n monster verander. Voorheen sou ek tien dode gesterf het voor ek soveel wyn sou drink dat ek al my inhibisies oorboord sou gooi en in die swembad beland het. Dit ten aanskoue van Constant en die hooghartige geitjie van ’n modepop.”

Sy dink ’n rukkie na. “Toe weer uit die bloute my aanval op Adéle. Sy het miskien die klap verdien, maar ek het ’n goeie opvoeding gehad en sou so nooit as te nimmer voorheen so iets gedoen het nie. Is my siel ook vol littekens soos my gesig? Is dit waarom ek my so sleg gedra? Ag, Marius, hoekom antwoord jy nie? Ek wil so graag met iemand praat wat my nie sal oordeel nie.”

Lismari is skoon uitasem gepraat en haar bors dein op en neer. Sy het al haar bitterheid en opgekropte woede in die relaas uitgestort. Dit het haar kragte gedreineer sodat sy half duiselig van emosionele uitputting voel. Stadig word sy kalmer en kyk berouvol na die uitdrukkinglose gesig teen die kussing.

“Ekskuus dat ek jou met my ellendes kom opsaal het, Marius,” vra sy verskoning, al weet sy hy kan niks inneem wat sy sê nie. Sy sug. “Miskien is ek regtig in die bol getik, want almal het my gewaarsku dat jy niks kan hoor of verstaan nie, maar ek moet met iemand praat en jy is die enigste mens tot wie ek my kan wend. Selfs al is dit net omdat ek myself die dinge wil hoor sê wat my grief en seermaak.”

Sy staan op en gaan drink water. Terloops kyk sy na die pasiënt op die ander bed. ’n Maand gelede het sy daar gelê en het haar geliefdes moontlik met haar gesels in die hoop dat sy haar oë sal oopmaak. Dis tog snaaks dat sy nie op haar ma of pa se stemme gereageer het nie, maar dat dit Constant is wat haar gewek het. Soos in die sprokie toe dit die prins was wat Doringrosie met ’n soen na die lewe teruggebring het. Dis seker toeval dat sy juis tot haar bewussyn teruggekeer het toe hy by haar was.

Ag, toggie, moenie al weer krokodiltrane stort nie, raas sy met haarself. Constant is dit nie werd nie. Hy is ’n tweegatjakkals en sy het mos besluit dat sy hom haat. Hom en die pragtige Adéle met die giftige tong.

Weer trek sy die bankie nader en gaan sit langs Marius. Sy tel sy hand op en druk dit teen haar wang. Waarom word hy nie wakker nie? Wat is in sy kop aan die gang? Dink, of droom hy?

Sy probeer onthou hoe dit met haar was die paar dae wat sy in ’n koma was. Sy kan geen gedagtes of ander herinneringe opdiep nie. Dit was dae wat vir ewig vir haar verlore is sonder dat dit enige betekenis gehad het. Verspeelde ure waarin sy kon gelag, gedans en geleef het. Is dit hoe dit is as ’n mens dood is?

Om die morbiede gedagtes hok te slaan begin sy weer met hom gesels. Sarabel het haar aangemoedig om met hom te praat sodat sy kan leer om naby hom te wees. Dalk sal die kontak met hom haar help om te onthou.

“Marius, ek wens jy wil wakker word en my vrae beantwoord. Ek wil so graag van jou onthou, onthou dat ons lief was vir mekaar. Miskien sal dit dan makliker wees om hierdie verlange na Constant te besweer. Was ons dalk nooit regtig lief vir mekaar nie? Of is ek werklik die loskopdolla wat maklik van die een man na die ander fladder, al na gelang van omstandighede? Almal wat my ken, verseker my dat ek ’n sober, verstandige meisie is en ek glo dit, maar hoe verklaar ek dit dat ek jou in jou uur van nood kan versaak en my hart aan ’n ander man gee?”

Sy voel ’n beweging in haar hande, so gering dat sy haar kon verbeel het. Gefassineer kyk sy na die beweginglose vingers. Het sy haar verbeel?

Vinnig spring sy op, gaan roep die suster en vertel haar wat sy gevoel het. Die suster kyk na die monitors, lig in sy oë en skud dan haar kop.

“Moontlik ’n spierspasma, juffrou Henkel,” verduidelik sy. Sy kyk op haar horlosie en maak ’n aantekening. “Jy kan nog bly as jy wil. Ek sal jou betyds kom waarsku indien mevrou Maritz opdaag om haar seun te besoek.”

Lismari glimlag dankbaar. Sy het aan die suster verduidelik dat sy Marius se ma nie onnodig met haar teenwoordigheid wil ontstel nie. Sy gaan sit en tel Marius se hand weer op; sy maer, bleek hand wat geen teken van polsende lewe toon nie. Tog kan sy die flou klopping van sy pols onder haar vingers voel.

“Ek kan nie meer lank kuier nie, Marius. Ek belowe ek sal nou meer gereeld kom.”

Sy byt op haar onderlip terwyl sy angstig na tekens op sy gesig soek as bewys dat hy haar kan hoor en verstaan. Dan vervolg sy huiwerig: “Sal jy omgee as ek jou vertel van die ontydige liefde wat in my hart kom nesskop het? Weet net dis nie omdat jy in ’n koma is dat ek my oopgestel het vir Constant se toenadering nie. Daar het jy dit. Dis my ontboeseming. Ek is so vreeslik lief vir hom. Ek kan dit nie help nie … ek het nie daarvoor gevra nie.”

Sy sluk die ongevraagde trane terug. “Aanvanklik was hy net die reddingsboei wat my uit die stormsee na veiligheid gebring het. Nadat ek my bewussyn herwin het, was hy my anker, die stewige rots waarteen ek beskutting gevind het. Ek het hard probeer om hom weg te stoot, veral nadat ek verneem het dat ek en jy veronderstel is om verliefdes te wees.

“Elke keer as hy naby my gekom het, my aangeraak het of as ek selfs net aan hom gedink het, het my liggaam met ’n hunkerende passie gereageer. Dit kon slegs bevredig word wanneer hy my vasgehou het. My verstand het my oortuig dat die gevoel sal verbygaan, maar dit het nie. Inteendeel – dit het verinnig tot ware liefde.”

Lismari vat sy hand in albei hare. “Marius, Constant is my krag om elke dag op te staan en voort te gaan met my lewe as ’n vrou met littekens op haar gesig en siel. Hy is my lewensaar, my vreugde, my geloof in alles wat mooi en goed is. Snags is hy in my drome, en as ek wakker word, is hy my eerste gedagte. Ek weet nie hoe ek sonder hom kan voortgaan nie.”

Met die agterkant van haar hand vee sy die trane op haar wange af. “Tog is daar tye dat ek hom haat. Hy misbruik sy mag oor my om my tot hartstog aan te spoor, net om daarna terug te trek en sy rug na my te keer. Hy oortuig my dat hy oor my sal waak, maar as Adéle my beledig, beskerm hy my nie. Hy staan stom terwyl sy my kwets en afkraak en probeer haar nie keer nie. Dan haat ek hom.”

Sy probeer opnuut die trane wegsluk. “Agterna begryp ek dat ek hom nie werklik haat nie, net sy optrede. Hoe kan ’n mens iemand liefhê en terselfdertyd haat? Die konflik is besig om my uit te mergel. Dit verwoes my selfvertroue. Ag, Marius …”

“Juffrou Henkel, mevrou Maritz en juffrou Meiring het pas opgedaag. Hulle wag in my kantoor. Ek wou jou kans gee om weg te kom sonder dat hulle jou sien.”

Lismari staan vinnig op. ’n Duiseligheid wil haar oorval en die suster help haar staande bly tot sy beter voel. Daarna stap sy haastig weg. Adéle is die laaste mens wat sy wil sien.

In die siekekamer kom Constant orent waar hy half verskuil agter ’n masjien met ’n bekleedsel oor gehurk het. Dit was sy aanvanklike plan om te wag tot Lismari vertrek en dan by Marius te sit en gesels. Hy het nie verwag dat sy haar hart teenoor sy neef sou uitpraat en so lank sou bly nie.

Toe sy eers hardop begin praat het, kon hy nie sy teenwoordigheid bekend maak nie. Dit sou haar ontstel het om te weet hy het onopsetlik haar gesprek afgeluister. Noudat sy weg is, wil hy uitstap, maar hy sal nie kan weggaan sonder dat sy tante en Adéle hom gewaar nie.

Hy sal hulle groet, verskoning maak en dan uitstap. Ná Lismari se openlike gesprek met Marius het hy baie om oor na te dink.

“Goeiemôre, Lismari, jy is net die regte mens vir die nuwe projek.”

Lismari glimlag verlig. Alles is nog dieselfde. Geen ophef word gemaak omdat sy vandag weer vir werk aanmeld nadat sy meer as ’n maand gelede byna haar lewe in die gru-ongeluk verloor het nie. ’n Duur ruiker vergesel van ’n gedrukte kaartjie met die personeel se handtekeninge daarop en hier en daar ’n persoonlike boodskappie by, was die enigste bewys dat die Cock and Crow-agentskap bewus was van wat met haar gebeur het. Diegene met wie sy vriendskappe gesluit het, het haar besoek, maar nadat sy uit die hospitaal ontslaan is, het hulle belangstelling opgedroog.

Anton Ackerman, die grootbaas van die Gauteng-tak is in ieder geval so verstrooid dat sy wonder of hy ooit onthou dat sy lank nie op kantoor was nie. Was dit nie vir Bianca, sy persoonlike assistent en boonop sy vrou nie, sou hy heel moontlik sommige dae vergeet het om sy hare te kam of om te skeer. Hy beskik oor ’n briljante brein en sy onuitputlike bron van nuwe idees droog nooit op nie. Daarby is hy dierbaar en altyd vriendelik. Sy foute word hom dus maklik vergewe en die personeel lewer graag hulle beste.

“Maak jou tuis,” nooi hy sonder om op te kyk. Hy merk nie op dat sy reeds reg voor hom gaan sit het nie. “Ons het die kontrak gekry van ’n nuwe firma wat eersdaags sy deure vir die eerste keer in ’n nuwe gebou oopmaak. Waar is die lêer nou weer?”

Hy verskuif papiere heen en weer op sy lessenaar op soek na die regte dokument. “Ag, ek sal dat Bianca dit vir jou vat nadat ek dit gekry het. Die man soek nuwe briefhoofde, ’n logo, die works. Jy weet mos wat dit alles behels.”

Hy kyk oor sy bril wat tot op sy neus se punt afgesak het en lyk amper verbaas om haar daar te sien. “Hoe gaan dit, Lismari? Ons was nogal bekommerd oor jou. Gewonder oor jou gesig en … um … algemene voorkoms. Jy lyk oukei.”

Hy krap weer op die lessenaar rond. “A, hier is die kontrak. Die man het ’n afspraak gemaak vir … kyk self. Dit moet hier iewers geskryf staan. Werk mooi met hom. Dit lyk asof hy weet wat hy wil hê. As hy tevrede is, sal hy meermale van die firma se dienste gebruik maak.”

Hy stoot die dokument in haar rigting, soek na die werkstuk waarmee hy besig was en vergeet van haar bestaan.

Lismari was op die punt om op te staan en uit te stap, maar verstyf toe sy na die naam op die kontrak kyk. Ontsteld trek sy haar asem in. Constant Bothma. Sy knyp haar oë toe en kyk weer om seker te maak dat sy haar nie misgis het nie.

“Anton, ek is jammer. Ek sien nie kans om saam met hierdie man te werk nie.”

Verbaas omdat sy steeds daar sit, laat sak hy sy pen en kyk op. “Wat? Het jy iets gesê? Het ek vergeet om vir jou die opdrag te gee?”

Sy skud haar kop. “Ek sien nie hiervoor kans nie.”

Hy stoot sy bril met sy middelvinger tot op sy neus se brug en kyk reguit na haar. “Die man – Bothma, nè? – wil die beste hê en jy is die beste. Voel jy nie lekker nie? Wil jy liewer huis toe gaan?” Sy eerlike besorgdheid laat haar skaam kry.

“Kan Belinda Crous nie hierdie opdrag hanteer nie? Sy is uitstekend en sal jou nie teleurstel nie.”

“As dit is hoe jy voel, stuur haar dat ek met haar kan praat.”

“Sy is nog nie terug van haar verlof nie.”

Radeloos stoot hy sy vingers deur sy hare. “Dan weet ek wragtig nie. Ek het klaar die kontrak geteken en nie een van die ander is gereed om so ’n yslike taak aan te pak nie. Het nog nie genoeg ervaring nie, jy weet self. Dis waarom Belinda hierheen oorgeplaas is. As jy iemand kan voorstel …”

Lismari staan verslae op. Sy weet wanneer sy verloor het. “Toemaar, ek sal my beste lewer, Anton.”

“Soos jy altyd doen. Ek maak staat op jou.”

In die voorste kantoor kyk Bianca op haar horlosie. “Julle was lank besig. Is Anton weer erg deur die wind vanoggend? Probleme?”

“Nee wat, nie meer as gewoonlik nie en die probleem lê by my.”

Voor sy terugstap na haar afskorting in die groot, helderverligte ruimte wat sy met die res van die personeel deel, gaan sy na die kleedkamer en staar intens na haar beeld in die spieël. Heeltemal onnodig wend sy vars lipstiffie aan en laat gly die kam deur haar hare wat blink en glad in die spieël lyk. Sy het nogal gedink sy lyk vandag goed in die nousluitende donkerblou rok met die wit bolero oor haar skouers. Nou is sy jammer sy het nie eerder ’n formeler pakkie aangetrek nie.

’n Warm kolletjie opwinding begin op haar maag brand. Binnekort gaan Constant vir sy afspraak opdaag. Sal hy haar voorstelle gepas en opwindend vind, of is hy een van dié wat moeilik is om tevrede te stel? Sê nou hy weier om saam met haar te werk? Sy sal dit haat om Anton se vertroue in haar nie waardig te wees nie.

Sy skuif agter haar rekenaar in en begin solank die nodige programme oproep. Aandagtig bestudeer sy die opdragvorm wat Constant ingevul het, maar besef dan dat hy baie vertroue in die maatskappy moet hê. Hy laat die meeste keuses in hulle hande en stip net aan wat sy voorkeurkleure vir die letters moet wees.

Sy sal solank met idees rondspeel om ruweg vir hom ’n voorlegging te doen.

“Constant Bothma Argitekte,” tik sy die firma se naam en begin om dit in verskillende lettertipes te herhaal.

Waarvan sal hy hou? Meer modern met skoon, abstrakte lyne, Goties, of eerder kurwes en krulletjies? Dan onthou sy hoe die meubels lyk wat haar pa besig is om te maak. Hy het CB met gekrulde blaartjies weerskante op die stoele laat uitkerf. Constant moes daarvan gehou het, anders sou hy haar pa versoek het om die embleem te wysig.

Dit voer haar terug na die dag langs die rivier. Sy onthou die aanraking van sy hande op haar lyf en die passie wat dit in haar laat opvlam het. Sy onthou sy lippe wat naby haar mond gehuiwer het en haar afwagting dat hy haar moet soen.

Wat sou gebeur het indien hy sy kop ’n aks laat sak het en hulle monde aan mekaar sou geraak het? Rou emosie skiet deur haar sodat sy na haar asem snak en haar oë toeknyp.

Met mening pluk sy haar gedagtes bymekaar. Hy gaan haar in sy professionele hoedanigheid kom spreek en as kliënt moet sy hom op ’n diskrete afstand hou. Hoe sal hy vandag lyk? Sy fors figuur sal waarskynlik geklee wees in ’n deftige pak klere en sy hare sal netjies gekam wees. In sy aantreklike gesig sal dit slegs sy blou oë wees wat sy gevoelens sal weerspieël. Dalk afsydig kil? Of vriendelik belangstellend? Miskien warm van meelewing.

Sy ken elke uitdrukking, want sy onthou elke nuanse van sy veranderende luim aan die manier waarop hy na haar kyk. Ander mense sal sy oë slegs as blou beskryf, maar sy het van koue woede tot stormagtige hartstog in hulle dieptes gelees. Sy lippe kan die taal van sy verstand praat, maar sy oë verklap die geheime van sy hart.

Later die middag klink Bianca se stem in haar kantoor op. “Lismari, meneer Bothma vertel my dat julle mekaar al ontmoet het.” Sy kyk van die skerm af op na Bianca en dan in die reguit blik van die blou oë waaraan sy heeldag al gedink het.

Al ontmoet het, eggo Bianca Ackerman se woorde deur haar kop. Is dit wat Constant die emosionele verbintenis tussen hulle noem? Hoe kan hy so wreed wees? wil sy hom verwyt, maar voor Bianca bedwing sy haar, staan op en glimlag afsydig terwyl sy die hand skud wat na haar uitgesteek word.

Moedswillig hou hy haar hand vas en teësinnig voel sy hoe die bloed warm na haar wange stoot. Wat is die boodskap wat hy na haar sein? Sy is sowaar vandag net so dig soos Niek en kan nie besluit of die optrek van sy wenkbrou terg of spot is nie.

“Dan laat ek jou in Lismari se bekwame hande, meneer Bothma.”

“Bekwaam is hulle beslis, mevrou Ackerman,” beaam hy oënskynlik met oortuiging. “Waar begin ons, Doringrosie?”

Nou brand haar wange van ergernis en sy wens haar oë kan bliksemstrale uitskiet. Sy sou hom op die plek wou verskroei het.

“As ons gaan saamwerk, moet dit professioneel wees, Constant. Ek sal verkies dat jy jou soos ’n sakeman sal gedra en wat voorheen tussen ons gebeur het, nie ophaal terwyl ons saamwerk nie.”

“Nes jy verkies, Lismari, maar dit sal moeilik wees. Baie moeilik.”

Hy neem ongenooi op die hoek van haar lessenaar plaas en leun vorentoe om ouder gewoonte diep in haar oë te kyk. “Noudat jy gesond is, is jy pragtig, maar ek mis my klein Lismari met haar bewende lippe en sielvolle groen oë. Is sy nou vir altyd verlore, of speel sy wegkruipertjie met my?”

Lismari stoot haar stoel so vinnig agteruit dat die wieletjies oor die gladde vloer rol.

“Nog een so ’n aanmerking en ek onttrek my aan die opdrag. Selfs al skop Anton my onder my jis uit die firma uit, gaan ek my nie langer deur jou laat intimideer nie. Nie ná wat jy en jou vriendin aan ons in die restaurant gedoen het nie.”

Sy kan sien dat hy hom ook vererg het.

Hy staan op en rys bo haar uit, sy lippe op mekaar gepers. Sy stem is sag toe hy praat.

“Jy het blykbaar nog nie gehoor dat ek aan die restaurantbestuurder verduidelik het dat die hele voorval ’n misverstand was nie. Het Niek jou nie vertel dat die bestuurder hom gebel en om verskoning gevra het nie? Hy het ook aangebied dat julle ’n gratis ete enige tyd van julle keuse by die restaurant kan geniet. Nie geweet nie? Ek het so gedink. So koel af en laat ons voortgaan met die voorlegging.”

Dekselse Niek, skel sy haar broer in haar gedagtes uit. Hy kon haar ten minste gebel en vertel het. Nou voel sy soos ’n volslae gek omdat sy so gou op haar perdjie geklim het. As verweer maak sy haar rug styf, skuif terug tot voor die rekenaar en begin om Constant te wys wat alles gedoen kan word.

Hy het die ander stoel tot langs hare getrek. Sy weet nie of hy dit moedswillig doen nie, maar hy leun dikwels oor haar skouer om na die skerm te kyk. Soms is sy gesig so naby hare dat sy asem haar wang streel. Dan weer vee hy haar hare agter haar oor in asof sy moet glo dat dit sy uitsig belemmer. Sy vingers masseer haar kopvel baie effens tot elektriese skokke deur haar hele lyf skiet.

Haar konsentrasie word deur sy aanraking onderbreek. Sy verloor die draad van wat sy besig was om te verduidelik en hakkel verward. Hy weer is tevrede met alles wat sy voorstel, hoewel sy tog wonder of hy ’n enkele woord inneem van wat sy sê of haar voorstelle uitvoerbaar vind.

Sy draai haar kop om hom reguit aan te spreek, maar haar mond gaan oop sonder dat ’n enkele geluid oor haar lippe kom. Daar is nie genoeg ruimte tussen hulle gesigte om normaal asem te haal nie.

Sy is skielik kortasem. Haar blik word vasgevang deur syne en sy sien rooi ligte flits. Hulle verkeer op verbode terrein. Enige oomblik gaan hy aan haar raak en gaan sy soos was in sy hande smelt.

“Verskoon my.” Sy staan vinnig op en tree weg van hom. Hy beskou haar met ’n enigmatiese glimlag, sy arms gevou. “Ek gaan vir ons tee bestel,” soek sy desperaat na ontvlugting.

“Moenie,” keer hy haar. “Ek dink jy moet saam met my ry na die nuwe kantore sodat jy self kan sien wat ek beoog.”

Sy wil protesteer, maar hy gee haar nie kans nie. “Kry jou handsak, dan ry ons.”

As dit die enigste manier is om te ontsnap aan die onrusbarend noue kontak tussen hulle, sal sy so maak. Sy tik ’n memo en laat dit as ’n skermbeskermer in stadige aksie heen en weer en op en af oor die skerm sweef. Indien iemand haar soek, sal hy of sy dit raaksien.

Terwyl hulle uitstap, is sy bewus van die blikke wat hulle dophou. Fluisteringe volg hulle soos die geritsel van die wind tussen dooie blare. Constant Bothma is die soort man wat aandag trek sonder dat hy links of regs kyk. Sy blote teenwoordigheid laat mense op- of omkyk omdat hulle sy aantrekkingskrag kan aanvoel.

Dis die eerste keer dat sy saam met hom in sy motor ry en sy luister belangstellend na die mengsel van Afrikaanse liedjies op die MP3-speler.

Sy vra hom daarna uit en hy verduidelik dat hy nie na rustige musiek wil luister terwyl hy bestuur nie. Die saamsingliedjies hou hom op en wakker en stimuleer sy goeie stemming. Op dié manier vererg hy hom nie alte veel vir sy medebestuurders nie.

Hy tik ritmies met sy vingers op die stuurwiel en begin een van die Campbells se opgeruimde liefdesliedjies saamsing. Laggend sluit sy by hom aan en daarmee word die spanning tussen hulle verdryf.

“Jy is vir my ’n enigma, Constant Bothma,” terg sy hom speels.

“Baie dankie. Onthou, humor oorbrug baie probleme.”

Die gebou is voltooi en ’n landskapargitek is besig om die tuine uit te lê. Die interessante ultramoderne gebou val in Lismari se smaak en sy huiwer nie om haar lof uit te spreek nie.

Entoesiasties wys Constant haar rond en verduidelik waarvoor elke kantoor of oop ruimte gebruik gaan word. In die raadsaal se deur bly sy staan en kyk na die lang vertrek. Voor haar geestesoog sien sy die tafel, stoele en ander meubels wat haar pa besig is om te maak en sy kan nie wag om die eindresultaat te sien nie.

“Dis fantasties!” verklaar sy geesdriftig. “Ek sal graag wil sien wanneer die meubels hier is en die gordyne gehang is.”

“Natuurlik. Jy en jou ouers se name is van die eerstes op die lys uitnodigings na die openingsgeselligheid. Ek het persoonlik toegesien dat Adéle dit neerskryf. Sy sal as gasvrou optree. Dan kan jy sommer my ouers ook ontmoet. Hulle het al soveel van jou gehoor …”

Hy bly stil asof hy te veel gesê het, maar sy weet dat hy na die ongeluk verwys. Wat glo hulle? Natuurlik sal hulle hulle by Marius se ouers skaar en haar veroordeel. Hoekom het die sonlig skielik verdof asof ’n wolk voor die son ingeskuif het?

’n Rilling skud haar en hoendervleis slaan op haar arms uit. Die vrymoedigheid tussen hulle het verdamp sodat hulle soos vreemdelinge voor mekaar staan. Die ongeluk sal altyd soos ’n diep kloof tussen hulle wees.

Constant vryf berouvol oor haar kaal boarms. Hy sien die ongelukkigheid op haar mooi gesig en lees haar gedagtes in haar helder blik.

Hy is ’n verdomde idioot, baklei hy met homself. Kon hy nie ’n wag voor sy lippe geplaas het nie?

Met moeite onderdruk hy die impuls om haar in die kring van sy arms in te trek. Hy wil haar graag teen sy bors vasdruk en haar so vertroos. Sy hart loop oor van liefde vir haar. Om haar so weerloos te sien draai ’n swaard in sy gemoed. Veral nadat hy gehoor het hoe sy aan Marius bely dat sy hom wat Constant is, liefhet.

Geluidloos kreun hy. Hy en sy ouers is so baie aan Marius en sy ouers verskuldig. Hulle seun se ongeluk het hulle diep geraak. As Marius herstel en Lismari nodig het, durf hy nie ter wille van homself en hierdie mensie voor hom selfsugtig optree nie. Hy durf Marius nie van sy enigste stukkie geluk en hoop vir die toekoms beroof nie. Hy sal nooit aan Lismari kan vertel hoe innig hy haar bemin nie.

“Cock and Crow-agentskap, goeiemiddag. Lismari Henkel wat praat. Kan ek help?”

Sy rammel die sinnetjie werktuiglik af, haar aandag by dit wat sy besig is om op die rekenaar te skep. Sy het Constant nog nie weer gesien sedert hy haar die nuwe gebou gaan wys het nie en is haastig om die voorbeelde wat hy verlang voor sy volgende afspraak klaar te maak. ’n Afspraak waarna sy glad nie uitsien nie. Veral nie nadat hy ongeërg vertel het dat Adéle hom met die openingsgeselligheid as gasvrou sal bystaan nie. Dis die een geleentheid wat sy derhalwe sonder om te blik of te bloos sal misloop. Hy behoort teen hierdie tyd te weet hoe sy en die vroumens oor mekaar voel.

“Goeiemiddag, juffrou Henkel, ek is Elise Maritz, Marius se ma. Kan jy praat?”

Sy laat val byna die gehoorstuk wat sy tussen haar skouer en oor vasknyp. Haar nekhare staan orent en dadelik is sy op haar hoede.

“Natuurlik, mevrou Maritz. Dalk moet jy eerder regstreeks met meneer Ackerman onderhandel indien dit oor besigheid gaan.”

“Kom nou, juffrou, jy weet goed waarom ek met jou wil gesels.”

Die vrou se aanvallende stemtoon is meer as genoeg rede om die telefoon dood te druk, maar ongelukkig het sy ’n ruim skoot goeie maniere in pag en sy kners dus net ergerlik op haar tande.

“Ek neem aan mevrou wil oor Marius praat. Jy het agtergekom dat ek hom gereeld besoek sedert ek herstel het en wil kapsie daarteen maak.”

“Inteendeel, ek wil jou vra of jy gou hospitaal toe kan kom. Marius het pas sy bewussyn herwin en sy oë oopgemaak.”

“Wonderlik!” jubel sy voor die implikasie van die gebeurtenis tot haar deurdring. “Het hy julle herken? Wat kan hy van die ongeluk onthou? Wat sê die dokter? Sal hy die gebruik van sy ledemate terugkry? Ekskuus, vergewe my, dis nie so belangrik nie. Solank sy brein net helder is. Mevrou, ek is so bly vir julle onthalwe.”

“Marius het net sy oë oopgemaak, maar hy kan nog nie praat nie.”

“Sal hy kan? Daar is nie breinskade nie, nè?”

Die vrou swyg so lank dat Lismari glo sy het afgelui. Tog kan sy haar hoor asemhaal. Gevul met meegevoel besef sy dat Marius se ma sukkel om haar gevoelens in toom te kry.

’n Groot jammerte vir Elise Maritz wel in haar op. Skielik lyk die kere dat die vrou haar toegesnou en afgejak het, onbelangrik. Marius se arme ma het in diep emosionele wanhoop verkeer, soos haar ouers gevoel het toe sy in ’n koma was. Vrees dat haar seun nie sal leef nie het waarskynlik haar oordeel beïnvloed en veroorsaak dat sy haar woede op iemand moes uithaal. Dat sy die slagoffer van die ouer vrou se venyn was, lyk nou verstaanbaar.

“Mevrou, ek kom dadelik.”

Voor die ouer vrou kan antwoord, druk sy die telefoon dood en stap haastig na Bianca se kantoor. Dit sal nie help om met Anton te praat nie, hy sal nie weet na wie sy verwys nie.

Soos sy verwag het, is Bianca simpatiek en willig sy in dat Lismari dadelik hospitaal toe kan ry. Sy sal sodra sy terugkom die taak voltooi waarmee sy besig was. Niks is so belangrik soos Marius se welstand nie.

In die hospitaalgang buite die waakeenheid tref sy Constant en Adéle aan. Elise en Raymond Maritz is langs hulle seun se bed en aangesien nie meer as twee mense op ’n keer by hom toegelaat word nie, moet hulle hulle beurt afwag.

Hulle groet soos vreemdelinge. Constant wil haar met sy arm om haar skouers nader trek, maar haar stug houding laat hom van plan verander. Hy stap in om sy tante en oom te verwittig dat sy opgedaag het en sy bly saam met Adéle staan.

Adéle hou haar spottend dop. Lismari bal haar vuiste agter haar rug, maar kyk nie weg nie. Wie dink Adéle is sy altemit?

“Jy is seker nie alte bly om te hoor dat die arme Marius sy bewussyn herwin het nie,” merk Adéle byna verveeld op. “Nou sal jy jou verpligtinge teenoor hom moet nakom en hom gereeld besoek. Dis jou skuld dat hy weke lank soos ’n koolkop bewusteloos gelê het.”

Sy skud haar swart kop kamtig meewarig. “Constant is natuurlik baie bly, want dit sal jou minder tyd gee om agter hóm aan te loop. Dit het hom aanvanklik geamuseer, maar nou irriteer dit hom grensloos. Veral met dié dat hy te ordentlik is om jou reguit daaroor aan te spreek.”

Hoe lekker sal dit nie wees om die mooie Adéle nog eens ’n vuurwarm oorveeg of twee te gee nie? Die swartkop moes haar gedagtes aangevoel het, want sy retireer tot teen die muur. Lismari hou haar in en glimlag stroperig. “Is dit so? Nou ja, dan sal ek die stalking voortaan aan jou oorlaat.”

Adéle word rooi van verontwaardiging. “Asof ek so laag sal daal. Ek het nog nooit agter ’n man aangeloop nie.”

“Werklik? Dis nie die indruk wat ek gekry het nie.”

Hoeveel Constant van hulle gesprek gehoor het, weet Lismari nie, maar hy moes iets aan hulle houding opgemerk het.

“Lismari,” spreek hy haar streng aan en sy sien hoe Adéle haar verlekker in sy stemtoon. “Stap maar in. Oom Raymond het toestemming gekry om teenwoordig te wees.” Skielik verteder sy stem. “Lismari, jy moenie te veel verwag nie, hoor?”

Sy het Raymond Maritz nog nie ontmoet nie, maar herken hom aan tydskrif- en koerantfoto’s van hom wat sy onder oë gehad het. Hulle verspil nie tyd met bekendstellings nie en hy knik net in haar rigting. Elise wink haar nader. Sy staan naby haar seun en hou hom angstig dop, sy hand in hare.

Selfbewus steek sy langs die ouer vrou vas en kyk na Marius. Noudat die buise uit sy neus en mond verwyder is, kan sy vir die eerste keer sien dat hy ’n aanvallige man is. Sy eien van Constant se gelaatstrekke in hom, maar hy is en sal nooit so dinamies of dodelik aantreklik soos sy ouer neef kan wees nie.

Teleurstelling wurg haar. Daar is geen herkenning nie en hy bly vir haar steeds ’n vreemdeling. Hoewel sy die afgelope tyd gereeld langs sy bed gesit en met hom gesels het, haar intiemste geheime met hom gedeel het, is hy nou verder van haar verwyder as toe hy in ’n koma was.

“Hallo, Marius,” praat sy hees met hom. Sy wens die Maritz-egpaar wil haar alleen by hom los. Wat kan sy vir hom sê terwyl hulle haar hoopvol dophou, asof sy ’n towerspreuk het waarmee sy hulle seun kan genees? “Hoe voel jy, Marius?”

Hy probeer praat, maar dis asof die woorde in sy keel vassteek. Sy onthou hoe dors sy was toe sy bygekom het. Constant het haar gehelp om water te drink.

Die gedagte aan Constant wil haar sommer laat huil. Hoekom moes sy so lief vir hom geword het? Hy wat haar agter haar rug ’n pateet genoem het. Wat vir Adéle vertel het dat sy agter hom aanloop.

“Is jy dors?” pluk sy haar gedagtes bymekaar. Skaars merkbaar knik hy en sy wend haar tot sy ma. “Mag hy water drink?”

Elise haal haar skouers hulpeloos op.

“Probeer en kyk of hy kan,” stel Lismari voor.

Sy tree terug en laat sy ma en pa toe om hom effens op te lig en die glas teen sy droë lippe te hou. Water loop teen sy ken af, maar dit lyk tog asof hy daarvan gesluk kry. Sy oë val moeg toe, maar net toe sy wil uitstap, gaan hulle weer oop. Hy kyk rond asof hy na iemand soek.

“Lin?” kraak sy stem skor tussen sy droë lippe deur. “Lin?”

“Hier is ek, Marius.”

Sy buk oor hom, maar hy kyk langs haar verby en herhaal die woord. Raymond Maritz raak aan haar skouer.

“Hoekom noem hy jou Lin? Jou naam is mos Lismari, nie waar nie?”

“Dalk sukkel hy om haar naam uit te spreek,” soek Elise hoopvol na ’n verduideliking asof sy nie teenwoordig is nie. “Dalk bedoel hy Lis.” Sy buk langs Lismari. “Hier is Lismari, Marius. Is dit na haar dat jy soek?”

Sy bruin oë gly oor Lismari, maar sy kan nie sien of hy haar herken nie. Dan sak sy ooglede toe en hy sug.

“Dis genoeg vir vandag,” besluit die suster. “Dokter het gesê die pasiënt mag nie vermoei word nie. Meneer, mevrou, julle mag nog by hom sit, maar julle moenie te veel met hom gesels nie. Juffrou Henkel, dis beter as jy nou loop.”

Lismari knik dankbaar. Sy groet die twee ouer mense wat net hulle koppe knik. Goed, sy weet wat hulle van haar dink, maar hulle kan darem die ordentlikheid hê om vriendelik te wees. Sy het alles net so gelos en haar hierheen gehaas. En wat kry sy vir haar moeite? Stank vir dank.

Haar bui is glad nie goed toe sy uit die siekekamer kom nie. Sy wil Constant systap, maar hy laat haar nie so maklik gaan nie.

“Ons moet gesels, Lismari.”

“Kom praat met my by Cock and Crow.” Alleen, wil sy katterig byvoeg, maar bedink haar en pers haar lippe verbete op mekaar.

“Dis persoonlik. Asseblief, Lismari, ons moet praat. Dis werklik belangrik.”

Sy steek vas, vou haar arms en kyk hom vierkant in die oë. “Goed, praat.”

Moedeloos haal hy sy skouers op. “Nie hier nie.” Omdat sy soos ’n steeks donkie afsydig doodstil bly staan, vererg hy hom. “Dis in jou eie belang dat ons moet gesels. Dit gaan oor die ongeluk. Ek dink daar het nuwe feite aan die lig gekom. Ek sien jou vanaand by jou woonstel.”

“Ek het ’n afspraak.”

“Dan kanselleer jy dit.” Dit lyk asof hy nog iets wil byvoeg, maar hy kyk terloops na Adéle wat hom fronsend dophou. “Jy sorg dat jy tuis is.”

Sy wil hom toesnou dat sy haar nie deur hom laat voorsê nie, maar Adéle staan nader, sit haar hand op sy arm en glimlag vir hom. Moedswillig fluister sy in sy oor sodat Lismari nie kan hoor wat sy sê wat so privaat is nie. Die laaste wat sy hoor, is Adéle wat guitig lag terwyl sy driftig wegstap.

Haar bloed kook. Hoe durf hy haar beveel om tuis te bly omdat hy haar wil besoek? Sy is sommer lus en vat die pad iewers heen sodat hy voor dooimansdeur te staan kom.

Tog weet sy sy sal dit nie doen nie. Sy is nie bloot nuuskierig om te hoor wat hy dringend met haar wil bespreek nie, haar lyf tintel van afwagting. Constant gaan vir haar kom kuier en sy sal sorg dat sy op haar beste lyk. Nie vir hom nie, bluf sy haarself. Net sodat sy nie te veel by die dekselse modepopmerrie sal afsteek nie.

Terug agter haar rekenaar het sy skaars die werk opgeroep waarmee sy besig was of Bianca sluit by haar aan. Lismari onderdruk ’n sug. Vandag gaan sy nie veel gedoen kry nie. Nie dat sy buitendien op die werkstuk gekonsentreer sou kry nie. Haar gedagtes bly by Marius, sy ouers, die katterige Adéle en Constant. Veral Constant.

“Hoe gaan dit met jou vriend in die hospitaal?”

“Hy het bygekom uit die koma, maar is nog baie swak. Hy kan nog nie eintlik praat nie. Die dokter weet dat hy die gebruik van sy onderlyf en bene verloor het, maar hoe erg die skade andersins is, kan hulle nog nie sê nie. Hy het byvoorbeeld na iemand met die naam Lin gevra. Ons neem aan hy is deurmekaar met die Lis van my naam. Ten minste het sy ouers nou hoop dat hy die ongeluk gaan oorleef.”

“Sies tog, dis darem tragies. Ek het tydens my besoeke by jou in die hospitaal gesien hoe ontsteld jou ouers was. Jy was gelukkig om so lig daarvan af te gekom het. As ’n mens na die foto van die wrak kyk, moet ’n mens glo dat dit ’n wonderwerk is dat julle nie op slag dood is nie.”

Sy swyg en Lismari onderdruk die impuls om sarkasties te vra wat Bianca laat dink dat sy gelukkig was. Die littekens op haar gesig sal lank neem om heeltemal te verdwyn, indien ooit. “Dit is so,” beaam sy nogtans omdat sy nie selfbejammerend wil klink nie.

“Terloops, noudat jy die naam Lin genoem het, val dit my by dat Belinda Crous vroeër gebel het om te hoor hoe dit met jou gaan. Sy wag vir ’n kansellasie van ’n vlug, dan kom sy huis toe. Omdat die werk opgehoop het met haar op verlof en met jou in die hospitaal, wil sy inspring sodra sy uitgepak en gerus het. Goeie nuus, nè?”

“Jy vertel my. Ek het haar nogal beny dat sy, nadat sy hierheen oorgeplaas is, die geleentheid gekry het om al haar opgehoopte verlof op een slag te neem. Sy het my vertel dat sy die verlof gaan gebruik om oor haar toekoms te besin. Blykbaar wil die man in haar lewe ernstig raak. Sy wou eers goed daaroor nadink voor sy hom die jawoord gee.”

Sy dink ’n rukkie na. “Miskien sal my ongeluk haar motiveer om te besef dat die toekoms onvoorspelbaar is. As ’n mens ware liefde vind, moet jy dit nie deur jou vingers laat glip nie.”

“Ja, dis waar. Ampertjies het jy en jou vriend omgekom sonder vaste planne vir die toekoms. Of was julle nie ernstig nie? Jy het dit nooit laat klink asof jy in ’n ernstige verhouding betrokke was nie. Nie dat ek my neus in jou sake wil steek nie.”

Lismari byt op haar onderlip en haal haar skouers op. “Wie weet?”

“Ja, nè? Veral met dié dat jou vriend voortaan aan ’n rolstoel gekluister sal wees. Maar wag, ek hou jou uit die werk.”

Bianca stap flink weg en Lismari staar mismoedig na die woorde op die skerm. Bianca het bevestig wat sy vermoed het – almal twyfel of sy haar verpligting teenoor Marius sal nakom. Hulle dink sy is so oppervlakkig dat sy hom gaan versaak omdat hy voortaan ’n parapleeg sal wees. Sy sal hulle verkeerd bewys, selfs al moet sy haar liefde vir Constant ’n vroeë dood laat sterf.

Deur die vensters van haar woonstel kan Lismari nie die son in die weste sien wegsak nie. Om die woonstelblok is ander hoë geboue wat haar noodsaak om die ligte aan te skakel kort nadat sy tuisgekom het. Sy het daaraan gewoond geraak, maar die twee weke by haar ouers op die kleinhoewe het haar laat besef hoeveel sy dit mis om die son te sien opkom of ondergaan.

As sy dit kon bekostig, sou sy in ’n huis soos dié van Constant wou bly. Dis deel van die stad, maar nie ingehok of vasgedruk nie. Daar kan sy asemhaal.

Ergerlik pluk sy die kam wat in haar hare vashaak. Hoekom moet elke gedagte van haar om Constant draai? Hoekom kan sy nie aanvaar dat hy haar lewe soos ’n verskietende ster binnegekom het nie? Kortstondig het sy nabyheid haar betower, maar dit sal alte gou verflou en verdwyn. Mettertyd sal sy heeltemal van sy bestaan vergeet.

Die voordeurklokkie lui en sy gooi die kam neer. Deksels, sy wou nog ná die stort grimering aangewend het en ander klere as die oorgroot T-hemp en kortbroek aangetrek het. Dalk is dit nie hy nie, hoop sy toe sy sommer kaalvoet voordeur toe stap om oop te maak.

Dis inderdaad hy, sien sy ná een blik deur die loergaatjie.

Constant kyk verras na die ongekunstelde kaalvoet-Lismari met die rosige gloed op haar wange en die klam hare as bewys dat sy pas gebad of onder die stort uitgekom het.

Die drang om haar in sy arms te neem en soos ’n kosbare kleinood teen hom vas te druk, laat sy hart vinniger klop en die bloed deur sy are bruis. Die skoon geur van toiletseep en sjampoe omgewe haar met die bedwelmende aroma van eksotiese blomme. Sy mond word droog en sy hande lig vanself en vou om haar gesig.

“H’m, jy lyk goed genoeg om op te eet,” korswel hy skor om sy emosies met humor te verbloem. “Is ek ontydig?”

Sy haal haar skouers ongeërg op. “Kom gerus in. Jy is nou hier.”

Sy staan hulpeloos vasgevang in sy nabyheid, onmagtig om agteruit te tree. Die gloed in sy oë hou hare in syne geanker. Sy hande is koel om die hitte van haar gesig.

Hoewel hulle lywe nie aan mekaar raak nie, voel sy die vibrasie van sy energie aan en dit laat die hare op haar arms en bene orent staan. Sy is soos ’n mot wat na ’n lig gelok word en roekeloos daaromheen rondomtalie. Die aantrekkingskrag van die lig is sterker as die vrees vir die hartseer wat noodwendig en onafwendbaar gaan volg.

Net toe sy glo hy gaan haar lippe opeis en dat sy hartstog haar gaan meesleur, laat sak hy sy hande. Sy oë raak uitdrukkingloos en sy kan net aan die saamtrek van ’n spiertjie langs sy mondhoek sien hoeveel dit van hom verg om haar weg te stoot.

“Dankie dat jy vandag hospitaal toe gegaan het.”

Sy hoor letterlik hoe haar hart soos ’n kosbare kristalbeker wat val in duisende flentertjies verpletter word. Skynbaar traak-my-nieagtig draai sy om en stap van hom af weg.

“Verskoon my,” mompel sy en vlug na die badkamer om haar gesig met koue water af te spoel. Sy staar na haar gelaat waarop die wit littekens steeds sigbaar is, maar besluit om tog nie grimering aan te sit nie. Vinnig kam sy net haar hare, wik en weeg of sy ander klere moet aantrek, maar doen dit nie. Hoekom sal sy haar opdollie vir ’n man wat niks vir haar voel of van haar wil hê nie?

Constant staan voor ’n waterverfskildery wat sy self geskilder het. Dit beeld ’n rivier, wilgerbome en hoë koppe op die agtergrond uit. Dis so lewensgetrou dat hy dit dadelik herken as die plekkie waar hy haar daardie dag op haar ouers se kleinhoewe aangetref het. Langsaan hang ’n houtskoolwerk van haar ouers se profiele en ’n karikatuur van Niek. Hy vlieg soos ’n wafferse Superman met mantel en al deur die lug. Dit laat hom glimlag. Sy is ooglopend baie lief vir haar ouers en broer.

Hy hoor haar in die kombuis die ketel aanskakel om koffie te maak en sluit by haar aan. Dankbaar sien hy dat sy net haar hare drooggeblaas en gekam het. So sonder grimering en kaalvoet bekoor sy hom meer as wat Adéle in die duurste uitrusting nog ooit kon.

“My Doringrosie,” glimlag hy teer. “So skoongeskrop en sonder fieterjasies het ek jou leer ken en is jy vir my op jou mooiste.”

“Dankie. Jy weet net hoe om ’n vrou te laat goed voel,” spot sy omdat sy nie weet of sy hom ernstig kan opneem nie. Wat probeer hy vir haar sê? Dat geen moeite haar voorkoms ooit kan verbeter nie?

Dadelik dwaal haar gedagtes na die modelmooi Adéle en haar maagsenuwees knoop pynlik saam.

Constant is gevoelig vir die verandering in haar luim. Hy sug. “Hoekom baklei jy altyd met my, Lismari?”

Omdat jy ’n gevoellose buffel is, wil sy hom toesnou, maar iets in sy houding, die weerloosheid van sy skewe glimlag, weerhou haar daarvan. Sy draai haar rug na hom en haal koffiebekers uit die kas voor sy omdraai en reguit na hom kyk.

“Omdat ek jou nie kan vertrou nie, Constant.”

Hy verbleek en sy gesig word strak, asof sy hom ’n vuishou toegedien het. Sy berou haar opmerking, maar druk tog deur. “Voor my is jy gaaf en goedhartig, maar agter my rug bespreek jy my met ander mense en maak ’n bespotting van my swakhede.”

“Hoe durf jy my van sulke laakbare gedrag beskuldig?”

“Jy kan dit nie betwis nie. Adéle het dit netnou geniet om my te vertel hoe dit jou irriteer dat ek agter jou aanloop en my attensies op jou afdwing.”

“En jy was alte gretig om sulke verfoeilike gedrag aan my toe te dig.” Hy lig sy hande afwerend, maar laat dit moedeloos sak. “Dit het nie eens by jou opgekom dat Adéle dalk jou been kon getrek het nie.”

“Jy ontken dus nie dat jy my beskinder en beklad het nie.”

“Ek gaan my nie eens teen sulke kaf verdedig nie. Los maar die koffie. Ek het my lus daarvoor verloor.”

“Gaaf, ek ook.”

Halsstarrig weier sy om hom te wys hoe seergemaak sy voel. As hy onskuldig was, sou hy nie nog eens Adéle se kant gekies het nie. Sy volg hom om die deur agter hom te sluit, maar hy steek vas en draai om.

“O ja, byna vergeet ek. Ek het hierheen gekom omdat ek jou wou vertel dat ek weer na die polisieverslag van die ongeluk en die bygaande foto gekyk het. Daar is iets aan die foto wat my pla. Jy kan gerus self daarna gaan kyk en besluit of jy goedsmoeds aanspreeklikheid vir die ongeluk gaan aanvaar.”

Hy vou sy arms, sy gesig steeds uitdrukkingloos. “Terloops, Marius se versekering gaan moontlik eise teen jou instel sodra bo alle twyfel bevind word dat jy die skuldige persoon is. Dit beteken dat jy of jou ouers al die koste aan die vervanging van die voertuig moet dra. Kry solank vir jou ’n goeie prokureur, want jy gaan hom nodig kry.”

Lismari tree agteruit en beskou haar handewerk krities. Sy het dit op die tafel in die raadsaal uitgestal en wag nou dat Anton Ackerman, Bianca en die res van die personeel dit deeglik beskou en hulle menings lug. Hulle moet goed daarna kyk en as daar fout te vind is, moet hulle nie haar gevoelens spaar nie. Dis beter om vooraf te weet wat nie aanklank vind nie sodat sy daaraan kan skaaf en verander voor sy haar voorlegging aan die kliënt doen.

Anton laat rus sy ken op sy gebalde vuis, sy elmboog op sy ander hand se palm terwyl hy die ontwerpe bekyk. Dan knik hy en Lismari slaak ’n sug van verligting. “H’m, dit groei op ’n mens. Hierdie CB met die blaartjies weerskante, dink jy die kliënt sal daarvan hou?”

“Dis op die meubels gegraveer wat hy vir die raadsaal bestel het. Toe was hy tevrede met die ontwerp, daarom glo ek dat dit sy goedkeuring sal wegdra. Indien nie, sal ek dit volgens sy smaak verander.”

“H’m. Ek laat dit in jou hande. Die res is van uitstekende gehalte soos gewoonlik. Bianca, wat dink jy?”

Bianca glimlag tevrede. “Geluk, Lismari, dis van jou beste werk nog. Wanneer het jy dit gedoen? Gister nog was jy nie halfpad daarmee nie.”

“Ek was begeester en het dwarsdeur die nag gewerk.”

Dat sy nie kon slaap ná haar uitval met Constant nie, vertel sy nie. Aanvanklik het sy haar gekwel oor sy waarskuwing dat daar dalk vir haar probleme voorlê en sy ’n prokureur moet kry om haar by te staan. Aangesien sy nie geld het nie, het sy by voorbaat geweet dat haar ouers alles sal verkoop of verpand om haar te help, selfs al sal sy nie daarvoor vra of dit wil aanvaar nie.

Nadat sy oor haar selfoon met Niek gepraat het en deur hom gerusgestel is dat hy vandag op die bewerings sal ingaan, het sy dit uit haar gedagtes gestoot.

Gedrewe deur die wete dat Constant finaal uit haar lewe gestap het, het sy as laaste toewyding aan haar kortstondige hoop op vervullende liefde gaan sit en gewerk. Dis haar finale offer aan die man wat sy so innig bemin.

Ná vandag sal sy haar op Marius se herstel en geluk toespits. Sy sal hom nie verstoot omdat sy niks vir hom voel en hom nie eens onthou nie. So lank as wat hy haar nodig het, sal sy daar wees om hom met deernis te help aanpas in die nuwe lewe wat soos ’n bar woestyn voor hom uitstrek.

Die luide geklap van hande laat haar na die werklikheid terugkeer. Ná Anton se goedkeuring, wys die res van die personeel wat hulle van haar werk dink. Voorheen sou dit ’n gloed van genoegdoening deur haar laat trek het – wie hou nie daarvan as jou handewerk gewaardeer word nie? – maar vandag hou dit nie veel betekenis in nie. Sy voel uitgeput en gedreineer van emosies. Constant het op haar hart getrap en sy voel letterlik hoe dit pyn van die seerkry.

“Ek sal meneer Bothma laat weet dat hy jou werk kan kom bekyk, Lismari. Jy wil seker teenwoordig wees om sy kritiek aan te hoor?”

Eintlik wil sy Constant nie sien nie, maar sy weet dis onvermydelik. Dit word van haar verwag om die voorlegging te lewer. Sy knik dus instemmend in Bianca se rigting en stap terug na haar kantoortjie om vir Constant te wag.

Die sekondes rek uit na minute en ure. Dis naderhand al ná middagete en sy raak aan die slaap met haar kop op haar arms. Sy skrik wakker toe ’n hand aan haar skouer raak.

Die eerste wat sy sien, is ’n bos pienk rose. Die blare aan die stamme is donkergroen en blink in die buisligte. Die soet geur hang swaar in die lug en werktuiglik trek sy haar asem diep in.

“Constant,” begin sy praat, maar toe sy langs die rose verbykyk, sien sy die bode wat dit na haar uithou. Sy teken die faktuur en bly dan verslae met die pragtige rose in haar hande sit.

“Constant,” fluister sy ontredderd.

Amper het sy gedink dis hy hier by haar. Sy vrees dat sy in trane gaan uitbars en stap haastig met die rose na die dienskamer om dit in water te sit. Daar is nie ’n kaartjie by nie. Was dit nie vir hom belangrik dat sy moet weet van wie dit gekom het nie?

Terug by haar afskorting sien sy die groot koevert wat op haar lessenaar lê. Het dit saam met die rose gekom?

Nuuskierig maak sy dit oop, kyk terloops na die dokument en dan na die foto. Geskok trek sy haar asem in. Dis die foto wat net voor die botsing geneem is. Die reëndruppels blink in die straatlig op die voorruit, maar sy kan twee mense in die motor sien. Die vrou se kop is naby dié van die man wat na haar oorleun.

Sy knyp haar oë toe. Ligflitse ontplof agter haar ooglede. Sy sien die reëndruppels in die lig blink, die glas wat versplinter en die slag van metaal teen yster. Sy hoor die gille. Haar gille. Sy voel die pyn. Dan word alles donker.

“Lismari, wat het gebeur? Het jy seergekry?”

Oorbluf kyk sy af na die blompot wat geval en gebreek het. Die rose lê tussen die skerwe in die plas water. Sy moes dit van die lessenaar afgestamp het gedurende die oomblikke van skrik terwyl sy na die foto gekyk het.

Sy skud haar kop verward. Sy makeer niks.

Sy hurk om die rose op te tel, maar daar is ander hande wat haar wegstoot en haar help. Dan is Bianca by haar en lei haar na die kleedkamer sodat sy haar voete en bene kan afdroog. Lismari laat dit gedwee toe.

“Namens wie is die rose en die koevert afgelewer?” vra sy vir Bianca wat haar help om haar skoene met die papierhanddoeke droog te maak.

“Constant Bothma. Hy wou nie dat ons jou wakker maak nadat ons hom vertel het jy het dwarsdeur die nag gewerk het nie. Hy was so bedagsaam. O ja, hy is baie tevrede met jou voorlegging en kon met niks fout vind nie. Hy het genoem dat hy vir jou blomme gaan stuur. Hy het self die koevert langs jou neergesit. Seker om dankie te sê vir jou harde werk.”

Eindelik is Bianca tevrede dat hulle nie meer vir haar kan doen nie. Omdat Lismari se langbroek ook nat is, beveel Bianca aan dat sy moet huis toe gaan en gaan slaap.

Lismari knik dankbaar. Sy het tyd alleen nodig om te dink. Ook moet sy dringend met Niek gesels. Hoekom het Constant die foto by haar afgelewer? Waarom was dit nie Niek nie?

’n Klop aan die woonstel se voordeur maak Lismari wakker. Omdat sy ’n hewige hoofpyn gehad het, het sy pynpille gedrink en op die bank in die sitkamer gaan lê. Sy het nie geglo sy sal kan ontspan nie, maar het tog aan die slaap geraak.

Vervaard sit sy orent en stoot haar vingers deur haar hare voor sy die deur gaan oopsluit. Soos Niek haar belowe het toe sy hom gebel het, het hy ná werk reguit na haar toe gery.

“Dankie vir die verslag en die foto,” vat sy hom sarkasties aan sonder om eens te groet.

“Dan het jy dit gekry. Ek het Constant by die polisiekantoor raakgeloop. Aangesien ek op die oomblik baie besig is, het hy aangebied om dit vir jou te vat. Dis hoog tyd dat hy met sy praktyk begin, dit lyk my al wat hy doen, is rondloop.”

Hy skuur langs haar verby en stap deur kombuis toe om iets te soek om die leë kol te vul waar sy maag is. “Waar bêre jy die jêmtertjies? Moenie vir my sê jy het alles alleen verorber nie.”

“Niek!” Radeloos gooi sy haar hande in die lug. “Daar in die koskas waar ek dit altyd hou. Koffie?”

“Altyd.” Hy het die plastiekhouer opgespoor, leun teen die toonbank met die houer in sy arm en prop ’n tertjie in sy mond. Al kouende begin hy praat: “Die foto is nie baie duidelik nie. Dit wil voorkom asof julle mekaar gesoen het, maar dit sal nie steek hou in ’n hof nie. Hein, die agent wat ons versekering behartig, het my verseker dat die Maritze nie ’n voet het om op te staan nie.”

“Ons het mekaar nie gesoen nie.”

“Regtig? Ek het nie baie goed na die foto gekyk nie, maar as jy so sê, dan glo ek jou. Dit lyk darem so, of hoe?”

Lismari gaan haal die koevert met die verslag en oorspronklike foto. Daar is ook ’n groter digitale afdruk wat iemand, moontlik Constant, met behulp van ’n rekenaar duideliker gemaak is. Niek kyk na die groot afdruk en laat val byna die houer met tertjies.

“Wat is dit dié?” Hy wys na ’n donker voorwerp.

“Kom ons gaan drink ons koffie in die sitkamer, dan vertel ek jou my weergawe van wat daardie aand gebeur het.”

Niek stap ’n paar tree voor hy so skielik vassteek dat sy byna teen hom bots. “Onthou jy regtig wat gebeur het, Pampoentjie? Het jy jou geheue herwin?”

Haar vreugde laat haar van oor tot oor glimlag. Niek sit die houer met tertjies neer, tel haar op en swaai haar deur die lug soos toe sy klein was. “Vertel, Pampoen, vertel. Of nee, het jy al met Ma en Pa gepraat? Helsem, dis goeie nuus.”

“Nog nie, ek wil eers behoorlik helderheid kry.” Sy druk hom op die bank neer en gaan met haar bene skuins onder haar ingevou voor hom op die vloer sit. So kan hy voortgaan om die tertjies kaf te draf en sy kan hom dophou om te sien of hy haar glo.

“Eerstens, ek en Marius het nie ’n verhouding gehad nie. Om die waarheid te sê, ons het mekaar nie eens behoorlik geken nie. Dis waarom my onderbewussyn kennis van hom uitgewis het toe dit my herinneringe aan die ongeluk tydelik van my weggehou het. Is dit te ingewikkeld vir jou brein wat net van syfers, wiskundige probleme en rentekoerse weet?”

Fronsend ignoreer hy haar skertsende vraag. “Wat ek nie kan verstaan nie is waarom jy met ’n onbekende man uitgegaan het. Het ek jou nie oor en oor daarteen gewaarsku nie? Kyk nou net wat het gebeur. Jy kon dood gewees het.”

“Selfs al het ek en Marius mekaar goed geken, kon die ongeluk nog gebeur het. Daardie swart kol wat jy gesien het, is ’n voorwerp wat van ’n lorrie afgeval en die venster aan my kant getref het. Ek het dit sien kom en het na Marius se kant gekoes. Moontlik het hy dit ook gesien en is dit waarom hy na my gekyk het. Die voorwerp het deur die ruit geval en my teen my kop getref. Dat ek dit oorleef het, is ’n wonderwerk. Marius het beheer oor die motor verloor, dit het op die nat teerstraat getol en toe teen die paal gebots. Dit was nie ons skuld nie. Dit was ’n fratsongeluk.”

“Wat julle kon doodgemaak het.” Hy staan op en begin driftig heen en weer stap. “Magtig, ek moet met die ondersoekbeamptes gaan praat. Hulle moet die bestuurder van die lorrie waarvandaan die voorwerp afgeval het, vir ondervraging inbring. Hoekom het hulle dit nie tydens die ondersoek van die ongeluk self raakgesien nie? Dit was blatante nalatigheid.”

Dan verteder hy en gaan langs haar sit met sy arms om haar. “Lismari, jy kon dood gewees het. Iemand moet betaal vir wat met julle gebeur het.”

“Dis nou verby, Niek. Die bestuurder van die lorrie het seker nie eens geweet wat gebeur het nie. Hoe gaan hulle hom opspoor? Ek weet nie eens hoe die lorrie gelyk het nie.”

Hy leun oor en trek die houer met tertjies nader. Skielik onthou hy iets. “Jy het my nog nie vertel waarom jy saam met die vreemde man gaan rondrits het nie.”

Sy kwaai houding laat haar uitbars van die lag.

“Dit was nie ’n blind date of iets nie. Marius is Belinda Crous se kêrel. Dis oor hom dat sy ’n oorplasing Pretoria toe gevra en gekry het. Op die laaste nippertjie toe sy hom die jawoord moes gee, het sy koue voete gekry en besluit om te gaan helderheid soek. Daar was toevallig ’n kansellasie by ’n toergroep en sy het die kans aangegryp. Sy het toe reeds die afspraak met Marius gehad en gevra dat ek hom na die geselligheid moet vergesel sodat hy nie droëbek hoef te sit nie. Arme Marius. Arme Belinda. Hel, Niek, die lewe het ’n Kaapse draai met hulle gegooi.”

“Ja, dit laat ’n mens wonder.” Hy word selde ernstig en sy hou hom onderlangs dop terwyl hy sy koue koffie drink. “Pampoen, sal jy omgee as ek met Sarabel trou?”

Haar mond val oop. “Trou? Met Sarabel trou? Het jy haar al gevra? Het sy ingestem?”

Hy skud sy kop en sy onderdruk ’n giggel. “Jy moenie vir my vra nie. As sy ja gesê het, moet jy nog by Ma en Pa verbykom. Ek hou sommer baie van haar. Tevrede?”

“Thanks, Pampoen. Ek het gedink as jy tevrede is met my keuse, sal Pa en Ma ook oukei wees met haar.”

“Dan moet jy ’n ring gaan koop en hoor of sy kans sien om die res van haar lewe met ’n droë bokkem soos jy opgeskeep te sit.”

Lank nadat hy weg is, sit sy opgekrul op die vloer en luister nostalgies na die meesleurende liefdesliedjies oor die radio. Niek het eindelik iemand gevind om lief te hê – wat van haar? Noudat sy nie meer teenoor Marius onder ’n verpligting staan nie, staan dit haar vry om Constant lief te hê.

Sy sug diep. Net jammer hy sien haar nie in dieselfde lig nie. Vir hom is daar net een meisie wat goed genoeg is om lief te hê – Adéle.

Lismari bestudeer haar spieëlbeeld met ’n arendsoog. Die smaraggroen ontwerpersrok omsluit haar heupe, middel en bolyf perfek. Ondertoe klok dit wyd uit tot net bo haar swart hoëhakskoene. Geen fout te vinde met haar postuur en pragtige rok nie. Afgesien van die dun spaghettibandjies is haar skouers kaal en vertoon dit roomwit aangesien sy sedert die ongeluk baie versigtig vir die son was.

Haar rooiblonde hare lyk soos gepoleerde sydrade en die kapsel is sjiek eenvoudig. Omdat haar groen oë die aandag van die fyn littekens op haar gesig moet aflei, grimeer sy hulle met sorg. Gelukkig is haar lang wimpers natuurlik en hoef sy dit nie kunsmatig te verleng of te krul nie. Ook is haar vol lippe en wit glimlag haar eie en wend sy net ’n glanslipstiffie met ’n ligte hand aan.

Vanaand is die amptelike bekendstelling van Constant Bothma se argitekpraktyk. Hoewel sy aanvanklik besluit het om dit te boikot, het sy van plan verander. Sy gaan aan Adéle bewys dat sy nie soveel met haar voorkoms behep is dat sy in ’n erdvarkgat gaan wegkruip nie. Sy het haar selfvertroue herwin en kyk die wêreld deesdae vierkant in die oë.

Onwillekeurig dwaal haar gedagtes na Constant. Die bittersoet herinneringe laat ’n hartseer glimlag om haar lippe plooi. Die afgelope maand het hulle mekaar dikwels gesien, maar nooit alleen nie. Doelbewus het sy elke keer as hy haar uitgevra het, vir Niek en Sarabel saamgesleep. Miskien om haar op ’n manier vir haar moedswilligheid te straf het hy Adéle later op sy beurt as metgesel saamgebring.

Gelate moes sy na die meisie se bedekte skimpe luister en sien hoe sy openlik met Constant geflankeer het. Sonder kommentaar het sy Adéle se woorde by haar laat verbygaan, maar Niek het hom vererg. Toe Constant hulle nog eens na ’n restaurantete uitnooi, het hy Tobie saamgebring. Die atmosfeer was die hele tyd onaangenaam stram ondanks Tobie se pogings om hulle met rugbystories te vermaak.

Ná vanaand gaan sy finaal met Constant breek en geen kontak meer met hom hê nie. Sy moet haar lewe hervat waar dit die aand van die ongeluk onderbreek is.

Dit laat haar aan Belinda en Marius dink. Ten spyte daarvan dat Marius nou ’n parapleeg is, is hulle baie lief vir mekaar en word hulle omring deur ’n gloed wat slegs deur ander verliefdes opgemerk kan word.

Nadat die feite van die ongeluk openbaar gemaak is, het Marius se ouers, veral sy ma, haar om verskoning gevra en gepleit dat sy hulle die onreg moet vergewe wat hulle haar aangedoen het. Sy wat soveel liefde by haar eie ouers kry, het verstaan waarom hulle verbitterd teenoor haar geraak het en kon sy hulle onvoorwaardelik haar vergifnis bied. Vandag beskou sy Belinda, Marius en sy ouers as baie spesiale vriende met wie sy gereeld kontak hou.

Haar woonstel se voordeurklokkie lui. Sy gaan sluit die deur oop en nooi haar ouers in. Hulle kom haar haal sodat sy nie alleen hoef te ry nie. Niek en Sarabel sal effens laat wees met dié dat Sarabel eers sewe-uur van diens af kom. Eers dan sal sy haar vir die deftige geleentheid kan optooi.

“Hallo! Julle lyk spiekeries!” komplimenteer sy haar ouers eerlik. Sy is trots op hierdie twee mense. Sonder hulle sou sy nie die mens gewees het wat sy is nie.

“Jy lyk self alte fraai, Liesie,” antwoord haar pa waarderend.

“Ek hoop jy gaan iets warms aantrek. Dis herfs en dit word sommer vroegaand al koel.” Haar ma bekyk haar krities van kop tot tone. “Jy lyk goed. Vanaand hoef jy nie vir enige modepop of filmster agteruit te staan nie.”

Wat ’n kompliment! Sy tel haar jakkie van kunspels en haar palmsakkie op, sluit die deur agter hulle en vertrek saam met haar ouers na Constant se nuwe gebou waar die onthaal gehou word. Haar pa het die vervoerwa daarheen vergesel om tot op die laaste toesig te hou dat die meubels nie beskadig word nie. Hy ken dus die pad. Daar aangekom, word hulle verras deur die plaat motors, die helder spreiligte wat die tuin in ’n wonderland omtower en die strykkwartet wat rustige musiek verskaf.

Constant en Adéle wag hulle in. Hy vou Lismari hand in albei syne toe en hou haar blik met sy blou oë gevange. ’n Warm glimlag van verwelkoming is op sy aantreklike gesig. Soos met elke aanraking van hom skok prikkels golf op golf deur haar lyf en sukkel sy om normaal asem te haal. Sy het haar op dié reaksie voorberei en haar voorgeneem dat sy gevoelloos sou bly, maar verniet. Haar voete lig en sy sweef op ’n rosige wolk van betowering.

Ag, genadige Vader, pleit sy met oop oë, help my asseblief om hierdie aand ongeskonde te oorleef?

“Kyk, Constant, lyk jou Aspoestertjie nie vanaand amper mooi nie?” ruk Adéle se stroperige opmerking haar terug na die werklikheid. “Of na watter bisar storieboekkarakter is dit nou weer dat jy haar vernoem het?”

“Ag, ja, as ek Aspoestertjie is, dan maak dit jou een van die nare stiefsusters, of hoe?” kap Lismari liefies terug en geniet die uitdrukking van ergernis wat oor Adéle se beeldskone gesig flits. “Kom, Mammie en Pappie, ek wil julle aan Marius se ouers gaan voorstel. Verskoon ons.”

Constant kry nie kans om sy mond oop te maak nie. Hy word deur Adéle in die een rigting weggevoer terwyl Lismari haar ouers byna koorsagtig in ’n ander koers stuur.

Juis toe daag Niek en Sarabel op. Dit blyk dat sy vroeër weggekom het aangesien sy skofte uitgeruil het. Soos gewoonlik lyk sy pragtig en verskeie blikke volg haar bewonderend. Lismari verkneukel haar in die manier waarop haar broer sy bors uitstoot. Dit sou enige kropduif groen van jaloesie gemaak het. Ja-nee, Niek het die skoot hoog deur.

“Liesie, dis mos nie hoe ons jou grootgemaak het nie,” berispe haar pa haar met ’n skamper grinnik oor haar onderonsie met Adéle.

“Wees liewer dankbaar dat ons dogter die geitjie op haar plek gesit het, anders het ek haar reggesien,” sis haar ma en groet terselfdertyd iemand wat sy herken met ’n vriendelike glimlag. “Om te dink ek was aan die begin so opgepluk met haar.”

Kelners met skinkborde bied vir hulle vonkelwyn aan en kort daarna begin die verrigtinge.

Constant neem sy plek op ’n podium in en heet die gaste welkom. Lismari kan haar blik nie van hom wegskeur nie. In die skerp lig, geklee in ’n formele donker pak, lyk hy so dinamies en elegant soos wat sy hom nog nooit gesien het nie. Hy is so aantreklik, so alles wat sy in ’n ware man bewonder dat haar hart wild aan die klop gaan. Sy ouers moet verskriklik trots wees op hom, Constant Bothma, die man wat sy met elke vesel in haar liggaam bemin.

“Laastens, dames en here, wil ek ’n spesiale ruiker aanbied aan die vrou wat my geïnspireer het om nooit op te hou droom nie.”

Adéle klim triomfantelik die enkele trappie op tot langs Constant. Lismari sien ’n ruiker bloedrooi rose.

Sy trek haar asem geskok in. Dit voel asof sy in die vloer kan wegsink van vernedering. Hoe kan Constant dit aan haar doen? Wil hy dit finaal by haar tuisbring dat sy dit moet staak om hom lief te hê? Is dit sy manier om aan haar te toon dat sy nooit meer vir hom beteken het as die pateet met wie hy die spot gedryf het nie?

Sy vlug blindelings weg. Haar kop duisel en beelde swem voor haar oë. Ylings baan sy vir haar ’n pad tussen die verbaasde mense deur.

Net een keer kyk sy om en sien hoe Adéle haar hande uitsteek om die rose in ontvangs te neem. Wat Constant sê, kan en wil sy nie hoor nie.

Eindelik het sy tussen die laaste mense deurgebars en is sy buite. Sy steek vas en adem die koel aandlug in. Waarom het sy ooit iemand soos Constant ontmoet? Waarom het sy vir hom lief geword?

Iemand kry haar aan haar arm beet. Aanvanklik worstel sy, maar dan herken sy haar pa se stem. Hy druk haar teen hom vas en praat gerusstellend met haar. Hy kan nie verstaan waarom sy gevlug het nie. Hy glo sy voel olik, maar sy skud haar kop. ’n Gebroke hart word nie onder olik geklassifiseer nie.

“Hoekom tree jy dan so eienaardig op, Liesie? Is jy te skaam om voor al die mense die ruiker by Constant te ontvang?”

Die ruiker is vir haar?

Ongelowig kyk sy by die oop deur in. Tussen die mense deur sien sy Constant met die bos rooi rose in sy hande staan. Sy was verkeerd. As sy assistent het Adéle die rose aangegee, nie ontvang nie, om deur hom oorhandig te word. Opwinding bring ’n blos na haar wange. Haar pa sal nie vir haar jok nie.

Tog moet sy nie te veel in die gebaar lees nie. Dis bloot om dankie te sê vir die werk wat sy in diens van Cock and Crow aan hom gelewer het. Nogtans is dit goed om te weet dat hy haar uitgesonder het om persoonlik te bedank.

Sy vleg tussen die mense deur wat vir haar ’n pad baan. Gits, sy hoop nie hulle merk op hoe sy bewe nie.

Eindelik staan sy langs hom, kyk op na hom en glimlag stram. Wat hy sê, gaan by haar verby sonder dat sy ’n woord inneem. Al wat sy sien, is die lig agter sy kop wat ’n stralekrans vorm, die emosie wat sy blou oë ernstig maak en die beweging van sy lippe. Hy sit die rose in haar arms, trek haar nader en hou haar in die krag van sy omarming gevange.

Dis nie moontlik om haar blik weg te skeur uit die dieptes van sy oë wat ’n dringende boodskap na haar sein nie. Hoekom glo ’n mens dat die persoon voor jou moet kan verstaan wat jy vir hulle met oogkontak wil vertel? Hoekom kan hy nie reguit vir haar sê wat dit is wat hy van haar wil hê nie?

Dan kom sy kop nader en afwagting stuur rillings deur haar. Sy lippe vee egter slegs rakelings oor hare. Dis so vreeslik onpersoonlik en betekenisloos. Sy voel haar trane kom. Sy moet nou padgee voor sy ’n spektakel van haarself voor al die mense maak.

Met die rose in haar arms val sy byna by die trappie af, reg in haar pa se omhelsing. Hoe goed ken en verstaan hy haar nie.

Bianca en Anton Ackerman is ook daar. Hulle wens haar geluk omdat sy die agentskap se naam hoog gehou het. Die roesemoes van stemme laat haar kop draai. Niek en Sarabel gee haar drukkies. Marius in sy rolstoel en Belinda soen haar beurtelings en Marius se ouers skud haar hand. Dan word sy aan Constant se ouers voorgestel.

“A, die meisie van wie Constant so baie gepraat het,” groet Constant se pa joviaal. Dan wend hy hom na haar pa. “Aangename kennis, meneer Henkel. Magtie, man, jou meubels is fenomenaal. Ek is besig om my plaas in ’n vakansieoord te omskep en het baie nuwe meubels nodig. Alles met inheemse motiewe. Sien jy kans?”

“Kom besoek my gerus, dan kan ons daaroor gesels,” willig haar pa met ’n breë glimlag in. “Constant ken die pad.”

“Dit kan wag tot later,” tree Constant tot die gesprek toe. Hy vat Lismari se hand. “Nou moet julle ons verskoon, daar is iets wat ek dringend vir Lismari wil gaan wys.”

“Constant, jou gaste wag,” probeer Adéle hom keer.

“Jy is die gasvrou, hou hulle besig. Daar is ’n ander sakie wat my dringende aandag verg. Kom, Lismari.”

Sy wil nog protesteer, maar hy gee haar nie kans nie. Vinnig vleg hy tussen die gaste deur, systap ’n kelner met southappies op ’n skinkbord en lei haar met die breë trap op na die boonste verdieping waar sy kantoor is. Daar stoot hy die deur agter hulle toe en lei haar deur die half donker vertrek tot by die groot venster wat oor die tuin uitkyk.

Eindelik steek hy vas, sit sy hande op haar skouers en draai haar om sodat sy na die donker silhoeëtte van die bome kan kyk. ’n Gloed verlig die sterbesaaide hemelruim en dan verrys die volmaan soos ’n groot silwer bal agter die horison. Ademloos hou sy die skouspel dop.

“Dankie, Constant,” fluister sy oorweldig deur die serene skoonheid ná die lawaai onder by die onthaal.

Versigtig asof sy breekbaar is, draai hy haar om en kyk na die blink van haar oë in die silwer maanlig. Sy is so volmaak dat hy ’n knop in sy keel kry.

“My Doringrosie,” glimlag hy met deernis. “Hoeveel rose moet ek jou nog gee om tot jou deur te dring?”

“Al die rose van die wêreld sal nooit genoeg wees nie,” terg sy hom moedswillig.

Sy greep op haar skouers verskerp in radeloosheid. “Wat meer verwag jy van my? Die helfte … nee, my hele koninkryk?”

“Wat ek van jou wil hê, sal jy my dalk nooit kan gee nie. Dis ’n baie klein deeltjie van jou anatomie, maar die belangrikste – jou hart.”

Met ’n snak na sy asem trek hy haar byna ru teen hom vas en dan, vir die eerste keer, eis hy haar lippe ten volle met syne op. Hoewel sy lank oor hierdie oomblik gedroom en gefantaseer het, was sy nie voorbereid op die vlam wat hulle eerste ware soen in haar gaan aansteek nie. Gulsig ontvang sy die heerlike aanraking van sy tong en deel die ekstase met hom. Sy hande vou agter haar rug saam en dit voel asof hy elke kontoer van haar met syne wil laat saamsmelt.

Sy kam met haar vingers deur sy hare, trek sy kop nader en dwing dan sy baadjie oor sy skouers af sodat sy die klop van sy hart deur die syerige materiaal van sy hemp kan voel.

Sy hande ontspan hulle greep, beweeg soekend teen haar rug af en kelk oor die ronding van haar sitvlak. Hy tel haar op en dra haar tot by sy lessenaar. Daar sit hy haar neer en gaan styf teen haar staan met haar knieë wat weerskante van hom verbysteek. Ademloos wag sy op wat gaan volg terwyl sy mond hare los en ’n vuurstreep oor haar keel trek. Gewillig laat sy haar kop agteroor sak. Sy lippe rus ’n ewigheid in haar kuiltjie en soek dan oor die ontblote deel van die een ferm ronding.

Bedwelm deur passie glip sy die bandjie van haar skouer af sodat die bostuk van haar rok afsak en haar bors ontbloot. Dit laat hom toe om met sy mond tergend stadig verder oor die sagte vel te inspekteer tot sy tong eindelik vind waarna hy soek. Die skok laat haar steun van heerlike genot.

“Constant,” fluister sy skor. Haar liggaam en hart hunker daarna dat hierdie ervaring tot vervulling moet lei, maar die klein tikkie twyfel in haar gemoed dwing haar om hom te keer.

“Ek moet eers sekerheid kry,” soebat sy dat hy haar nie moet verkwalik omdat sy nie dadelik gewillig wil gee wat hy van haar verwag nie.

Hy lig sy kop op en kyk in die dowwe maanlig na haar pragtige gesig. Hy kreun. Het hy haar verkeerd verstaan? Wat wil sy meer weet as wat hy haar reeds met sy toenadering vertel het? Dan, asof iemand uit die oertyd in sy oor fluister, begryp hy. Hy verslap sy greep en vou sy hande liefdevol om haar gesig, sy oë intens naby hare sodat hy kan sien of sy met hom eerlik is.

“Ek is lief vir jou, Lismari. Sedert die eerste keer toe jy wakker geword en met kinderlike vertroue na my gekyk het, het ek geweet dis ek wat my lewe deur geslaap het. Ek het gewag dat iemand soos jy my moet wakker skud sodat liefde my hart kan vul.”

“Waarom het jy dan so lank gewag om my te vertel?” baklei sy opstandig. Soveel verspeelde ure en onnodige hartseer.

“Eers het ek geglo dat jy vir Marius lief is en wou nie tussen julle staan nie. Ek het geglo sodra jy jou geheue herwin, sal jy onthou dat jy trou aan hom belowe het.”

“En toe jy agtergekom het jy was verkeerd?”

“Toe was Tobie pal aan jou sy.”

Haar tintelende lag van vreugde klink helder op in die stilte. “Ek ken Sprinkaan van my skooldae af. Hy is eintlik Niek se vriend, nie myne nie.”

“Hoekom het jy my so onnodig laat swaarkry, Lismari? Hoekom het jy my nie vertel nie?”

“Adéle was pal aan jou sy. Sy het my beledig en seergemaak, maar jy het nooit tussenbeide getree nie. Ek dag jy is so lief vir haar dat jy blind is vir haar foute.”

“Sy het my agterna altyd verseker dat sy jou net geterg het en dat jy te fyngevoelig was om dit te besef. Ek is so jammer, my liefste Doringrosie.” Tergend raak sy lippe net-net aan hare. “Noudat al die misverstande uit die weg geruim is, sal jy vir my ook kan lief word sodat ons sommer binnekort kan trou?”

“Vir jou bemin ek met my hele hart, maar ek kan nie dadelik met jou trou nie. Jy moet eers my pa se toestemming vra.”

“Dit het ek reeds gedoen en jou ouers het albei hulle seën op ’n verbintenis tussen ons uitgespreek. Is daar nog besware wat jy wil opper, my liefling?”

“Ja. Jy praat te veel. Noudat al die struikelblokke verwyder is, kan ons gerus voortgaan waar ons opgehou het. Ek droom al baie lank daarvan dat jy my gaan soen tot die sterre om ons verskiet.”

“Ek ook, my lief. Ek ook.”

Hy praat nie verder nie en in die stilte van sy kantoor, gebaai in silwer maanlig, is Lismari seker dat hulle die middelpunt van die tollende Melkweg is toe sy eindelik vervulling in sy arms vind.

